
FORMÁLI. 


Reykdæla saga eða Vémundar saga og víiga- 
Skútnu hefir verið gefin út tvívegis fyrr enn nú, af kon- 
ungl. Fornfræðafélaginu 1830 og af Bókmentafélaginu ís- 
lenzka 1881. Dr. Finnr Jónsson hefir unnið að síðari út- 
gáfunni, og er sagan hér prentuð eftir henni. 

Af þessari sögu er til brot á skinni, sem er talið ritað 
um 1400, enn að öðru leyti eru að eins pappírshandrit til 
af sögunni, og eru þau ekki mjög frábrugðin hvort öðru. 
Skinnbókarbrotið er í Árna safni nr. 561, 4to, og eru á 
sömu bók Þorskfirðingasaga og Ljósvatningasaga. Brot þetta 
hefst í 18. kapítula, enn í niðrlag sögunnar vantar. Hefir 
dr. Hallgr. Scheving að gamni sínu fylt það skarð, svo 
að samsvarar að lengdinni því sem vantar. — Þessi kafli 
hljóðar svo: 

„Þóroddr réð þeim Illuga ok Birni at fara til Ölvis 
hins spaka, ok biðja hann at vera með þeim í atför við 
Skútu, ok gefa til ráð, at þeir fengi náð lífi hans. Enn 
at skilnaði segir Þóroddr þeim, hvers hann er víss orð- 
inn af Þorgrími um híbýla skipan Skútu. Brátt eftir 
viðrtal þeira Þórodds fara þeir Þórissynir til Ölvís, ok 
bera þetta mál upp fyrir honum. Ölvir svarar: „4t 
vísu mun ek víkjast undir nauðsyn ykkra, ft þeg- 


IV 


ar mér þykkir tími til, enn fara ekki at sinni“. Þeir 
báðu hann hafa þökk fyrir heityrði sín, ok váru með 
þeim góðar kveðjur at skilnaði. Eftir brottför þeira 
bræðra sitr Ölvir heima, til þess er dagr skemmist, ok' 
nótt tekr at myrkva; þá býst hann heiman. ok bar ekki 
til tíðenda í ferð hans; kemr síð dags til þeira Þóris- 
song, Illuga ok Bjarnar. Þeir fagna honum vel, ok var 
hann þar um nóttina. Enn at morgni, er þeir váru 
mettir ok búnir til ferðar, tók Ölvir svá til orða: „Ef 
ykkr er allmikill hugr at leita til hefnda við Skútu fyrir 
dráp Þóris flatnefs, föður ykkars, ok Þorgeirs, bróður 
ykkar, þá er nú. ekki at fresta því lengr, ok því em ek 
hér kominn eftir ykkarri áskorun, at ek mynda vera með 
ykkr í atför við Skútu, ok gefa til ráð, at hann yrði 
veiddr. Er nú þungum steimi ór götu velt, þar sem 
frændi ykkarr, Þóroddr goði, hefir gert ykkr kunna hí- 
býlaskipap Skútu, svá þat mun ekki við nema, ef auðna 
vill falla til. Nú skulu vér hátta svá ferð várri, at vér 
komim ekki á Skútustaði, fyrr enn fólk alt er í svefni. 
Skulu vér hafa með oss kerti ok eldsvirki, ok fara til 
sauðahúsa Skútu, ok mun ek þar gæta jarðhússmunnans, 
enn þit bræðr skuluð við tendruðu ljósi stíga niðr í jarð- 
húsit, ok ætla ek ykkr bræðrum, at sæta áverkum við 
Skútu“. 

Í þeirri útgáfu sögunnar, sem hér birtist, er engu 
breytt frá útgáfu Bókmentafélagsins, nema að bær Vé- 
mundar kögurs er nefndr Öndóttsstaðir, enn ekki Önd- 
ólfsstaðir, sem bærinn er nú nefndr, eða Öndórsstaðir, 
sem Í handritum sögunnar stendr. Öndóttastaðir er bær- 

inn nefndr í fornu bréfi, sem er eldra enn pappírshandrit 
þessarar sögu, og er það því talið réttast. 

Þó að hér sé um tvær sögur að gera, hefir þótt rétt- 
ast, að nefna báðar einu nafni Reykdælasögu., eins og 
jafnvel er gert í sögunni sjálfri. 

Reykdæla saga virðist vera fornleg og áreiðanleg, þótt 
hún sé auðvitað færð í letr mjög löngu seinna enn við- 
burðir þeir gerðust, sem hún segir frá. Hún segir frá 
mjög merkum mönnum og kemr allvel heim við aðrar 
sögur. Áskell goði er ágætr höfðingi og einna líkastr 
Ingimundi gaula. Vémundr kögurr er þar á móti miði- 
ungi góðgjarn, enn vitr maðr og hraustr. Glúmr Geira- 
son kemr talsvert við Noregskonungasögur sem skáld, og 
þótti Haraldi konungi Sigurðarsyni, sem sjálfr var skáld, 
mjög mikið til hans koma, sem ráða má af orðum þeim, 
er hann sagði við Stúf skáld: „Gott skáld er þú, ef þú 
yrkir eigi verr enn Glúmr“. Glúmr orti drápu um Eirík 
blóðöx og erfidðrápu um Harald gráfeld, Gráfeldardrápu. 
Af vísum Glúms má sjá, að hann hefir verið meðal hinna 
beztu fornskálda. 

Hankr Valdísarson lætr í Íslendingadrápu Glúm, enn 
eigi Þorkel bróður hans, eignast sverðit eftir Skefil 
dauðan. Hann kveðr svo: 

| Ár frák arfvörð Geira, 

ylgr saddiz, vel fylgja 

— menn vá Glúmr at gunni — 
Gunnhildar bör kunnu: 

Njörðr klauf Herjans hurðir 
harða vitr á Fitjum, 

hinn er mál af manni, 
metins auðar, fekk dauðum. 
Tímatalið í Reykdælasögu er eitthvað veilt, enn svo 
er um fleiri Íslendingasögur, og raskar það ekki sögulegu 
gildi þessarar sögu. 


“. 


TIMATAL. 


Víg Áskels goða - .. „0. um 970. 
Deilur víga-Glúms og jgalSkúti um 980—85. 
Víga-Skúta veginn . . . . . . . um 990. 


Reykdæla saga, 


I. 


Vémundar Saga. 


Hér hefr sögu Vémundar kögurs. 


Maör hét Þorsteinn höfði. Hann bjó á Hörða- 
landi. Hann var faðir Eyvindar og Ketils hins 
hörzka. Þat var eitt sinn í tali þeira bræðra, 
at Eyvindr kvaðst heyra gott af Íslandi sagt, 
ok fýsti bróður sinn Ketil til Íslands ferðar með 
sér eftir andlát föður síns. Ketill vildi eigi 
fara, enn bað Eyvind svá vitt nema land, at 
þeim ynnist báðum vel, ef honum líkaði þar 
landskostir. Eyvindr fór til Íslands, og kom 
skipi sínu í Húsavík á Tjörnesi, ok nam Reykja- 
dal upp frá Vestmannsvatni, ok bjó at Helga- 
stöðum, ok þar var hann heygðr. Náttfari sá, 
er Garðari hafði út fylgt, hafði ceignat sér áðr 
Reykjadal, ok markat til á viði, hversu vítt 
hann skyldi eiga; enn er Eyvindr fann hann, 
gerði hann honum tvá kosti, at hann skyldi 
eiga Náttfaravík, eða alls ekki. Þangat fór 


Náttfari. 

Ketill fór til Íslands at orðsending Eyvindar 
bróður síns, ok seldi áðr jarðir sínar austr. 
Hann bjó fyrstr at Einarsstöðum í Reykjadal. 
Hann var faðir Konáls, föður Einars, er þar 
bjó lengi.  Eyvindr átti mörg börn; synir 
hans váru þeir Helgi á Helgastöðum, er þeir 
eru við kendir — hann druknaði á Grímseyjar- 
sundi, — ok Áskell goði, er bjó í Hvammi, faðir 
víga-Skútu ok Þorsteins. Dætr Eyvindar váru 
þær Þorbjörg, er átti Þormóðr ór Laxárdal, ok 
Fjörleif, er átti Þórir leðrháls son Þorsteins 
Gnúpa-Bárðar sonar. Þeira synir váru þeir Vé- 
mundr kögurr, Herjólfr, Háls, Ketill í Húsavík, 
Áskell ok Hávarðr, er bjó í Fellsmúla. 

Eysteinn hét maðr. Hann var Mánason, 
ok háleygskr at kyni. Hann bjó í Rauðaskriðu 
við Fljótsheiði. Hann var ójafnaðarmaðr mik- 
ill! Mýlaugr hét nábúi hans. Hann bjó á My- 
laugsstöðum. Hann var barnfóstri Hávarðs 
Fjörleifarsonar. Mýlaugr var auðigr maðr ok 
síngjarn. Eysteinn fór til við sétta mann ok 
tók fyrir Mýlaugi fjögr mæli-hlöss skíðaviðar, 
ok hafði með sér heim, því at hann vildi eigi 
selja honum. Oft hafði hann fengit honum áðr 
við, ok hafði hann eigi fyrir goldit. Mýlaugr 
sagði til Hávarði, enn Hávarðr sagði til Áskatli 
goða, móðurbróður sínum. Áskell kvað Eystein 
eigi vera jafnáðar-mann Mýlaugs við at eiga, 
ok vildi hann sjálfr til vekja um málit við Ey- 

stein, sem hann gerði um várit. Eysteinn lagði 
málit undir Áskel, því at hann var réttlátastr 
manna í sættargerðum, hverir sem í hlut áttu. 
Áskell gerði Mýlaugi jafnmikinn við, ok tólf 
aura silfrs fyrir sakastaði Þá var goldið silfrit 
þegar, enn viðrinn litlu síðar. Kvaðst Eysteinn 
eigi oftar skyldu undir Áskel leggja mál sín. 
Ekki taldi Áskell at því. Þat haust kom Þor- 
steinn bolstöng út í Húsavík, systurson þeira 
Áskels, ok átti í skipi. Hann fór til Hávarðs, 
ok lét bera varnað sinn til Eyjafjarðar, ok þótti 
ekki á verða, nema starf eitt, ok seldi því Ey- 
steini ór Rauðaskriðu þrjú hundruð lérefta ok 
klæða fyrir tíu hundruð, ok bauð Eysteini at 
flytja til skips í Húsavík verðit, áðr fjórar vik- 
ur eru af sumri. Hávarði þótti þat í illa 
skuldastaði selt, þá er hann vissi, enn helzt 
kaup sem áðr. Enn er vára tók, þá heimti 
Þorsteinn at Eysteini. Hann kvað Þorstein 
eigi þurfa at annast um; ok annat sinn, er 
Þorsteinn kom at heimta at Eysteini, svaraði 
Eysteinn: „Ek héfi“, segir hann, „selt öðrum 
mönnum léreftin. Nú gelzt mér seint af þeim, 
sem ek á at heimta at; enn verr hefir mér 
greiðst, enn ek hugða til, at kaupa við þik, 
því at léreftin váru verri, enn ek ætlaða“. 
Þorsteinn kvað Eystein óspiltan varning tekit 
hafa, ok nú þykkir sinn veg hvárum þeira. Og 


þar kom nú mál þeira, at Eysteinn kvað þat 
1* 

mundu bezt, at heimta ekki fyrir varninginn, 
ok láta þar niðr falla þat mál, sem nú var 
komit. Þorsteinn fór nú og sagði Hávarði til 
svá búins. Hávarðr segir, at nú fór sem hann 
grunaði, ok hann gat til, þá þegar, er Þor- 
steinn sagði honum kaup þeira, — „ok þat sýn- 
ist mér fyrir liggja, at léita til Áskels um þetta 
mál, sem öll önnur, þau er hans sómi við liggr 
ok frænda hans, ok er sá líkastr, at rétta þetta 
mál við Eystein“. Þorsteinn kvaðst eigi vilja 
kæra fyrir frændum sínum þetta mál, ok banð. 
nú Eysteini hólmgöngu, þá er hann varnaði 
honum gjaldsins. Tókst hólmgangan með þeim, 
ok varð hon með því móti, að Þorsteinn hjó 
skjöldinn af Eysteini, og nær undan honum 
fótinn. Tók hann þar þrjár merkr silfrs ok 
varning sinn allan. Fór hann nú utan. Þótti 
mönnum hann mikit vaxit hafa af máli þessu. 
Enn frá Eysteini er þat at segja, at fótr hans 
var græddr, ok gekk hann jafnan haltr síðan 
er hann hafði barizt við Þorstein. 

2. Svá er sagt, at Háls Fjörleifarson gerði 
bú at Tjörnum í Ljósavatnsskarði, ok þar gerð- 
ist vinátta mikil í millum ok Eysteins í Rauða- 
skriðu. — Björn hét maðr. Hann var frændi 
þeira Fjörleifarsona. Hann kom einhverju sinni 
at hitta Háls Fjörleifarson, ok beiddi hann 
nökkurs tilbeina um ómegð sína, ok svá at gefa 
nökkut til utanferðar sér. Háls sagði, at hann 

myndi annast ómegð hans, ef frændr hans vildi 
beina til utanferðar honum. Björn réð þat nú 
af, at hann fór til Reykjadals, at finna föður- 
frændr sína; ok hann kemr at kveldi til Ey- 
steins, ok varð þeim margt talat, ok ræddu um 
hverjar tiltekjur Björn ætlaði at hafa, ok þá 
spurði hann Eystein, hverju hann ætlaði at 
beina til utanferðar honum. „Viltu til vinna 
nökkut, þat er hæfilegt er, eða nenna“? Eigi 
kvaðst hann flugumaðr vilja vera, þó at Ey- 
steinn vildi þat. Eysteinn svarar: „Ek skal 
gera þér kost einn fullgóðan. Þú skalt reka 
fimtán geldinga til Háls frænda þíns, þá sem 
ek á, ok þó með leynd, á þessarri nóttu, ok 
setja þar inn ok byrgja, enn kasta vöttum þín- 
um ok staf hjá vökinni þar á tjörninni“. Björn 
fór með eftir ráðum Eysteins, ok rak fimtán 
geldinga til Háls frænda síns um nóttina á 
laun, enn Eysteinn fekk honum farbeina, ok 
fór hann utan austr í Fjörðum með ráði Ey- 
steins. Enn frá því er nú at segja, hvað Ey- 
steini gekk til þess, er hann bauð honum, at 
kasta niðr stafnum ok vöttunum hjá vökinni, at 
hann ætlaði, at menn skyldi hyggja, at hann 
væri druknaðr, ok ætla at hvarf hans myndi 
af því vera. Um morguninn eftir fór Eysteinn 
í rannsókn, ok með honum Þorgewr frá Ljósa- 
vatni, ok þeir kómu til Háls ok báðu þeir hann 
rannsóknar; var þeim þat uppi látit. Ok er 

Eysteinn rannsakaði, fann hann geldinga sína 
fimtán í húsi Háls, ok beiddist sjálfdæmis af 
honum. Enn Háls brást ókunnigr við þetta, 
og vildi í engan mun festa grið fyrir þetta, er 
hann hafði engan grun um sauði Eysteins, þessa 
er þar váru komnir, eða hverju faraldi þeir 
hefði þar komit. Ok var þat nú hans órræði 
at leita frænda sinna, Áskels goða og Hávarðs, 
ok segir þeim til þessa, þat sem hann mátti af 
vita. Þeir svöruðu, at nú hefði svá farit, sem 
ván var at, at hann mundi eigi betr gefast 
honum enn öðrum. Þeir kváðu mjök í bætr 
bera, at hann hefði engu mátt á leið koma um 
þenna áburð, ok var nú sú ráðagerð Áskels, 
at þeir myndi utan fara báðir bræðr, Háls ok 
Vémundr -— Þess var eigi langt at bíða, áðr 
enn fréttist hvarf Bjarnar, ok þótti mönnum 
þat með undarlegu móti vera. Ætluðu margir 
at þat myndi hafa saman borit hvarfit Bjarnar 
ok sauðanna Eysteins, ok kom þat mjök í huga 
mönnum einart, at eigi væri örvænt við féþurft 
Bjarnar ok grunnsæi, enn við illgirni ok slægð 
Eysteins, at þeir myndi með nökkuru móti hafa 
verit báðir at einu ráði; töldu eigi ólíklegt, at 
þann veg myndi Eysteinn þykkjast helzt mega 
reka svívirðingar sinnar, sem hann fekk af 
Þorsteini bolstöng, at láta frænda hans verða 
fyrir þvílíku ámæli, sem mörgum myndi þykkja 
líklegt vera, at Háls fengi af þeim hlut. Þótti 

þat ok undarlegt, at hann færi svá djarflega 
með, ok gengi svá gegnt at í rannsókninni, 
nema hann vissi nökkut til áðr. Nú ferr málit 
til þings, ok lauk svá, at Háls varð sekr um 
sauðatökuna, fyrir því at Áskell vildi eigi svara 
fyrir hann. 

ö. Nú er at segja frá ferð þeira Háls og 
Vémundar, at þeir fóru utan, ok fundu Björn 
frænda sinn, ok spurðu, hverju gegndi um ferð 
hans; enn hann varð fár við komu þeira, ok 
fann þat til utanferðar sinnar, at hann kvaðst 
svá helzt mega forðast ómegð sína, at hann 
færi utan. Háls kvað þat mundu engu gegna. 
Björn sagði, hvernig farit hafði með þeim Ey- 
steini, er hann hafði heitit honum at annast ó- 
megð hans, ef frændr hans vildi nökkuru til 
beina til utanferðar honum, — ok nú segir 
Vémundr, at hann hafi ekki komit at finna þá, 
ok þykkjast þeir bræðr nú skilja, at hann myni 
eigi hit sanna uppi láta, ok leita nú eftir við 
Björn, þar til er hann segir hit sanna, hversu 
farit hafði með þeim Eysteini; ok nú tóku þeir 
Vémundr ok Háls Björn, ok fóru með hann á 
sínu valdi aftr til Íslands þegar hit næsta sum- 
ar, ok koma skipi sínu í Húsavík ok hafa þar 
Björn með sér. ;Þat var ráðagerð þeira Vé- 
mundar at leyna Birni, þar til er þeir fyndi 
Áskel goða. Háls sagði þá þegar Katli bróður 
sínum, er hann kom til skips. Nú láta þeir 

skamt at bíða, áðr enn þeir fara á fund Ás- 
kels, ok segja honum, hvar nú var komit mál- 
inu, ok þykkir honum nú vel hafa vegnat, ef 
Háls mætti nú fá rétting síns máls, ok safnar 
nú at sér mönnum, þar til er þeir verða sam- 
an sex tigir, ok fara þegar til Eysteins, ok 
hugðust at koma þar á óvart. Enn þat bar 
svá til, at Eysteinn hafði þar eigi færa lið fyr- 
ir. Þeir Áskell ok frændr hans bera upp sitt 
mál, ok duldi Eysteinn alls um þat, at svá væri 
sem þeir sögðu. Þá var Björn til leiddr, ok 
sannar hann sögu þeira Áskels, ok eigi dylr 
Eysteinn at síðr, ok nú biðr hann liðs Þorgeir 
Þorkelsson ljósvetning. Enn hann sagði, at 
hann myndi eigi gott mál til bera, ok kvaðst 
þat vita, at Áskell myndi honum aldri lið veita 
um þetta mál. Áskell lét nú stefna Eysteini 
um illmæli þat, sem hann hafði við Háls um 
sauðatökuna, til alþingis. Engir menn urðu til 
at svara fyrir Eystein, ok nú verða þær mála- 
lyktir, at Eysteinn varð sekr, ok þá er þeir 
koma heim af þingi, þá reið Áskell þangat með 
flokk manna, ok ætlaði at taka hann af lífi. 
Enn í öðru lagi er þat at segja frá Eysteini, 
at honum hafði í hug komit, at eigi væri ör- 
vænt, at þvílíkar málalyktir yrði á þinginu, 
sem nú váru, ok honum þótti þurfa nökkurra 
órræða í at leita, éf duga skyldi, ok kom þat 
í hug, at eigi myndi þeir gefa honum langa 

tómstund til ráðagerðar, þegar þeir kæmi heim 
af þinginu, ef hann sæist eigi áðr fyrir; ok nú 
var þat hans órræði, at hann samnaði saman 
öllu ganganda fé, því er hann átti, ok rak inn 
í húsin, ok brendi upp alt saman, bæinn ok 
fénaðinn, ok svá hjónin öll, þau sem verit höfðu 
hjá honum. Enn frá því segja menn ýmist, 
hvat honum sjálfum varð fyrir. Er þat sumra 
manna sögn, at hann hafi farit utan suðr á 
Eyrum, ok hafi sézt í Vík austr, ok þaðan far- 
it suðr til Danmerkr. Enn sumir segja, at hann 
myni hafa brunnit inni með hjónum síuum; ok 
vitum vér eigi, hvárt honum hefir nú heldr at 
bana orðit, enn jarðir þær, sem þar urðu eftir, 
urðu nú sektarfé. 

4. Hánefr hét maðr. Hann bjó í Óþvegins- 
tungu. Fátt verðr frá honum vel sagt í þessarri 
sögu, ok var hann óorðsæll maðr. Hann græddi 
mikit fé, enn þó heldust illa hjónin hjá honum. 
Svá er sagt, at Hánefr fór til fundar við Vé- 
mund kögur, ok bauð honum at fóstra Þorkötlu 
dóttur hans, ok ætlaði hann sér þat mjök til 
trausts við aðra menn. Vémundr var engi jafn- 
aðarmaðr kallaðr, ok vænti Hánefr af slíku, at 
hans hlutr myndi síðr fyrir borð borinn verða, 
þó at hann bæri eigi ávalt gott mál fyrir hendi. 
Þat er nú at segja, at Vémundr þá barnfóstrit, 
ok ferr Hánefr nú heim, ok þykkir allgóð ferð- 
in. Nú verðr Áskell var við þetta, ok þótti 

kynlegt, hví hann vildi þiggja slíkt at jafnskit- 
legum manni, sem hann kvaðst hyggja, at Há- 
nefr væri; lét ok þat líklegt þykkja, at hann 
myndi af honum nökkut ilt hljóta.  Vémundr 
kvað eigi vera, sem hann sagði; lét Hánef vera 
vingóðan mann, ok kvað hann hafa sér marga 
góða gripi gefna, ok kallaði sér líka vel við 
hann, ok kvað hann vera góðan dreng. Áskell 
kvað hann mundi eigi langt líða láta, áðr enn 
hann sýndi honum drengskap sinn; — enn hann 
þykkist nú hafa fengit sér örugt traust“, — 
ok nú hætta þeir umræðunni. 

Þorleifr hét maðr; hann var kallaðr melrakki. 
Hann kemr til Hánefs ok skorar á hann til 
vistar. Þá hafði húskarl Hánefs í brott hlaup- 
it skömmu áðr, ok tekr Hánefr við Þorleifi. 
Þat var siðvandi Hánefs, at hann lét hvern dag 
ganga í haga til sauða sinna, ok lét telja þá. 

Maðr hét Hrafn. Hann bjó at Lundarbrekku 
í Bárðardal. Hann var góðr bóndi. Svá er 
er sagt, at Hrafni hurfu geldingar sextán, ok 
spurði ekki til, ok þóttust menn eigi vita, hvat 
af væri orðit. Þat er at segja, at Þorleifr mel- 
rakki varð varr við, at Hánefr hvarf mjök ott 
ór hvílu sinni um nætr ok þar kom, at hann 
forvitnaðist um, hverju gcgna myndi. Ferr hann 
nú út, ok leitar Hánefs, okí einni brekku fellr 
hann. Ok er hann stóð upp, er blóð á hendi 
honum, ok nú hyggr hann at, hvar hann væri 

skeindr, er hann sá sik blóðgan; ok nú verðr 
hann eigi þess varr. Enn nú grunar hann, 
hverju gegna myndi. Þar váru hrísrunnar nökk- 
urir, sem hann var, ok þar hittir hann jarðhús 
munna. Þar var hann veg um búit, at þar 
var borinn fyrir hrísflekkr, ok stungit í gegn- 
um hríslum, ok var svá á at sjá, at heilir runn- 
ar stæði, of eigi var alt at gengit. Nú fór 
hann í jarðhúsit, ok þreifast þar fyrir. Hann 
hittir þar gærur, ok sauðarhöfuð grábíldótt fann 
hann þar eitt, ok var þat mjök auðkent. Þat 
tók hann á brott, ok þekr aftr sem áðr var 
eftir sér. Síðan kendi hann reykjarþef, ok því 
næst sá hann eld ok ketil yfir eldinum, ok var 
þar maðr hjá, ok kennir hann hér Hánef, hús- 
bónda sinn, ok gengr nú at fram at eldinum, 
ok lætr illa at Hánef, er hann er at slíku um 
nætr. Hánefr kvað húsfreyju rekkjuilla, enn 
sagði sér ant um daga, svá at hann mætti þá 
eigi at vera, ok nú býðr hann Þorleifi eldsverk, 
enn hann kvaðst þat ekki vilja, ok segir, at 
hann myni eigi lengr með Háncf vera, 
segir sér leiki grunr á um mál hans, at ekki 
sé allfrægilegt, — ok þar skilja þeir. Ferr hann 
nú þar til er hann kemr tíl Hrafns, ok varð- 
veitti höfuðit, þat sem hann fór með. Vel fagn- 
ar Hrafn honum, ok frétti hví hann færi frá 
Hánef. Þorleifr taldi hvárntveggja þeira geð- 
lausan, ok því hefði hann í brott farit. Nú varð 

Hrafni rætt um sauðahvarfit, ok varð þann veg 
í orðum Þorleifs, at honum þótti menn engan 
gaum at gefa slíkum hlutum, — „er ekki skal 
eftir leita þvílíkum hvörfum, er svá eru stödd“. 
Hrafn spurði, hvárt hann vissi nökkut til, hvert 
eftir myndi vera at leita. Ekki vildi hann þó 
segja Hrafni greinilega til, áðr enn Hrafn gaf 
honum hundrað silfrs, ok nú sýnir Þorleifr hon- 
um bæði höfuðit ok markit, ok kendist Hrafn 
þat. Nú fara þeir til jarðhússins, ok fundu þar 
ekki. Þeir þóttust vita, at Hánef myndi hafa 
grunat, at Þorleifr hafði snefil af haft, ok hafi 
því á brott borit. Þeir Hrafn hittu nú Hánef, 
ok báru þetta á brýn honum, at hann man vera 
nökkurs af valdr um sauðatökuna, enn hann duldi 
alls um þat. Þorleifr segir Hánef grun þann, 
er hann hafði af, ok eigi dylr Hánefr at síðr. 
Hrafn bauð honum at hafa jafnmarga sauði aftr, 
sem hann hefði tekit frá honum. Eigi vildi Há- 
nefr þat, ok nú skiljast þeir. Fara þeir Hrafn 
heim, ok sannlega þykkist Hrafn nú vita, at 
Hánefr hefir stolit frá honum geldingunum. Þat 
er nú at segja, at Hánefr ferr til fundar við 
Vémund vin sinn, ok segir honum illmæli þat 
sem haft var á honum. Vémundr spyrr, ef hann 
væri nökkurs af valdr um þetta mál, enn Há- 
nefr kvað þat fjarri fara, ok bað nú Vémund 
at styrkja sitt mál. Hann kvað svá vera skyldu. 

5. Maðr hét Steingrímr Örnólfsson, Þórðar 

sonar slítanda. Hann var mikill maðr fyrir sér, 
ok góðr bóndi. Hann var kvángaðr maðr, ok 
hét Ástríðr kona hans. 

Þorbjörn hét maðr, er bjó á þeim bæ, er í 
Árskógi heitir; þat er á Gálmaströnd. Þorbjörn 
átti tvá sonu, er við þessa sögu koma nökkut. 
Hét annarr Steinn, enn annarr Helgi. Þeir 
váru efnilegir menn, ok enn mun sagt verða 
frá þeim síðar meir í sögunni. Dóttir Þorbjarn- 
ar hét Ástríðr. Þá konu átti Steingrímr, er 
fyrr var nefndr. Steingrímr bjó at Kroppi í 
Eyjafirði. Var sagt, at hann væri frændi Hrafns, 
er bjó at Lundarbrekku í Bárðardal. 

Nú er þat fyrst at segja, at Hrafn sendi 
Þorleif melrakka til Steingríms, frænda síns í 
Eyjafirði, ok vildi ekki hætta honum þar méð 
sér, ok kvað hann vera góðs verðan af sér, svá 
sem honum hafði drengilega farit í málum þeira 
Hánefs. Kvaðst hann eigi vilja, at hann hlyti 
þar ilt af. Segir, at hann mun koma um vetr- 
inn, at finna hann. Þorleifr kemr nú til Stein- 
gríms, ok tekr hann vel við honum at orðsend- 
ingu Hrafns. Er hann nú með honum. Um 
vetrinn finnast þeir frændr, ok er þat ráðagerð 
þeira, at Hrafn skyldi selja jarðir sínar þar 
norðr, ok fara síðan vestr í nánd Steingrími, 
ok stefna Hánef um sauðatökuna, enn þá kveðst 
Steingrímr vilja taka við málinu síðan. Nú fór 
Hrafn svá með, sem honum var ráð til gefit, at 

hann stefndi Hánef um várit, áðr enn hann fór 
í brott þaðan ór sveit með alt sitt í Eyjafjörð. 
Enn frá því er nökkut at segja, hvern veg Há- 
nef brá við stefnuna, at hann fekk sér sjálfr 
hest, ok reið þegar á fund Vémundar vinar vin- 
ar síns, ok segir honum, hvar nú var komit 
málinu, ok nú lætr hann á sannast fyrir Vé- 
mundi, at hann er valdr at sauðatökunni, ok 
biðr hann nú ásjá nökkurrar.  Vémundi þótti 
nú illa, at Hánefr duldi hann fyrr sauðatök- 
unnar, ok sagði, at nú þætti honum verra við 
at eiga, er hann hefði eigi áðr vitat. Enn þó 
er svá sagt, at Vémundr tekr handsölum á öllu 
fé hans, enn hefði heim dóttur sína. Nú verðr 
Áskell skjótlega varr við þetta, ok býðr hann 
Hánef til sín, ok þótti hann vera þræls efni; 
segir nú, sem fyrr, at ilt myni af honum hljót- 
ast; kvað eigi ólíkt því farit hafa, sem hann 
gat til fyrir öndverðu, þá er þeir Vémundr töl- 
uðust við, þá er hann þá barnfóstrit af honum. 

Steingrímr fór nú til alþingis með málit, og 
endar svá, at hann Hánefr verðr sekr gerr um 
sauðatökuna. | 

Hrói hét maðr. Hann bjó norðr í Öxarfirði á 
þeim bæ, sem heitir í Klifshaga. Hann var 
mikill bóndi fyrir sér, ok sagt er, at Steingrímr 
gaf Hróa hundrað silfrs, til þess at drepa Há- 
nef, ef Vémundr sendi hann í Raufarhöfn til 
skips, — „því at hann vill koma honum þar 


REYKDÆLA SAGA. 15 


utan á Sléttunni“. — Enn Steingrímr kvaðst 
mundu varða at Gásum, at eigi kæmist Hánefr 
þar utan. Ok þetta vill Hrói, ok fara menn 
nú heim af þinginu. Vémundr ferr Sandleið 
heim bús síns á Öndóttsstaði í Reykjadal, ok 
hann kom í Hraunsás hjá Mývatni. Þar bjó 
kona sú, er Þorgerðr hét. Hon átti son þann, er 
Þorkell hét. Hann var ungr maðr ok fræknlegr. 
Vémundr bað, at son hennar færi norðr á Sléttu 
með honum til skips; kvað sér gott þykkja, at 
slíkir menn færi með honum, sem Þorkell væri. 
— „er svá eru vænlegir“. Hon leyfir, ok þykk- 
ir allmikit fyrir, enn þó ferr hann með Vémundi. 
Nú ferr Vémundr at hitta Áskel frænda sinn, 
ok ræðst um utanferðina Háncfs við hann. Enn 
Áskell latti utanferðina, ok bauð honum þar at 
taka við Hánef, ok sjá þat ráð fyrir honum, 
sem honum bezt líkaði; segir honum þann grun, 
sem hann þóttist vita um ráðagerð þeira Stein- 
gríms ok Hróa í Klifshaga, enn kvað enga von, 
at hann myndi á brott komast í Eyjafirði, svá 
at Steingrimr yrði ekki var við. Vémundr kveðst 
þat eina vilja, at koma honum á brott. „Engan 
hlut vil ek í því eiga“, segir Áskell, „ok far 
þú með, sem þú vill, enn mikit ilt mun af Há- 
nef hljótast“. Vémundr sendi orð Háls bróður 
sínum, at hann komi á hans fund. Þá kom 
honum þat í hug, at eigi myni ráðit, hversu 
menn vikist við um orðsending hans. Ok því 

gerir hann þat ráð heldr, at sendimaðr beri orð 
Áskels þeim mönnum, sem hann vill til nefna. 
Hann sendi mann til Þóris geitskeggs, er bjó 
í Laxárdal á þeim bæ, er hét í Holti. Þórir 
bjóst til sels, þá er sendimaðrinn kom. Þórir 
neitti ferðinni áðr enn orð Áskels kómu til, enn 
þá var hann þegar búinn. Ljót at Þverá í 
Laxárdal hitti hann ok; var hann sem óðast 
at skálasmið; ok hinn þriðja Þórodd harðjaxl á 
Mánahjalla. Hann var enn í selför. Þessir 
köstuðu þegar niðr verki sínu, er Áskels orð 
kómu til, enn eigi fyrr. Þessir menn allir fara 
nú með Vémundi, ok er Hánefr í för með þeim. 
Þeir váru átján saman ok far: nú síðan þann 
veg sem leiðir lágu; taka gistingarstað í Reykja- 
hverfi með þeim manni, er Geirrekr hét, ok var 
vinr Vémundar. Hann bauð at hafa Hánef þar 
á laun, til erskip kemr náðulega at, svá at honum 
mætti utan koma, ok kvaðst þat þykkja ráð- 
legra, enn sjá meðferð, er Vémundr ætlaði at 
hafa, ok sagði, at Hrói í Klifshaga hefði fé til 
tekit at drepa Hánef af Steingrími, ef honum 
gæfist færi á, — „ef þangat er fars leitat, sem 
þú ætlar nú til, ok því einu hefir hann þar um 
játat, at hann mun þat gjarna enda vilja, ef 
hann má því á koma“. „Hitt er líkara“, segir 
Vémundr, „at hann gefi at þessu engan gaum, 
ok munu vér fara þann veg, er vér höfum áðr 
ætlat“. „Þú munt því ráða“, segir (Geirrekr, 

„ok annan veg mun reynast, enn hann Hrói 
myni láta hjá sér líða þat, sem hann er heit- 
bundinn í við vini sína“. — Þeir Vémundr 
kögurr fara nú í Öxarfjörð, ok yfir Jökulsá at 
ferju hjá Akrhöfða. Sá maðr hét Þórðr, er 
þar bjó. Þar hafa þeir dagverð at Þórðar. 
Svá er sagt, at Þórðr átti þræl, er .... var 
nefndr. Hann hafðist þat at um daginn, er 
þeir Vémundr kómu, at hann ók heim viði. Ok 
þegar er þrællinn varð varr við, hverir komnir 
váru, þá veltir hann af hlassinu; síðan tekr 
hann á rás mikla, ok rennr þar til er hann 
hitti Hróa í Klifshaga, meðan þeir Vémundr 
mötuðust, ok nú segir hann Hróa, at Vémundr 
var kominn í Akrhöfða við átjánda mann, ok 
þat, at þar var Hánefr í för; ok kvaðst þræll- 
inn vilja nú launa brókavaðmálit, er hann hafði 
gefit honum. Hrói sendir þrælinn at vita, hvára 
leið þeir færi, hit fremra eða hit efra um hálsa. 
Þórðr í Akrhöfða bauð Vémundi at sitja þar, 
ok sagði þat nú um þrælinn, at hann hefði í 
brott hlaupit, þá er þeir höfðu komit, ok kvaðst 
ætla, at hann myndi hafa farit til Hróa ok 
gert hann varan við kvámu þeira. Vémundr 
vill fara, sem hann hefir ætlat, ok kvað Hróa 
ckki mundu þykkja undir um ferðir hans. — 
Þat er nú at segja, at Hrói safnar liði, ok 
hefir þrjá tigu manna. Áðr enn hann fór héim- 
an, vildi fóstra hans þreifa um a þótt- 

ist hún þá gerzt vita, hvern veg honum mun 
farast. Hon finnr á fæti honum, enn annars- 
staðar þótti henni vel vera. 

6. Nú fór Hrói með föruneyti sínu, þrem 
tigum manna, ok sátu fyrir þeim Vémundi í 
einstigi nökkuru. Höfðu þeir eigi lengi þar 
verit, áðr enn Vémundr kemr méð flokk sinn 
at einstiginu, ok nú hlaupa þeir Hrói upp fyr- 
ir þeim, ok biðr hann Vémund nú, at hann fái 
Hánef í hendr þeim, — „ok far aldregi með 
slíkt illmenni, heldr láttu mik sjá fyrir hon- 
um“, segir hann, „þat er mér líkar“. „Nei“, 
segir Vémundr, „eigi mynda ek þat vilja, Hrói, 
at þú kæmist svá auðvellega at  hundraðinu 
því, sem þú tókt af Steingrími til höfuðs Há- 
nef, at ek selja hann nú þegar fram þér í hendr. 
Verðið þér at sækja eftir betr, ef þér vilið“, 
segir hann. Nú slær þegar í bardaga með þeim, 
ok skýtr Vémundr þegar spjóti til Hróa ok í 
rist hans, enn Hrói sendi þegar aftr spjótit til 
Þorkels ok í gegnum hann. Enn hann var 
sonr Þorgerðar í Hraunsási. Þóroddr harðjaxl 
vá Helga bróður Hróa. Þat er nú sagt, at 
þeir vildu aftr hverfa, Þóroddr ok Hánefr, enn 
Vémundr vill þat eigi; ok nú kemr þar Áskell 
við þrjá tigu manna, ok vildi sætta þá. Er 
svá sagt, at hann fór þegar, er hann spurði 
atferðina Vémundar, ok þótti þess eins ván vera, 
at eigi kæmi þeir fram skemdarlaust ferðinni 

fyrir Hróa, ok kallar nú mikit at orðit, ok 
kvað þó þá betra at sættast, enn síðar. — Nú 
kemr þar ok til fundarins sá maðr, er Þórhallr 
hét. Hann bjó í Hafrafellstungu, góðr bóndi 
ok skilríkr. Hann var með þrjá tigu manna. 
Hann gerir nú tvá kosti. Bað þá at gera ann- 
athvárt, at kjósa hvárn þeir vildi, at þeir hætti 
at berjast eða hann mun ráðast til bardagans með 
þeim — „ferr þá sem auðið verðr. Ok nú láta þeir 
af at berjast. Svá er sagt, at fallnir váru af liði 
Hróa Helgi bróðir hans og þrællinn, enn af Vé- 
mundi Þóroddr harðjaxl, ok Þorkell. er fyrr 
var getit. Hánefr var ok fallinn; þótti þat 
fám mönnum skaði, þó at hann væri drepinn. 
Nú er þegar slegit í sætt málinu með því móti, 
at Áskell skal gera um þeira í millum. Sú var 
gerð Áskels, at vígin skulu á standast Þorkels 
ok Helga, bróður Hróa, Hánefs ok þrælsins, 
enn Þórodd skal bæta hundraði silfrs. Land 
var goldit í Reykjahverfi, ok váru þat ráð Ás- 
kels. Eru þeir nú sáttir eftir þetta, ok fara 
nú hvárirtveggja til sinna heimkynna. Nú seg- 
ir Áskell, at nú hefir því nær farit, sem hann 
gat til, ok þótti þessi för betr ófarin. Vémundr 
kvað hvern sínum forlögum fylgja verða, sagði 
nú hváratveggja mega vel við una sinn hlut, 
ok segir, at þá mun hverr deyja, er feigr er. 

í. Þá gerði vetr mikinn þar eftir hinn 
næsta, ok eiga þeir fund Reykdælar Þverá, 

at Ljóts hofgoða, ok þat sýndist mönnum ráð 
á samkomunni, at heita til veðrabata. Enn um 
þat urðu menn varla ásáttir, hverju heita skyldi. 
Vill Ljótr því láta heita, at gefa til hofs, enn 
bera út börn ok drepa gamalmenni. Enn Ás- 
katli þótti þat ómælilegt, ok kvað engan hlut 
batna mundu við þat heit. Sagðist sjá þá hluti, 
at honum þótti líkara til, at batna myndi við 
ef heitit væri, ok nú spyrja menn hann, hvat 
þat væri; enn hann sagði, at ráðlegra væri, at. 
gera skaparanum tígn í því, at duga gömlum 
mönnum, ok leggja þar fé til, ok fæða upp 
börnin. Ok svá lauk nú þessu máli, at Áskell 
réð, þó at margir menn mælti í móti í fyrstu; ok 
öllum þeim, er réttsýnir váru, þótti þetta vel mælt. 

Einhverju sinni kom Vémundr at máli við 
Áskel, ok bað hann ljá sér ferju út til Flat- 
eyjar eftir veiðiskap. Kvaðst hann bæði mundu 
flytja at Áskatli ok sér. Hann sagðist ljá ferj- 
una þegar er“ hann vildi — Áskell átti þar 
mikil föng í eynni, ok hafði þann mann settan 
til að geyma, er Kálfr hét. Ekki er hann 
sagðr mikilmenni. — Nú ferr Vémundr, þar til 
er hann hittir Kálf, ok biðr hann at greiða sér 
föng þau, er Áskell átti í hans varðveizlu, ok 
kvaðst vera eftir sendr. Kálfr svaraði, at hann 
kvaðst selt hafa föngin þeim ór Árskógi, Þor- 
birni ok sonum hans, ok sagði nú Stein nýfar- * 
inn á brott, ok at hann hefði kú viðtekit af 

þeim. Vémundr sagði: „Þá varð ek heldr til 
seinn; enn þat væri maklegt, at ek dræpa þjóf 
þinn, ok mættir þú þann veg ekki svíkja fleiri góða 
menn sem Áskel, ok muntu vera hinn versti maðr“. 
Kálfr svarar, at hann ætti ekki refsing á þessu, 
— „lát mik fara á fund Áskels, ok vil ek 
gjarna, at hann geri minn hlut þann sem hann 
vill“. Nú fara þeir á fund Áskels, ok segir 
Vémundr honum þat sem um var. Enn Ás- 
kell sagði, at ekki skyli þeir um þetta deila 
þurfa, ef verðit gyldist; — „vil ek nú“, segir 
Áskell, „gefa þér, Kálfr, kúna“, — ok biðr 
hann nú afla sér heyja um sumarit, ok sækja 
sér aðra kú heim til sín, ok kveðst þá vilja 
gefa honum, ok kendi sér völd um þat harð- 
„rétti, er hann hafði þolat af Vémundi, ok virði 
þat til várkunnar við Kálf. Ok jafnan sýndi 
Áskell þat, at hann var fám mönnum líkr sak- 
ar réttdæmis, er hann hafði manna í millum, 
ok drengskapar við hvern mann. 

8. Annat vár bað Vémundr Áskel ferju 
sinnar til Grímseyjar á reka þeira Áskels Sá 
maðr er nefnd Máni, er geymdi rekann, þann 
er Áskell átti þar. Ok nú segir Áskell Vé- 
mundi, at hann hefði mælt við Mána á vár- 
þingi, at hann skyldi selja rekana, ef hann gæti, 
enn ef nú væri eigi selt, þá skyldi Vémundr 
með fara. Vémundr kom nú til Grímseyjar, ok 
dró upp skip í varar Áskels; enn þar lá skip 

fyrir, ok tekr Vémundr þat ráð, at hann hratt 
út skipinu, ok lét fljóta um íla. Gengr síðan 
til Mána ok spyrr eftir föngum, enn Máni 
kvaðst selt hafa, sem Áskell skipaði áðr. Vé- 
mundr segir, at hann var nú eftir sendr fang- 
inu, ok kveðr Mána nú illa hafa með farit, ok 
vill hann þá enn eigi fara erendislaust; tekr 
síðan hval fram á ferjuna, er þeir áttu feðg- 
arnir ór Árskógi, ok í því bili kom þar Steinn 
í eyna, ok mæltust þeir við nökkur orð, ok vill 
Steinn eigi róa eftir honum, ok skiljast þeir nú 
at sinni. Nú kemr Vémundr kögurr á fund 
Áskels, ok segir honum hversu farit hafði, ok 
banð honum af fanginu slíkt, er hann vildi. 
Lét Áskell illa yfir ferðinni, ok kvaðst engan 
hlut vilja hafa af því, er Vémundr stæli, enn 
sagði Mána hafa svá með farit, sem hann hafði 
skípat honum, ok segir, at Vémundr vill þat 
oft ónýta, sem hann leggr til með honum, þótt 
honum gegndi hvergi verr þat at hafa, ok nú 
segir Vémundr, at eigi skal hann utan hafa 
flutt farminn til þess at engi njóti, lætr flytja 
í bú sitt; segir at nýta skal hann fangit, þó at 
Áskell vili eigi hafa. — Nú kemr Steinn at 
hitta Steingrím, mág sinn, ok segir honum þau 
óskil, er þeim feðgum váru ger af Vémundi um 
hvaltökuna. Steingrímr kveðr þá skulu gera eftir 
dæmum Áskels, ok segir, at þá skyldi ekki á skilja 
um hvalþjósir nökkurar, ok bað þá láta vera kyrt. 

9. Þat er nú at segja, at skip kom í Eyja- 
fjörð eitthvert sinn við Knarrareyri. Þat skip 
var viði hlaðit at miklum hluta; ok annat skip 
kemr at Gásum, mjök í þat mund sem hitt 
fyrra. Herjólfr frá Mývatni ok Vémundr bróð- 
ir hans koma til kaupa. Herjólfr átti skála á 
velli, ok vildi kaupa til góðan við, ok bauð nú 
um Vémundi, at vera fyrir sína hönd. Hann 
ferr nú ok falaði viðinn at austmanni fyrir 
Herjólf, ok þar var með kjörviðr, er hann vildi 
kaupa, ok var hvárrtveggja góðr viðrinn, ok 
nú segir austmaðrinn, at Steingrímr frá Kroppi 
hefir áðr varðað viðinn fyrir þrjú hundruð ein- 
lit, enn hefði goldit áðr fyrir kjörviðinn í öðru 
lagi sex aura. Vémundr helt enn fram málinu, 
ok bauð hann hálft verðit mórent fyrir við- 
inn, enn alt mórent fyrir kjörviðinn. Sagði 
honum eigi verra við sik at kaupa, enn við 
Steingrím, — „enn hefir þó verðit minna fyrir“. 
Austmaðrinn kvaðst mundu hafa selt honum, 
ef hann hefði fyrr komit, með þvílíku verði, 
sem Steingrími, enn segist nú ekki taka litla 
mútu, — „til at bregða þessu kaupi mínu, þar 
sem ek hefi orðit áðr á sáttr við annan mann“. 
Nú sér Vémundr, at hann fær ekki at gert at 
svá búnu, enn vildi þó fyrir hvern mun fá 
viðinn keyptan. Ok nú kaupir hann at einum 
þræl ok gefr honum til eyri silfrs, at hann 
segði í hávaða þar við skipit, at Stéingrímr 

hefði keypt við at Gásum, ok hann myndi nú 
ekki þessa viðar þurfa, er hann hefði þar áðr 
varðat fyrir sína hönd, ok þegar er sjá saga 
kemst við veðri þar at skipinu, þá keypti Vé- 
mundr þá þegar viðinn, þann er hann hafði 
áðr falat. Oknú segir hann Herjólfi; enn hann 
vill eigi hafa þenna við, er keyptr var í brigð 
við annan mann, ok kveðst munu ná enn þeim 
viði, er menn hefði eigi áðr keyptan. Vémundr 
segir, at honum líkar þat vel, þótt hann vili 
eigi hafa viðinn; kvað ósýnt, at betra myndi 
hann við taka, eða betri kaup á fá, enn sá 
var, er keyptr var þvílíku verði. Herjólfr 
kvaðst betra þykkja, þótt hann fengi harðan 
kost á um viðinn, ok væri ekki tvímæli á sið- 
an, hvárt hann ætti eða aðrir menn. Vémundr 
kvað því margan lítilmenni vera, — „at sér 
lætr alt í augum vaxa, þótt smátt komi til“. 
Vémundr geldr þegar fyrir viðinn, ok þá lætr 
hann viðinn þegar heim flytja. Svá er sagt, 
at nú þrýtr hrossin fyrir þeim, ok er kjörviðr- 
inn eftir í Hnjóskadal á Vetrliðastöðum við 
Þingvað, enn annarr komst heim. — Nú verðr 
Steingrímr þessa brátt varr, hvern veg farit 
hefir um viðinn, ok segir at hann myndi ekki 
kunna austmann um þetta, ok þótti honum hafa 
vel farit, ok eigi vill hann hafa verðit, er 
hann hafði reitt fyrir kjörviðinn. Kvaðst ann- 

athvárt skyldu missa hvárstveggja, eða hafa 
allan viðinn þann er hann hafði keyptan. 

Svá er sagt, at Steingrímr sendi Þorleif 
melrakka ok Hrafn verkstjóra sinn at vitja 
viðarins, hvárt Vémundr hefði látit heim draga 
viðinn; ok nú er ekki at segja fyrr frá þeira 
ferð, enn þeir koma til Þingvaðs, ok finna þar 
þræla Vémundar. Er sá sagðr fundr þeira, at 
þeir Þorleifr drepa þræla Vémundar, enn taka 
á brott kjörviðinn, ok hafa heim með sér, ok 
segja Steingrími, hvat þeir hafa at gert, enn 
hann lét vel yfir þeira ferð, ok kvað þá ekki 
skulu síns í varða um þetta mál. — Nú er þat 
at segja þessu næst, at Vémundi þykkir mjök 
seinkast heimkoma þrælanna, ok ferr nú síðan 
at leita þeira, ok finnr þá við Þingvað drepna 
ok hulda með viðum, ok nú sér hann, at brott 
er kjörviðrinn. Nú bregðr honum mjök í brún. 
Ferr nú þegar at finna Áskel; kvaðst eigi una 
við svá búit, at eigi kæmi hér nökkut fyrir, 
ok segir honum nú þat. sem á var orðit. Ás- 
kell segir, at varla sýnist honum þann veg. 
Kvað ekki meira at orðit, enn honum þótti ván 
at, svá illa sem Vémundr hefði þetta mál upp 
tekit at öndverðu fyrir viðakaupit. Vémundr 
bað nú Áskel at eiga hér nökkurn hlut í, svá 
at þetta mál mætti til skila ganga, svá at eigi 
hlytist verra af, enn nú er orðit. 

10. Þat var sagt, at á Möðruvöllum bjó Ey- 

jólfr Valgerðarson. Sendir Áskell honum orð, at 
hann komi til móts við hann at Tjörnum í Ljósa- 
vatnsskarði, ok vildi at þeir semdi þetta mál 
milli þeira Steingríms ok Vémundar; ok þótti, 
sem minna myndi af verða, ef þeir hittist eigi 
sjálfir, er hvárrtveggja var kappsmaðr mikill, enn 
miðlungi góðgjarn. Ok sýndist þat sáttvænlegra, 
at þeir Eyjólfr forvitnaðist af Steingrími, hvárt 
hann myndi vilja una við svá búit, ok at Eyjólfr 
skipaði málum fyrir hans hönd, sem honum lík- 
aði, enn Áskell taki mál fyrir Vémund. Enn 
Steingrímr kvað þá allvel komit sínu máli, at 
Eyjólfr sæi fyrir, ok setti niðr, sem honum líkaði. 

Ok nú finnast þeir at ákveðinni stundu, Ás- 
kell ok Eyjólfr, ok ræða mál með sér ok var 
sú gerð þeira, at jöfn skal vera kjörviðar takan, 
er hvárr hafði tekið frá öðrum, ok þræla dráp- 
it, er heimamenn Steingríms höfðu drepið við 
Þingvað. Enn svo er sagt frá orðum Vémund- 
ar, þá er hann vissi gerðina, at hann kvaðst 
eigi mundu rjúfa gerð þeira, enn sagði þó þat 
með, að hann þóttist ekki hafa fyrir þrælana 
sjálfa. Nú býðr Áskell honum af sér at þiggja 
hvárt er hann vill, fé fyrir þræla sína eða þræl- 
ana sjálfa. Enn Vémundr kvaðst hvártki af 
honum þiggja vilja, fé né mansalsmenn, ok kvaðst 
heldr við svá búit una mundu, sem honum 
var þá ætlað. 

11. Þat er nú at segja, at Háls kemr á fund 

Áskels frænda síns, ok segir at hann vildi láta biðja 
konu til handa sér. Áskell spyrr, hvar hans 
hugr leikr á um þetta mál. Háls svarar, at 
hann vill fá þeirar konu, er Helga heitir, ok 
var Grana dóttir, er bjó á Arnmarstöðum í Eyja- 
fjarðardölum, ok biðr Áskel at vera fulltingis- 
mann þessa máls fyrir sína hönd. Ok Áskell 
ferr með Hálsi, ok vekr upp bónorðit við Grana 
ok bað hann gera sinn vilja um þetta mál, ok 
gefa Hálsi konuna. Grani svarar, at Áskell 
skuli ráða þeim nökkura staðféstu ok vera þeim 
jafnan ásjáandi; lét þess þurfa mundu fyrir 
sakar ofstopa Háls ok hlutdeilni. Ok nú tak- 
ast þessi ráð, ok réð Áskell undir þau Helga- 
staði. Tókust nú ástir með þeim, ok váru þau 
þó eigi samlík í lundarfari. 

Nú er þat fyrst at segja, at Hrafn á Hóli 
í Kræklingahlíð skyldi fá dóttur þess manns, 
er Atli hét; hann bjó á Grund í Bárðardal; 
ok nú biðr Hrafn, at Steingrímr fari með hon- 
um í brúðferðina, ok svá gerði hann. Fara nú 
til þess er þeir koma til Atla. Sá maðr er 
nefndr til sögunnar, er Örnólfr hét; hann var 
kallaðr hrella; hann bjó á þeim bæ, er heitir 
á Jarlsstöðum.  Örnólfr var maðr auðigr at 
gripum ok lausafé. Þat er sagt, er hann var 
at brullaupinu er Atli gifti dóttur sína, at 
Steingrímr falaði yxn tvau rauð at Örnólfi sex 
vetra gömul; þat váru góðir gripir; enn hann 

mat yxnin fyrir fimm hundruð. Enn Stein- 
grimr bauð við stóðhross, ok varð kaup þeira, 
at Steingrímr skyldi gefa til hálfa mörk silfrs, 
at hann næði kaupinu. Eigi vildi Steingrímr 
hafa á brott yxnin, fyrr enn Örnólfr sæi hrossin. 
Steingrímr sendir nú húskarla sína tvá, at færa 
Örnólfi hrossin, ok hafa þeir nú með sér á brott 
yxnin, ok ætluðu heim með at fara til Stein- 
gríms. Þeir koma til Lauga í Ljósavatnsskarði 
um kveldit, ok setja inn yxnin, ok eru þarum 
nóttina. Enn þá var haustboð undir Felli at 
Vémundar, ok kómu þangat göngukonur tvær, 
ok sögðu Vémundi yxnakaupit. Nú kemr Vé- 
mundr at máli við Háls, ok bað hann at halda 
þar nú háttum at boðinu, enn hann kveðst eiga 
heimanferð fyrir hendi. Hann fór nú við fjórða 
mann á Jarlsstaði til Örnólfs, ok kveðst vilja 
kaupa yxnin til þess að gefa Áskatli; kvaðst 
engi yxn eiga þau áðr, at honum þætti honum 
gefandi. Nú segir Örnólfr kaup þeira Stein- 
gríms, ok þat með, at þeir hefði þegar í brott 


farit með yxnin. Þá vazt við griðkona ein, ok. 


kvaðst hafa sét yxnin á stöðli um daginn, ok 
kvað þat engu gegna, er hann segði. Örnólfr 
kvað þat hafa verit þau hin hvítu, hin fimm 
vetra gömlu yxnin, ok helt einn veg sögu sinni 
sem áðr; þótti einskis örvænt fyrir Vémundi, 
ef hann vissi eigi hit sanna, enn hugði, at 
hann myndi heim snúa þaðan, ok vildi hann 

———— 


þat eina af sér láta hljótast um mál þeira, at 
honum mætti ekki um kenna. Vémundr ferr 
nú at leita yxnanna, ok grunaði sögu hans. 
Þeir koma alt til Tjarna ok svá til Lauga; ok 
var svá nær, sem þeim væri vísat til yxnanna, 
taka í brott ok hafa heim með sér undir Fell 
um morgininn. Vémundr vildi gefa Áskatli 
yxnin. Hann spyrr Vémund, hversu hann hefir 
fengit. Hann segir sem farit hafði. Áskell 
vill fyrir engan mun þiggja, þegar er hann 
veit, hversu farit hafði. Nú tekr Vémundr til 
sín yxnin, ok lætr ala til jóla, ok skal Svartr 
vaka yfir um nætr. Áskell lét illa yfir, ok 
kvað Vémund eigi fyrr af láta óspektinni, enn 
nökkut ilt hlytist af honum, ok kvað þat lík- 
ara, at Steingrímr myndi eigi vilja hafa svá 
búit, — „þvílíka svívirðing, sem þú hefir nú 
gert honum“. Vémundr kvaðst eigi síðr eiga 
at sjá til síns hlutar við Steingrím, ok kvaðst 
gjarna vilja, at hann fyndi þat nökkut sinn. 
Áskell bað Vémund, at hann skilaði aftr yxn- 
unum, enn hann kvað þat mundu fjarri fara, 
at hann vildi hafa sótta þá til einskis annars, 
enn at senda þá nú aftr þegar, ok kvað Stein- 
grími svá munu þykkja, sem hann myndi nú 
eigi þora at halda þeim, ok kvaðst ekki þat 
gera. Nú skiljast þeir Áskell ok Vémundr, ok 
þykkir sinn veg hvárum þeira. — Nú koma 
þeir heim húskarlarnir, þeir cr Steingrímr hafði 

sent eftir yxnunum, ok segja honum til svá 
búins, hvat af þéim var orðit; enn hann lét 
þegar leita eftir. Fékk hann til ferðarinnar 
Þorleif melrakka; hann kaus Hrafn verkstjóra 
at fara með sér. Nú fara þeir til þess er þeir 
koma til Vémundar, ok ganga til fjóss. Þor- 
leifr spurði Hrafn, hvárt hann vildi taka ux- 
ana, eða varðveita þann manninn er vakir. 
Hrafn kaus at sjá fyrir manninum. Nú ráðast 
þeir inn í fjósit, ok leiðir Þorleifr út uxana, 
enn Hrafn gengr nú fyrst þar til, er Svartr 
var, ok varðveitir hann á þá leið, at hann rak 
öx í höfuð honum, ok veitti honum þegar bana- 
sár, ok kveðst þat ætla, at hann myndi eigi 
segja Vémundi frá þeira ferð. Nú ráðast þeir 
á veginn, ok fara óþyrmilega með uxana yfir 
heiðina. Kom þeim þat eina í hug, at Vé- 
niundr myndi eftir þeim fara, ok vilja því firr- 
ast hann, sem þeir megu. Ok er lýsa tekr 
nökkut, ok uxarnir þreyttust, víkja þeir af göt- 
unni ok leita sér hælis undir bökkum, þar er 
sizt mátti þá sjá. | 
Nú er frá því at segja, at einhver griðkona 
fór í fjós at Vémundar, ok vildi vekja Svart, 
ok kvað hann eigi vera trúlyndan, er hann vakti 
svá ódyggilega, enn hann vaknar eigi við kall 
hennar. Nú þrífr hon á honum, ok verðr vör 
við, at hann er drepinn; hleypr inn með ópi 
miklu, ok segir Vémundi, at Svartr var dauðr; 

ok þóttist Vémundr þegar vita, hverju gegna 
myndi; býst nú þegar til ferðar við tólfta mann, 
ok ætlar at leita þeirra, er verkit hafa unnit. 
Hann sendir þegar eftir Konáli á Einarsstaði, 
at hann komi til liðs við hann. Konáll fór ok 
við tólfta mann. Ok er þeir finnast, fagnar 
Vémundr honum vel, ok skifta þeir liði, ok 
riðu þeir Konáll götur til Ljósavatnsskarðs yfir 
fljótit. Enn Vémundr leitar á Fljótsheiði, ef 
þeir hefði eigi komist yfir fljótit. Hann hafði 
sporhunda, er Konáll hafði átt, ok nú finna 
hundarnir uxana. Þá spruttu þeir Þorleifr upp, 
ok út á fljótit, ok höfðu alt á kafi. Þeir Vé- 
mundr hleyptu nú eftir þeim, enn þeir Þorleifr 
fóru á hól nökkurn. Þá kómu þeir Vémundr 
þar, ok sækja at þeim. Vémundr skaut spjóti 
á hólinn, ok kom á Þorleif miðjan, ok flaug í 
gegnum hann. Hrafn þrífr spjótit, ok sendir 
ofan aftr at þeim, ok steypist sá dauðr af 
baki, er fyrir varð. Hrafn hljóp á bak hesti 
sínum, ok hleypir sem mest má hann, þar til 
ér hann komst heim, ok segir Steingrími sína 
ferð, sem orðið var. Enn þeir hverfa aftr með 
uxana, ok hjó Vémundr höfuð af hvárutveggja 
nautinu, ok sagði, at Steingrímr skyldi aldri 
þeira njóta þaðan af. Ok nú ferr Vémundr á 
fund Áskels, ok sagði honum, hvat á millum 
þeira Steingríms hafði þá borit. Áskatli þótti 
þá farit hafa, sem honum kom í hug ok ván 

var; ok býðst hann til at sætta þá, ef hann 
skal ráða fyrir hönd Vémundar. Nú játar Vé- 
mundr hans ummælum. Þá sendi Áskell orð 
Eyjólfi Valgerðarsyni, at taka málum fyrir hönd 
Steingríms, ok koma til móts við hann at 
Laugum í Ljósavatnsskarði, ok þar finnast þeir 
eftir því sem Áskell beiddi. Ok nú taka þeir 
til at tala um málin, ok var sú sættargerð 
þeira, at vígin ástandast Þorleifs melrakka ok 
þess manns, er Hrafn vá með því spjóti, er 
Þorleifr hafði bana af fengit. Enn fyrir ux- 
ana sex hundruð, ok virt til vöru, enn Svartr 
skal koma fyrir þat, er teknir váru uxarmir 
frá Steingrími í fyrstu, ok skapraun, sem Vé- 
mundr gerði honum. Ok nú segir Vémundr, 
at hann þykkist enn aldri bætr hafa haft fyrir 
þrælana, þá er drepnir váru við Þingvað. Enn 
Áskell bað hann eigi láta þat ofan komast, ok 
sagði at hann mátti vel við una, er menn vildu 
honum jafnan sættar unna, hver endemi, sem 
hann tæki til bragðs, ok kvað hann eigi vera 
mcðalóspektarmann; ok eru nú sáttir enn um 
sinn. 

12. Svá er sagt, at eitthvert sumar skyldi 
Steingrímr etja hesti sínum á Ljósvetningaleið 
við hnjóskdælskan mann nökkurn. Þar koma 
þeir Reykdælir, Áskell ok Vémundr ok Fjör- 
leifarsynir. Þeir Vémundr ok Háls kómu til 
þeira manna, er at soðning váru, ok beiddi 

Vémundr þá, at þeir myndi gefa honum hrúts- 
höfuð hvítt, er var hjá þeim. Þeir spyrja, hvat 
honum skal þat, enn kváðust þó eigi myndu spara 
við hann, ef honum þætti máli varða, at hann 
næði því. Hann kvað þeim fara vel, ok nú 
svíðr hann lítt um höfuðit, ok varðveitir þat 
síðan, sem honum sýndist. Þeir fara nú á brott 
þaðan, ok finna þann mann, er Þorgeirr er nefndr, 
ok er kallaðr smjörhringr. Frá honum er þat sagt, 
at engi matr þætti honum jafngóðr, sem smjör 
og brauð. Hann var kallaðr lítill skilamaðr. 
Ok nú segir Vémundrtil Þorgeirs: „Þat er vel, 
at ék hefi þik fundit“ — ok kallar hann frænda 
sinn — „vil ek gjarna gefa þér mat, meðan vit 
erum hér“, — ok kvað þat maklegast vera, at 
hann rækist ekki þar á öðrum mönnum, énn Þor- 
geirr tekr því vel, og kvað Vémund mundu góð- 
an dreng vera. Þat er sagt, at Áskell varð 
varr við þetta, ok kvaðst eigi vita ván Í, at 
Þorgeirr væri þeim nökkut skyldr, ok kvað þat 
óvitsamlegt, at gefa slíkum óvendismanni mat 
sinn sem Þorgeirr var; kvaðst eigi vita, hvat 
undir slíku bjó. Enn Vémundr gaf engan gaum 
at orðum hans, ok sitr nú á tali við Þorgeir, 
svá sem hann væri dugandismaðr; ok þat varð 
í ræðu þeira, at Vémundr gerði honum kaupa- 
kost. Þorgeirr spurði, hverr sá væri, kvaðst 
gjarna vilja við hann kaupa. Vémundr kögurr 


svarar, at hann mun fá honum vetrvist, ef Þor- 

geirr vill þat vinna til, at ljósta Steingrím um 
daginn með sauðarhöfði fyrir augum öllum mönn- 
um. Þorgeirr bað hann gefa ráðit til, enn kvað 
sér eigi munu áræðit bila. Vémundr kvað svá 
vera skyldu; ok nú segir hann Þorgeiri, at þar 
skal etja hestum um daginn, ok Steingrímr á 
hesti at etja. „Skal ek nú ráð til leggja með 
þér, at þú dragir sauðarhöfuðit, er ek fæ þér, 
á stöng þína, ok gangir mjök at hestavigunum, 
sem þú ert vanr“, — enn kvað Steingrím fylgja 
hesti sínum, ok vera í hvítri skyrtu ok hafa 
hlaðbúna húfu á höfði, ok kvað hann vera skraut- 
menni hit mesta, ok bað hann Þorgeir láta 
ríða stöng sína at höfði Steingríms, svá at sauð- 
arhöfuðit kæmi á háls honum sem harðast, — 
„enn ek mun vera nær at duga þér“, segir Vé- 
mundr. Þorgeirr svarar: „„Vitr maðr ertu, ok 
er þetta ráð af mikilli fyrirhyggju sett“. Ok 
nú er þetta kaup ráðit með þeim. Þat er sagt, 
at Áskell mælti við Vémund, áðr enn hestarnir 
váru fram leiddir, at hann sæti hjá kyrr um 
daginn, ok ætti engan hlut í um hestakeyrsl- 
urnar, ok þótti þat þá líkara, ef hann sæti hjá, 
ok skifti sér ekki af. Vémundr segir: „Oft 
þykkir þér ek ekki ráðþæginn um þá hluti, er 
þú vill mér kenna, þótt mér væri þat betra at 
hafa. Ok nú finn ek, hversu óvitrlegt þat er, 
ok nú vil ek svá gera, sem ek ætta jafnan, at 
taka með þökkum þín heilræði“; — kvað svá 

vera skyldu, sem hann vildi. Ekki vissi Ás- 
kell af kaupi þeira Vémundar og Þorgeirs. Og 
nú leiða menn saman hestana, og fór það eftir 
því, sem Vémundr gat til, at Steingrímr keyrði 
hest sinn sjálfr, ok er vigit gott; hleypr „ Þor- 
geirr þar hjá ok er málóði mjök. Menn gefa 
at því engan gaum, ok þykkir eigi nýtt um þat. 
Ok í einhverri hvild, þá er menn varði minst, 
þá lýstr Þorgeirr Steingrím mikit högg með 
sauðarhöfðinu á hálsinn, og kallar nú á Vé- 
mund, at hann skyldi duga honum, enn Stein- 
grímr hleypr eftir honum, ok mágar hans með 
honum, Steinn ok Helgi, ok vá Steingrímr Þor. 
geir, ok fekk honum nú vetrvistina, ok tók þar 
nú starf af Vémundi. Nú snýr hann aftr, ok 
kvaðst hann nú þessa höggs hefnt hafa. Vé- 
mundr hafði nú vel hlýtt ráðum Áskels, ok hafði 
setit kyrr hjá um daginn, enn nú þóttust allir 
vita, at þetta váru hans ráð, er Þorgcirr bað 
hann dugnaðar eftir högsit. Nú varð þar þröng 
mikil af mönnum, ok býðr nú Áskell cnn sætt 
fyrir þetta, enn Steingrímr segir, at jafnan hafði 
hann sæzt, ok kvað þá enga sætt halda vilja, 
ok segir at nú myni ekki verða af sættinni, ok 
kvað eigi mega þá verr verða enn áðr. þá er þeir 
váru sáttir kallaðir. Ok nú vill Áskell gefa 
Steingrími þrjá gripi, sverð ok skikkju ok gull- 
hring, ok váru þat miklar gersemar, enn hann 
vill engan þiggja. Nú hefir Eyjólfr tekit við 

gripunum, er Áskell bauð honum; því at Stein- 
grímr vildi eigi við taka. Fara menn heim af 
leiðinni með engri sætt, ok una nú hvárigir vel 
við sinn hlut; þóttist Steingrímr enga sæmd haft 
hafa fyrir skömm þá er honum var ger, enn 
Vémundr þóttist nú berr vera orðinn í miklum 
óþokka við Steingrím, ok þó telr hann ekki at 
því; ok þat líkar honum illa, ef eigi skulu bætr 
koma fyrir Þorgeir, ok kallar hann fyrir sér 
drepinn hafa verit. Áskell bað hann þat aldri 
gera, at heimta bætr fyrir mannfýlu þá, ok kvað 
hann svá mega gera sik berastan at því, at 
Þorgeirr hefði hans ráðum fram farit; ok unir 
Áskell illa við þat, er honum þykkir Vémundr 
jafnan valda því, er illa er, enn þótti þat þó illa, 
er hann fekk engum sáttum á komit í millum 
þeira. Ok skilja þeir nú at sinni. 

13. Þat var tveim vetrum síðar, enn þat er 
nú var frá sagt, eftir alþingi um sumarit, at 
Steingrímr kvaddi Hrafn verkstjóra til selgerð- 
ar, ok kvað á, hversu lengi hann skyldi at vera. 
Enn þat var tveggja vikna verk. Hrafn sagði, 
at hann léti eigi vinna þat, er meira lá við, enn 
riga at slíku. Steingrímr spyrr, hvat þat er. 
Hrafn svarar: „At hefna sauðarhöfuðhöggsins, 
er þú vart lostinn á leið um sumarit fyrir tveim 
vétrum af Þorgeiri smjörhring“.  Steingrímr 
kvað hann eigi mega meir fyrir gjalda enn lífit, 
enn Hrafn sagði þá eigi ómaklegri at kenna af 

nökkurs, er Þorgeir höfðu þess eggjat, ok kvað 
hann þat ekki hafa af sjálfum sértekit. Stein- 
grímr kvaðst eigi þat vita, — „enn þó hefi ek 
annat ætlat þér verkit, enn ek sagða þér“. 
Hrafn spyrr, hvert þat er. „Nú vil ek senda 
þik á Hól í Kræklingahlíð eftir Hrafni; bið 
hann at koma á minn fund. Þú skalt ok koma 
í Hörgárdal eftir þeim manni, er Gnúpr heitir. 
Hann býr á þeim bæ, er á Öxnhóli heitir, ok 
er góðr bóndi. Síðan far þú á Gálmaströnd eft- 
ir þeim mágum mínum Steini og Helga, ok bið 
þessa menn alla at koma á minn fund“. Hrafn 
kvað sér þetta betr hent, enn at vera at sel- 
gerðum. Nú ferr hann á fund þessarra manna, 
ok sagði þeim sitt erendi. Váru þeir þegar uppi, 
er Steingríms orð kómu til; ok svá er sagt, at 
Gnúpr myndi farit hafa fyrri, þótt fyrr hefði 
komit verit, at því er hann sagði Hrafni. Fara 
þeir nú allir á fund Steingríms. Hann fagnar 
þeim vel. Nú ríðr hann héiman við tvítjánda 
mann ok norðr til Reykjadals, ok riðu snemma 
aftans heiman; taka hvíld á Fljótsheiði, gagn- 
vert Öndóttsstöðum, ok áðu þar. Ok er svá 
sagt, at þeir sofnuðu allir. Smalamaðr Konáls 
fór í þat mund þar nær at fé sínu, ok nú sér 
hann hesta marga, enn vissi ekki ván manna- 
ferða. Snýr heim þegar, ok segir Konáli þat, 
sem hann hafði sét. Konáll þykkist vita, hverir 
vera myndi, ok býst nú við, ok sendir eftir Vé- 

mundi, ok hann fór þegar á fund Konáls, ok 
hafa nú tuttugu manna báðir saman. Nú er 
þat at segja, at nú vaknar Steingrímr, ok sjá 
nú manna farar til Öndóttsstaða, ok þykkjast 
þeir nú skilja, at menn hafa orðit varir við þá. 
Taka nú hesta sína, ok fara nú á bak, ok sjá 
eigi færi sitt á Vémundi at sinni, ok þótti Stein- 
grími þat ráðlegt, at þeir sneri heimleiðis, enn 
þeir Gnúpr ok Steinn svöruðu, at aldri vildu 
þeir við þetta heim snúa, ok þóttust vita hæði- 
leg orð Vémundar við þá, ef þeir snúa aftr við 
þetta, ok kváðu nú vænna, at snúa til Mývatns 
at drepa Herjólf, síðan þeir náðu eigi Vémundi; 
ok þangat riðu þeir um nóttina, ok fengu þat 
ráð, at Þorsteinn blindingr, heimamaðr Stein- 
gríms, skal ríða til húss, ok hafa lyng eða mosa 
í sekkjum, ok láta vísa sér til Möðrudalsheiðar, 
svá sem hann ætlaði sér til skips, ok teygja 
Herjólf svá út. Ok þetta ráð gekk svá fram, 
sem þeir ætluðu til, at þann veg varð honum 
út komit. Þeir Gnúpr ok Steinn hlaupa nú at 
honum, ok leiða hann frá dyrunum, enn Þor- 
steinn gætti hurðarinnar, at engi mætti út kom- 
ast, þótt vildi. Svá er sagt, at Gnúpr mat ekki 
við aðra menn, at vega at Herjólfi. Ok nú riðu 
þeir heimleiðis. Þeir koma til Fjörleifartofta í 
Bárðardal. Hrafn af Hóli lýsti þar víginu Her- 
ólfs fyrir Fjörleifu móður hans, ok lét sem hann 
vildi drekka, ok fekk sér þat til erenda. Hon 

segir, at Herjólfr myni hafa goldit Vémundar, 
ok kvað hann ok hefna mundu, ok sagði at 
varla var hon enn frændlaus eftir; kveðst við 
þat mundu una, at hetnt myndi verða. — Nú 
ríða þeir Steingrímr á fund Eyjólfs, ok segja 
honum vígit, enn hann kvaðst þat illa þykkja, 
at Vémundr var eigi heldr fyrir orðinn eða Háls; 
enn Steingrímr sagði, at eigi hefði þeir náð Vé- 
mundi, — „enn þó vildu vér, at hann hefði fyr- 
ír orðit“. Eyjólfr kvaðst ekki mundu at þessu 
telja, ok bauð at leita um sættir í milli þeira. 
Steingrímr kvaðst nú sættast ef þeir vildi, enn 
sagði þó þat með, at eigi hefði þeir þá haldit 
sættina er líkara var til. Svá er sagt, at Ey- 
jólfr sendi orð Áskatli, at þeir hittist at Laug- 
um, ok sagði at Steingrimr vildi enn sættast á 
uxamálit. Áskatli þótti þat enn vænlegast, at 
taka sætt af Steingrími, ok mætti enn svá niðr 
falla ófriðrinn at sinni í milli þeira. Ok hann 
fór til fundar við Eyjólf. Var sú sættargorð 
þeira, at gjalda skyldi hundrað silfrs fyrir víg 
Herjólfs, enn Gnúpr ok Þorsteinn skulu fara ut- 
an, ok aldri útkvæmt eiga, ok þat efnir Þor- 
steinn; enn Steinn ok Hrafn skyldi vera utan 
þrjá vetr. Þessi sekt skal á falla hit þriðja 
sumar á Eyjafjarðarleið; þá skyldi þeir útlægir 
falla. Ok nú líðr sjá stund. Er ekki sagt frá 
viðskiftum þeira í þessu máli til leiðar hit þriðja 
sumar; ok þegar er sú stund er liðin, þá er þat 

sagt, at Vémundr kögurr mælti við konu sina 
þegar eftir leiðina, at hon skyldi sjá um bú 
þeira, enn hann kvaðst mundu ríða til Eyjafjarð- 
ar ok þræll hans með honum. Nú ríða þeir til 
frændkonu Vémundar, er Þorgríma hét. Hon 
bjó á Vindheimum í Hörgárdal. Vémundr spurði 
at Gnúpi, ef hann væri heima í búi sínu. Hon 
kvaðst þat gerr vita um morgininn, ok segir at 
hann ætlaði at fara til Gása eftir fiskum, ok spurði, 
hvert Vémundr vill fara, enn hann kvaðst“ ergndi 
eiga at finna Gnúp, ok kvaðst hann hitta vilja; 
ok nú fær hon Vémundi þræl einn, er Melkólfr 
hét; ok nú fara þeir Vémundr þrir saman, ok 
hitta Gnúp fyrir utan Laugaland á Melunum, 
ok váru þeir þrír saman, ok höfðu farit með 
honum þrælar hans tveir, ok þar sló þegar í 
bardaga. Þrælarnir börðust. Vémundr batt áðr 
hesta sína, ok kvað nú vera maklegan fund 
þeira. at þeir váru jafnmargir.  Gnúpr kvaðst 
eigi mundu átelja þat.  Hvárrtveggja þeira 
hafði skjöld. Þeir sóttust lengi, ok um síðir 
hjó Vémundr undan Gnúpi fótinn, ok nú stóð 
hann á knjám, ok bauð enn bardagann, enn Vé- 
mundr kvað þá hætta mundu at sinni, og nú 
sendir hann heim Melkólf, ok kvað hann vel 
hafa dugat. Vémundr ríðr nú ok þræll hans 
út á Gálmaströnd í Arnarnes, ok spurði at þeim 
Steini og Helga, mágum Steingríms; enn hon- 
um var sagt, at Helgi væri Í Skagafirði at smíð, 

enn Steinn var farinn út í Hrísey, til veggja- 
hleðslu. Vémundr bað Galta skips, er þar bjó, 
at hann myndi ljá honum út til Hríseyjar, ok 
vildi at færi með honum Þorvaldr, son Galta, 
ok hann léði honum hvárttveggja. Fara þeir nú 
til eyjarinnar þrir saman, ok þar hitta þeir svein 
einn á eynni, ok spyrr Vémundr, hvers sonr 
hann væri, enn hann kvaðst vera son móður sinnar. 
Ok nú áttu þeir Vémundr kaup saman ok sveinn- 
inn, at Vémundr skal gefa honum höðnukið til 
þess at hann segi honum, hvárt Steinn ok hús- 
karlar hans liggja at naustinu um nóttina eða 
heima á bænum. Sveinninn skal gneggja þar á 
höfðanum um kveldit, ef þeir fara til naustsins, 
enn fara hvergi, ef þeir væri heima. Ok um 
kveldit, er hann hafði rekit fé á brott, þá kom 
hann á höfðann fram, ok gneggjaði sem hann 
mátti mest. Nú þykkist Vémundr vita, at Steinn 
mun hafa farit til naustanna, ok bregða þeir nú 
við skjótt, ok fara hvatlega til naustsins, ok þá 
sá hvárir aðra, ok váru nú hvárirtveggja á ferð 
til naustsins sem þeir megu.  Svá er sagt, at 
Vémundr skaut snærisspjóti, ok kom á skjald- 
arsporð Steins, ok nisti hann við rist honum 
skjöldinn. Steinn laust í sundr spjótsskaftit 
með öðrum fætinum, ok rann til naustsins síð- 
an sem hann mátti. Vémundr bað hann eigi 
renna. Steinn gaf að því engan gaum. Ok nú 
er svá at segja, at Þorvaldr, sonr Galta ór Arn- 

arnesi, fell í naustdyrunum fyrir Steini, ok þá 
vildi Steinn hlaupa út á ferjuna, ok ætlaði at 
verjast þaðan. Enn þá kemr Vémundr kögurr 
at í því, ok veitti Steini þegar banasár. Oknú 
fara þeir Vémundr þegar á brott, ok hafa með 
sér lík Þorvalds. Ekki gera þeir at húskörl- 
unum.  Vémundr hittir nú Galta, ok segir hon- 
um tíðendin, ok réð honum þat, at fara til Lauf- 
áss á skipi með fé mikit ok alt skuldalið sitt, 
ok síðan í Reykjadal til fundar við sik, ok hét 
honum bótum fyrir víg Þorvalds sonar hans. 
Vémundr vildi fara hit iðra, ok riðr hann í 
Kræklingahlíð, ok varð varr við, at Hrafn af 
Hóli var í einhverjum starfa ok vildi taka hesta 
sína, ok skera mön á; ok nú víkr Vémundr 
þangat ok kveðr Hrafn hafa sýnt sik í mót- 
gangi jafnan við sik, ok þá frændr alla; segir 
hann nú skulu hafa fyrir þat nökkut, þótt eigi 
væri mikit. Hlcypr síðan at honum Hrafni, ok 
hjó af honum höndina, ok kvað hann þó oflítit 
hafa. Snýr hann nú síðan hcim norðr, ok seg- 
ir alt af forðum sínum. Enn þar er frá at 
scgja nökkut, at húskarlarnir, þeir sem verit 
höfðu hjá Steini í eyjunni, þeir fara nú á fund 
Þorbjarnar föður hans, ok segja honum tíðend- 
in. Hann brogðr við skjótt. ok ferr til Galta. 
Ok er hann kom þar, var hann allr á brotta, 
ok nú ferr hann þegar yfir fjörðinn, ok ætlaði 
at þeir Vémundr ok Galti myndi hafa farit báð- 

ir samt. Enn Galti tók þat ráð, sem Vémundr 
lagði til með honum, ok var nú kominn á leið 
með lausafé sitt, ok ætlaði at flytja til Reykja- 
dals; ok nú koma þeir Þorbjörn eftir Galta, ok 
þótti Þorbirni hann hafa mjök efldan Vémund 
til þessarra verka, er hann fekk honum bæði 
skip ok son sinn til fararinnar, ok kveðst þó 
skyldu bæta honum sonardauðann, með því at 
hann höggr Galta banahögg, enn tekr upp lausa- 
fét. hans alt, ok flytr heim til sín. Nú spurð- 
ust víða þessi tíðendi. Svá er sagt, at Áskell 
sendir orð Eyjólfi, at þeir fyndist í Ljósavatns- 
skarði á Hálsi. Eyjólfr kom til mótsins. Sú var 
sættargerð þeira, at Gnúpr og Hrafn skyldu 
báðir bótalausir, er þeir hefðu ekki á brott far- 
it, sem skylt var. Steinn falli ok óhelgr, enn 
víg Þorvalds skal vera til sýknu Helga Þor- 
bjarnarsonar, enn Galta skal bæta hundraði silfrs. 
Þeir Vémundr ok Háls skulu falla óhelgir um 
Eyjafjörð, nema þeir fylgi Áskatli. Helgi skyldi 
ok falla óhelgr fyrir norðan Hnjóská, nema hann 
væri í för með Eyjólfi Valgerðarsyni. 

14. Maðr hét Narfi. Hann var frændi 
þeira Vémundar, ok bjó í Laxárdal. Svá er 
sagt, at maðr hét Hallsteinn ok var Þengils- 
son. Hann bjó á þeim bæ, er at Höfða heitir. 
Hann átti dóttur, er Þóra er nefnd. Hennar 
bað Helgi, son Þorbjarnar ór Árskógi, ok var 
hon honum föstnuð, ok ákveðin brullaupsstefna, 

ok skal Hallsteinn inni hafa boðit. Svá er 
sagt, at Vémundr kom at máli við Narfa frænda 
sinn, ok taldi um fyrir honum, at honum væri 
þat til at kvænast, ok kveðst hann vera mundu 
fulltingsmaðr at, ef hann vill, ok nefnir til Þóru 
dóttur Hallsteins í Höfða. Narfi kvað þat vera 
óvænt stofnat, — „því at hon er áðr“, segir 
hann, „föstnuð Helga ór Árskógi“. „Enn líkar 
mér“, segir hann, „kvánfangit ef þú mátt ná 
til handa mér þessi konunni“. Ok um haustit 
fara þeir Vémundr tíu saman út í Höfðahverfi 
á þann bæ, er heitir á Bárðartjörn. Þar bjó 
sú kona, er Ísgerðr hét. Þeir taka þar gist- 
ing. Hon var mikil fyrir sér ok fjölkunnig 
mjök, ok svá er sagt, at hon var vinkona Vé- 
mundar. Hon lagði þau ráð til, at þeir færi 
til nausta ók biði þar, ef nökkura veiði bæri í 
hendr þeim um morgininn, ok kvað þá koma 
mundu brúðmennina. „Mun ek“, segir hon, 
„Vera Í umsjá um yðvart mál“. Ok nú fara 
þeir Vémundr sem fyrir þá var lagt. 

Steinfiðr hét maðr; hann var fróðr maðr ok 
fjölkunnigr nökkut. Honum Steinfinni var boðit 
til boðsins til skemtanar mönnum. Svá er sagt, 
at brúðrin sat Í dyngju sinni um daginn, ok 
margt kvenna hjá henni. Ok þá er búit var til 
at þær komi inn konurnar, þá sendi Hallsteinn 
húskarl sinn eftir þeim, at þær færi inn ór 
dyngjunni. Húskarlinn tók í hönd Þóru, ok 

leiddi hana eftir sér; ok er þau kómu út, þá 
gerði á myrkr svá mikit, at þau máttu ekki 
sjá frá sér, ok þá var húskarlinn sleginn mikit * 
högg meðal herðanna ok um höfuðit, enn bylr 
mikill kom at henni, svá at hon fauk í einu 
alt ofan til naustanna. Þá kom kall mikit í 
naustdyrnar, ok var um rætt, at þeir skyldi 
hafa hendr á henni Þóru, ef þeim væri svá 
mikit um at varðveita kost hennar, sem þeir 
höfðu látit. Þeir Vémundr hlaupa nú ór naust- 
dyrum, ok fara á bak. Vémundr setr Þóru í 
kné sér, ok riðu þeir nú á brott með brúðina, 
ok fara þar til er þeir koma í Hnjóskadal, ok 
mjök svá til Þverár. Þar bjó sá maðr, er 
Gunnsteinn hét. Enn þá dvaldist ferð þeira, 
ok var þat af fjölkyngi Steinfinns, sem enn 
mun sagt verða síðar. Þeim Hallsteini þótti í 
óvænt efni komit vera,- þá er húskarlinn sagði 
þeim sögu sína, at hann var lostinn mikit 
högg, enn brúðrin á brott tekin, ok þá segir 
hann gera svá mikit myrkr, at aldri vissi hann 
hvert hon hvarf. Enn þeir Hallsteinn þóttust 
þat vita, at af fjölkyngi myndi verit hafa 
myrkrit, ok af ráðum Vémundar ætluðu þeir 
þetta myndi verit hafa, ok ræddu margt um 
þetta sín á milli. Svá er frá Steinfinni at segja, 
at hann sat upp ok horfði í jörðina fyrir sik 
fram, ok mælti við engan mann. Þá spyrja 
þeir, ef hann þættist nökkut til vita, hvat af 

Þóru var orðit. Enn hann kveðst þat gerla 
mega vita, ok sagðist þó eigi munu segja þeim, 
nema þeir gæfi honum til þrjár merkr silfrs. 
Þeir sögðu, at þat þótti þeim litit til at 
vinna, ef nökkut mætti þá þessi svívirðing af 
þvást þeira máli. Enn Helgi segir þat fé vel 
komit, er honum var gefit. Steinfinnr sagði 
mörgum mein at heimskunni, ok kallar þat ó- 
vitrlegt, at þeir þóttust ekki til vita, hvat af 
brúðinni var orðit. Ok nú segir Steinfinnr, at 
Ísgerðr hafði þar komit, frá Bárðartjörn, ok 
rekit fótaskinn sitt um höfuð honum húskarlin- 
um, — „ok af því varð myrkrit ok svá vindr- 
inn, sá er henni feykti ofan til naustanna“. 
Hann segir, at þeir Vémundr höfðu þar verit í 
naustinu, — „ok tóku þéir við Þóru, ok reiddu 
brott“, ok nú kvað hann heldr mundu seinka 
ferðinni þeira Vémundar. Helgi fór nú við 
tuttuganda mann, enn þeir váru allir eftir, 
Hallsteinn bóndi ok Steingrimr ok Þorbjörn ór 
Árskógi, faðir Helga. Nú fara þeir Helgi, ok 
finna þá Vémund við Þverá, ok sló þegar í bar- 
daga þar í brekkunni við þá Vémund ok hans 
förunauta. Þar follu þrír menn af liði Vémund- 
ar, enn tveir af Helga. Húskarl Gunnsteins 
frá Þverá var þar skamt brott frá, er þeir 
börðust. Hann hljóp heim ok sagði Gunnstcini, 
til, enn hann fór þegar at skilja þá, ok sagði 
at hann myndi Vémundi veita, cf Helgi vildi 

eigi frá hverfa með festarkonu sína. Ok nú 
skiljast þeir. Fór Helgi heim með konuna, ok 
gerði brullaup til hennar. Vémundr fór til 
Áskels, ok sagði honum til svá búins, ok varð 
Áskell illa við, ok þótti hann mjök dirfst hafa 
til þessa máls, ok kvað hann jafnan láta skamt 
á milli óspektanna. Ok nú sendir Áskell enn 
orð Eyjólfi Valgerðarsyni, at hann komi til móts 
við hann, ok fyndist at Hálsi, ok nú tala þeir 
um málin, ok var sú gerð þeira, at jafna sam- 
an vígunum, enn víg Narfa skal koma fyrir 
heimsóknina ok brotttöku konunnar með, enn 
hinir mennirnir fjórir skulu vera jafnir, er þar 
fellu. 

IÐ. Svá er sagt, at Helga Granadóttir hljóp 
nú frá búi Háls bónda síns, ok heim til föður 
síns, ok hitti ekki Áskel Háls ferr nú á fund 
Áskels, ok biðr hann eiga hlut at við Helgu, 
at hon færi heim aftr til bús síns. Enn Ás- 
kell sagðist mundu engan hlut at eiga með 
þeim, svá ferlega sem þau létu jafnan, ok kvað 
þau ekki vilja af því hafa, er þeim var ráð- 
lagt. 

Vémundr ferr nú cinnhvern dag á Jarlsstaði 
til fundar við Örnólf rellu, ok falar gripi at 
honum, ok svá beiddist hann at taka mál af 
honum á hönd Steingrími um hálfa mörk silfrs 
þá er eftir hafði verit öxna verðsins, þeira er 
hann hafði selt Steingrími. Enn Örnólfr segist 

eigi munu selja honum málit, nema Áskell vili 
þat. Þá beiddist Vémundr, at Örnólfr færi á 
fund Áskels með honum, ok vildi hann gjarna 
við taka málinu. Ok nú fara þeir á hans fund 
ok bera upp fyrir honum. Áskell kveðst eigi 
vilja, at Vémundr tæki við málinu af Örnólfi á 
hönd Steingrími, ok kvaðst vilja, at þeir Vé- 
mundr ok Steingrímr ættist ekki ilt við, ef svá 
mætti vera. Örnólfr bað Áskel með fara, sem 
hann vildi, ok nú lét Áskell hann hafa tvær 
merkr silfrs; ok skiljast nú við svá búit. 

Þat er sagt, at Vémundr kom at máli við 
konu sína einnhvern dag, ok segir, at hann 
myndi fara á brott erenda sinna, ok kvaðst eigi 
heim mundu koma í bráð; sagðist þá mundu 
fara til Vöðlaþings með Áskatli. Hann ferr nú 
heiman, ok þar til er hann kemr í Kaupang til 
manns, er Þórðr hét. Hann bjó á Völlum, ok 
var góðr bóndi. Enn nú nefndist Vémundr 
Björn, ok kvaðst vera reikunarmaðr einn, ok 
sagðist þar vilja bíða þings, ok beiddi hann 
bónda viðtöku þessa stund. Þórðr bóndi bað 
hann kaupa sér mat með sverðinu, því er hann 
hafði í hendi sinni. Hattarmaðr vill eigi vera 
vápnlaus, ok vill heldr vinna til matar sér torf- 
verk. Bóndi þóttist þurfa at láta gera garð 
um tún sitt fyrir þingmönum, at eigi beitti þeir 
upp völlinn. Tók Björn nú við verkfærum; 
enn bóndi átti heimanferð fyrir höndum, ok 

vísar hann nú gestinum á verkit, ok sagði hon- 
um, hvat hann skyldi vinna. Ok nú feldi Björn 
gaflhlað í búðartoft Steingríms, ok síðan rak 
hann þangat naut í búðartoftina, ok gerði þar 
sem hann mátti óhreinlegast. Nú koma þangat 
húskarlar Steingríms, ok skyldi tjalda búðina; 
enn þeir höfðu engi verkfæri haft með sér. Nú 
þótti þeim eigi vel í hendr sér búit, at toftin 
var full af torfi ok grjóti. Björn bauð at ljá 
þeim verkfærin, er hann fór með; enn þeir vildu 
þat gjarna. Nú segir hann þeim, at þar var 
rétt at grafa torfit á vellinum til búðarinnar. 
Enn þeir tóku þat ráð, ok þykkir þat starf- 
minna enn sækja til lengra, ok gera nú svá, 
þar til er upp var ger toftin. Nú kom bóndi 
heim, ok taldi mjök á hönd Birni, er þetta 
hafði af hans völdum verit, ok sagði þar gert 
mikit jarðarspell ok lagabrot í þeima hlut. Enn 
Björn kvað svá mundu um verða búit, at bóndi 
mætti þessu vel una; tók nú ofan höttinn, ok 
kendi bóndi þar Vémund kögur, ok bauð hann 
at taka málit til meðferðar ok cftirkæru. Segir 
at þetta hefir af honum hlotizt, ok væri þat 
maklegast, at hann rétti hlut bónda. Ok nú 
handsalaði bóndi honum landit, ok er nú við 
hann at eiga um þetta mál. Húskarlarnir segja 
nú Steingrími til þessa, ok hann þóttist þegar 
vita, at þetta váru ráð Vémundar. Nú koma 


menn á þing, Áskell ok frændr hans. Þar 
4 

kom ok Steingrímr. Svá var sagt, at Stein- 
grímr átti þann bróður, er Þorvarðr hét. Hann 
var Örnólfs son ok Yngvildar, er kölluð var 
allra-systir. Hann bjó á þeim bæ, er í Krist- 
nesi heitir. Hann var vitr maðr, enn miðlungi 
þótti hann góðgjarn. Nú finnast þeir á þing- 
inu, Áskell ok Steingrímr, ok segir Áskell Stein- 
grími, at hann hafði tekit sök á hönd honum, 
enn Steingrímr sagði þat mundu með engum 
vandræðum verða skulu sinna vegna, ok bað 
Áskel fyrir ráða, þann veg sem hann vildi, ok 
galt Áskatli tvær merkr silfrs. Enn Áskell 
bauð Vémundi at hafa fé þat, enn hann vill 
eigi hafa fé Áskels. Áskell vill nú, at niðr 
falli sökin Vémundar við Steingrím, ok þetta 
lét Vémundr sér líka fyrir bæn Áskels, ok fara 
nú heim sáttir af þinginu. 

16. Nú er frá því at segja, at Háls kemr 
einhverju sinni á fund Áskels ok berr upp 
vandkvæði sín fyrir honum. Segir, at varla 
þóttist hann mega búi halda, ef Helga kona 


hans kemr eigi heim, ok biðr Áskel nú hlut í 


eiga, ok vita, ef hon vildi enn láta at hans 
orðum. Áskell hét nú, at eiga hlut í með þeim, 
ef Háls vill því heita í móti, at láta batna 
samfararnar við hana. Svá er sagt, at Áskell 
bjóst til ferðarinnar með tuttuganda mann, ok 
var í ferð með honum Vémundr ok Háls; ok 
nú fara þeir, þar til er þeir koma þar sem 

heitir Leyningsbakki, ok þá mælti Áskell, at 
þar vildi hann vera grafinn, þá er hann and- 
aðist, ok þótti þar vera gott landslag, ok sagði 
at hann vildi ekki fé hafa með sér. Nú svara 
þeir frændr hans, at þess skyldi langt at bíða, 
at hann þyrfti niðr at grafa. Síðan aka þeir 
til Eyjafjarðar, ok upp með Eyjafjarðará, ok 
nær gagnvert Stokkahlöðum. Vémundr ok Háls 
riðu fram fyrir, ok sjá þeir, at menn ganga 
brott ór laugunni, ok kenna at þar var Stein- 
grímr ok nökkurir menn með honum, ok þá 
mælti Háls: „Við hefir Steingrímr enn leitat, 
at þvá af sér svívirðing, er þú létt ljósta hann 
með sauðarhöfðinu, ok þó mun honum þat tregt 
veita, áðr enn hann fái alla af þvegit“. Ok 
nú segir Áskell, at honum þótti helzt troll toga 
tungu ór höfði honum er hann mælti slíkt; 
sagði, at meiri ván væri, at þeir hefði heyrt, 
hvat hann hafði mælt, er hann var forviðris, 
enn Áskell kveðst heyra í gegn veðrinu, ok var 
mjök löng stund fram til þeira Vémundar; enn 
þó kvað hann nú svá búit vera mundu. Þeir 
ríða nú í Eyjafjarðardal til Grana, ok váru þar 
um nóttina. Nú beiðir Áskell Grana, at Helga 
dóttir hans myndi verða í ferð með þeim, ok 
hét nú því á mót, at Háls skyldi betr við hana 
vera heðan af, enn áðr hafði hann verit; enn 
ellegar kveðst hann mundu heimta út peninga 
hennar, ok láta hana þá heim fara, cf eigi 
ax 

betraðist um af hans hendi. Ok Grani vill enn 
gera, sem Áskell beiddi. Nú bjoggust þeir á 
brott þaðan snemma um morgininn, ok var 
Helga í þeira ferð, ok Grani lét aka Áskatli 
til Vöðlaheiðar. Enn er þau koma gagnvert 
Kroppi, þá sá þau þrjá tigu manna renna til 
árinnar, ok nú bað Áskell, at þeir skyldi fara 
undir stakkgarðinn, er þar var hjá þeim, ok 
æja hestum sínum. Enn síðan bað hann þá 
ganga fram á bakkann ok verjast þaðan, ef 
eigi væri alt fritt af Steingríms hendi, ok þótti 
nú vera mega, at eigi þyrfti nú at dyljast við, 
hvárt Steingrímr hefði heyrt fyrra dags, þat 
sem Háls mælti. Ok nú ganga þeir fram á 
bakkann. Enn svá er sagt, at áin var ísuð, 
ok var ótraustr ísinn á ánni. Áskell spurði þá 
hvat Steingrímr vildi, er hann fór svá hvat- 
lega, enn Steingrímr kvað nú mál at efna heit- 
„strenging sína, ok kvað nú fleiri munu gjalda 
Vémundar, enn þá er þess væri maklegir. Nú 
er svá sagt, at þar sló þegar í bardaga, er þeir 
váru komnir í skotmál. Þá sá Steingrímr, at 
seint mun at vinnast, meðan þeir gangast eigi 
nær enn svá, sem þá var, ok þykkir nú þat 
eina til, at þeir leiti yfir ísinn at þeim Áskatli. 
Nú mælti Áskell til Steingríms, ok bað hann 
varlega fara á ísinn, ok kvað hann ótraustan, 
enn Helgi ór Árskógi svaraði, ok kvað þá munu 
sára mjög, Áskel ok förunauta hans, ok hann 

myndi fyrir því slíkt mæla, ok letja þá at- 
göngunnar. Þá segir Þorvarðr Örnólfsson, at 
honum þykkir atsóknin þeira Steingrims óvæn- 
leg. Þá tók Helgi ór Árskógi þat bragða, 
mágr hans, at hann stakk spjótskaftinu niðr á 
ísinn, ok hljóp svá á bakkann upp at þeim Ás- 
katli. Háls hjó þegar framan í fang Helga, 
svá at hann fell á bak aftr út á ána, ok fekk 
þegar bana. Svá er sagt, at nú brast niðr 
spöngin undir þeim Steingrími. Sumir vilja þat 
segja, at Vémundr skyti til Steingríms með 
spjóti, þá er hann vildi upp ór vökinni á ísinn, 
ok yrði honum þat at bana. Enn sumir segja 
at hann druknaði þar í vökinni. Tveir menn 
druknuðu aðrir, enn Steingrímr; tveir menn 
váru ok drepnir af hans förunautum, Helgi 
mágr hans, ok einn maðr annarr. Svá er sagt, 
at Áskell bað þá nú hvata í brott, sem þeir 
mega. Ekki er þess getit, at hann týndi nein- 
um manni í bardaganum. Ráðast þau nú til 
ferðar. Þeir ríða nú fyrír, Vémundr ok föru- 
nautar þeira, ok ræða um, at mjök vel hefði at 
borizt, er Steingrímr var af ráðinn, ok þótti 
þeim vel hafa gengit leikrinn. Frá því er at 
segja, at sá maðr hafði verit í ferðinni með 
Steingrími, er Þórir er nefndr. Hann var son 
Ketils flatnefs. Hann hafði rent fótskriðu yfir 
ísinn, ok leyndist þar, þá er hann sá, hversu 
Steingrími hafði farizt. Þar heitir Kárapollr, 


54 REYKDÆLA SAGA. 


sem hann var staddr. Nú er hann þóttist vita, 
at þeir Áskell myndi brott farnir frá ánni, þá 
hljóp hann undan ísinum ok upp á bakkana. 
Þá Vémund hafði nú mjök brátt borit undan 
fram. Þat er frá Þóri at segja, at hann hleypr 
nú fram eftir þeim Áskatli, ok er hann kom at 
sleðanum, þar sem þeir óku, þá hjó hann þeg- 
ar til Áskels goða, ok kom í höfuðit. Hann 
snýr nú þegar aftr til árinnar, ok rennir enn 
fótskriðu yfir ísinn, ok ferr nú til sinna föru- 
nauta, ok sagði þeim frá sinni ferð. Þeim þótti 
hann hafa haft gott erendi. Fara þeir nú heim, 
ok una sinni ferð illa. Frá Áskatli er þat at 
segja, at hann bað Helgu binda um höfuð sér, 
ok ekki skyldi hon gera vart við um áverkann, 
ok kveðst gjarna vilja, at hér hlytist ekki ilt 
af, ef hann mætti því við koma. Ok hon gerði 
sem hann beiddi, ok gat ekki um þetta, ok 
vissu þau tvau ein þenna atburð. Þau kómust 
á Háls um aftaninn, ok um morgininn snemma 
vekr Áskell þá ok biðr upp standa hvatlega, 
ok kveðst heim vilja til dagverðar um daginn. 
Ok nú fara þau ok komast yfir Fljótsheiði. Nú 
sagði hann þeim, at hann hafði sár fengit, ok 
hversu þat hafði at borizt, ok kveðst fyrir því 
eigi fyrr hafa til sagt, at hann vissi kapp 
frænda sinna um þat, at þeir myndi eigi hafa 
skilit við svá búit, ef þeir vissi þá þegar. Enn 
hann kvaðst gjarna vilja, at engir menn hlvti 

ilt af vígi hans, ok bað þá vera sáttgjarna 
frændr sína ok kvað þá þat bezt af at gera, 
at stöðva óhöppin sem mátti. Sagði ok, at hann 
þóttist þat jafnan gert hafa um þeira mál, at 
firra þá vandræðum, sem hann mátti, ok bað 
þá nú þess minnast um þenna hlut, er honum 
þótti svá miklu máli skifta. Segir ok, at hann 
vildi gerð þeira Eyjólfs Valgerðarsonar ok Há- 
varðs, ok hafði hann þegar sett ráðit alt fyrir 
Hávarði um gerðina, hvern veg hann vildi vera 
láta. Nú andast Áskell goði, ok þótti mönnum 
þat mikill mannskaði, því at hann hafði verit 
mikill höfðingi ok vinsæll. Nú veita þeir hon- 
um þvílíkan umbúnað, sem hann hafði fyrir 
sagt, ok þótti nú þessi tíðendi helæzti fljótt at 
hendi hafa komit. Þessi tíðendi spyrjast nú 
víða, ok þótti öllum mikit at orðit í fráfalli 
slíkra manna. Þótt Áskell væri mörgum mönn- 
um meir harmdauði enn Steingrímr, þá var þó 
hvárrtveggi mikill höfðingi. 

Nú er svá sagt, at Eyjólfr sendi orð Há- 
varði, ok svá Þorsteini syni Áskels, ok Vé- 
mundi, ok öðrum frændum hans, þeim sem 
nökkurs váru verðir. Skyldi þeir koma á Möðru- 
völlu til sáttarfundar. Enn því er Skútu Ás- 
kelssonar ekki hér við getit, at hann var þá 
ekki á Íslandi, ok hafði hann verit utan um 
hríð. Ok nú koma menn til fundarins. Er 
svá sagt, at Einarr Konálsson, fóstri Eyjólfs, 

átti mikinn hlut í sáttmálum millum manna. 
Er nú um leitazt, ef Þorsteinn eða frændr hans 
vildi sættir taka. Þorsteinn segir: „At því 
hefi ek jafnan hugat, þá er ek hefi verit við 
staddr, þá er faðir minn var við málaferli 
manna, at jafnan vildi hann firra menn vand- 
ræðum, heldr enn æsa þá fram at óhöppunum; 
ok svá mikinn hug sem hann lagði á jafnan 
at sætta menn, þá lízt mér“, segir hann, „sem 
gjarna myndi hann vilja, at hér gerðist eigi 
vandræði af á milli manna þessu máli, er hann 
tekr svá mjök sjálfan. Nú mun ek eigi hitta 
mér betra ráð, enn líkja sem mest eftir því, 
sem ek vissa, at hann gerði, ok mun eigi níta 
sættunum“. Kemr nú þar, at menn vilja, at 
Eyjólfr ok Hávarðr geri um málin eftir því, 
sem Áskell hafði beitt fyrir öndverðu. Nú ér 
þeir höfðu sáttir á orðit á málit, þá biðja þeir 
Þorstein koma til sín ok aðra menn, þá sem 
þar váru við staddir. Var sú sættargerð þeira 
Hávarðs ok Eyjólfs, at vígin Áskels ok Stein- 
gríms skyldi á standast, enn hinir þrír föru- 
nautar Steingríms, er þar létust, skulu koma 
fyrir tilferðina þeira Steingríms, enn goldin aftr 
eyin mikla fyrir víg Helga ór Árskógi; ok váru 
nú veittar trygðir á milli manna, nema fyrir 
Skútu; hann var utan lands. Þórir skyldi 
fara utan, ok vera aldri í Norðlendingafjórð- 
ungi, meðan Fjörleifarsynir væri á lífi. Eyjólfr 

seldi nú gripina í hendr Þorsteini ok Hávarði, 
þá er Áskell hafði honum selda eftir hrútshöf- 
uðshöggit. Ok nú skiljast menn vel sáttir, ok 
undu nú vel þessum málalyktum. 

Enn frá Vémundi kögur er þat at segja, at 
hann varð sóttdauðr, enn þótti þó vera hinn 
mesti garpr, meðan hann lifði. 


Il. 
Víga-Skútu saga. 


17. Þat er nú fyrst at segja, at Þorsteinn 
býr í Hvammi eftir Áskel föður sinn, ok var 
hann vinsæll maðr. Hann seldi af hendi goð- 
orð þeira Skútu. Svá er sagt, at annat sumar 
eftir kom Skúta til Íslands, ok var hann með 
Þorsteini bróður sínum um vetrinn, ok var löng- 
um hljóðr á þeim vetri, ok þykkir sér nær 
höggvit hafa verit, ok þóttist engar bætr haft 
hafa fyrir víg föður síns. Ok um várit eftir 
skiftu þeir bræðr fé sínu ok föðurarfi. Skal 
Skúta hafa lausafé ór skiftinu, ok hann var til 
þess ætlaðr, at hefna föður þeira, ef hann 
mætti, því at hann var í éngum trygðum við 
menn um þessa sök. Enn Þorsteinn skal hafa 
landit í Hvammi, ok halda búinu. Nú kaupir 
Skúta sér land at Mývatni, ok bjó þar sem nú 
heitir á Skútustöðum. Gerðist brátt mikilhæfr 

maðr í mörgu lagi, sem enn mun heyra mega 
síðar í sögunni. 

Þorbergr hét maðr, ok var kallaðr höggvin- 
kinni, ok ekki vinsæll við alþýðu manna. Hann 
átti tvá sonn; hét annarr Þorsteinn, enn hinn 
Ölvir enn spaki. 

Geiri austmaðr bjó á Geirastöðum fyrir norð- 
an Mývatn. Hann átti þrjá sonu, er enn eru 
nökkut við þessa sögn hafðir. Hét sonr hans 
Örn, annarr Glúmr, hinn þriði Þorkell. Þeir 
váru allir miklir menn fyrir sér. 

Arnórr hét maðr, ok var Þorgrímsson, ok 
bjó í Reykjahlíð fyrir norðan Mývatn. Hans 
synir váru þeir Þorfinnr ok Böðvarr. Arnórr 
var mikill kappi ok góðr bóndi, ok jafnan er 
frá honum vel sagt, þar sem hann kemr við 
sögur ok málaferli manna. 

Hallr hét maðr, er bjó at Sandfelli við Mý- 
vatn, skamt frá Geirastöðum. Hann átti dótt- 
ur, er Þorkatla hét. 

18. Eitthvert sumar kemr skip af hafi í 
Húsavík, þó at svá bæri oftar at. Þat skip áttu 
bræðr þrír. Vagn hét einn, ok var kallaðr spjót. 
annarr Nafarr ok var kallaðr sax, Skefill hinn 
þriði, ok var kallaðr sverð. Þeir váru miklir 
menn fyrir sér. Svá er sagt, at hverr þeira 
bræðra átti þat vápn, sem við var kendr. Þeim 
þótti þau í bezta lagi sinnar eigu, ok létu sér 
aldri hendi frá ganga. Ok þat segja menn, at 

öll þessi vápn væri forkunnar góð. Þeir váru 
kunningjar Glúms Geirasonar, ok ætluðu þang- 
at til vistar til þeira feðga, Geira ok Glúms, 
því at Glúmr hafði boðit þeim þangat til vist- 
ar. Nú áttu þeir annríkt mjök, ok varð eigi 
tóm at sækja austmennina, sem ætlat hafði ver- 
it, ok þótti þeim feðgum sem þat myndi engu 
skifta, þótt þeir kæmi nökkurum nóttum síðar, 
enn þeir höfðu um rætt í fyrstu. Svá er sagt, 
at varð þess varr Þorbergr at Arnarvatni, ok 
ferr hann þegar til skips, ok bauð þeim aust- 
mönnum til sín. Enn þeir segja at þeir myni 
fara til Glúms. „Já“, segir Þorbergr, „er ekki 
þat, sem mik grunar, at nú mun vera liðinn sá 
tími er til var tekinn, at eftir þeim skyldi hafa 
farit verit“. Þeir sögðu, at svá var, — „kann 
vera“, segja þeir, „at Glúmi sé annsamt, ok eigi 
hann eigi tóm at koma eftir oss, enn hann mun 
þykkjast vita, at svívirðingarlaust mun vera“. 
„Enn hitt þætti mér líkara“, sagði Þorbergr, 
„at honum myndi þat í hug koma, at þeir væri 
lítt til færir at taka við frjálsum mönnum, þeim 
er nökkuru skifti, hversu við var gert, því at 
svá eru þeir feðgar fátækir at fémunum“, segir 
Þorbergr, „at nær er úti annarr biti, þá er ann- 
ar er etinn“. Nú hlýða þeir nökkut á þetta, 
sem hann sagði, ok þar til taldi hann um fyrir 
þeim, at þeir játta, at fara þangat til vistar til 
Þorbergs. Ferr hann nú heim ok lætr vel yfir 

sinni ferð. Nú er svá sagt, at Glúmr kemr til 
skips annan dag, ok sagðist þá vera kominn 
eftir þeim bræðrum, ok vildi þá heim flytja til 
sín. Enn þeir sögðu, at Þorbergr hafði þar 
komit um daginn áðr, ok sögðust nú vera ráðnir 
at fara þangat til vistar, ok kváðust nú eigi 
vildu því bregða. Þá svarar Glúmr, er þeir 
höfðu sagt honum umtalit Þorbergs, ok svá þat, 
hversu hann hafði á tekit þeim feðgum: „Engi 
mun þat kunna at segja, at honum Þorbergi 
verði féskortrinn. Enn fleiri munu þat segja, 
at hann láti færum mönnum verða gagn at sínu 
fé“, — ok þótti honum illa, er þeir skyldu vera 
með svá vándum manni, sem Þorbergr var. Nú 
lætr Þorbergr brátt koma eftir kaupmönnum 
ok lætr flytja þá heim til sín, ok var við þá 
forkunnar vel. Svá var sagt, at Þorbergr sendi 
Ótrygg heimamann sinn at færa út Í eyjar fé 
þat, er slátra skyldi til jóla, ok svá naut ok 
kapla, ok áðr enn hann færi heiman, bað hann 
Ótrygg færa eina merina í hlöðu Glúms á nátt- 
arþeli, ok haga svá til, at engi yrði varr við. 
Nú fór hann sem fyrir var mælt, ok vissi þó 
engi, hvat þessu skyldi. Kemr heim síðan, ok 


segir honum til svá búins, ok nú þykkir Þor-s 


bergi hann hafa vel gert. Um morgininn kemr 
Þorbergr snemma inn, ok vekr menn upp, ok 
segir. at honum var horfit merhryssi gott, ok 
vill ut menn fari at leita, — „ok mun svá eft- 

ir at sjá“, segir hann, „at af mannavöldum mun 
vera, ok get ek at stolit sé hrossinu“. Þá svara 
sumir, at enga menn þóttust þeir sjá líklega 
til þess „Eigi má þat vita“, segir hann, „þar 
sem hér sitja þrotsmenn samtýnis hjá oss, ok 
eru þeir feðgar líklegastir til at valda þessu, 
Geiri ok synir hans, því at þeir eru áræðismikl- 
ir, ef þeir þurfa nökkurs við, ok munum vér 
þangat fara at rannsaka“. Svá er sagt, at Þor- 
kell Geirason var nú ekki hér við þessi mál, 
því at hann var útlendis. Nú biðr Þorbergr 
austmennina verða í ferð með þeim at rann- 
saka; kvað þá nú sjá mega, at því var vel ráð- 
it, at þeir höfðu heldr haft þessa vistina, enn 
með Glúmi. Enn austmenn kváðu þat vera 
verra manns bragð, enn Glúms, at stela frá 
mönnum, ok sögðust eigi mundu þangat fara til 
at rannsaka. Er svá sagt, at Þorbergr ferr nú, 
ok menn með honum. Ferr hann nú, ok heldr 
djarflega, er hann þóttist vita, hversu takast 
myndi ferðin; ok koma nú til Glúms, ok beiða 
hann rannsóknar, ok þeir feðgar láta uppi rann- 
sóknina. Leitar hann nú vannlega, ok hittir 
ekki, þar til er hann kemr at einhverri hlöðu, 
ok þar í hlöðunni fann hann merina, ok kvað 
þá vera verri menn, enn þeir létu yfir, eða 
margir aðrir, er þeir skyldu vera sannreyndir 
at þjófskap. Þá svaraði Glúmr ok kvað sér á 
þessu engan kunnleika vera, ok kvað hann vera 

sjálfan líklegastan til að hafa þetta bragð gert, 
enn snúa nú síðan á aðra menn, ok kvað mönn- 
um þat miklu kunnara, at hann var vándr maðr. 
Öllum þótti þetta illa vera orðit, því at þeir 
váru vinsælir menn frændr. Nú spurði Þor- 
bergr, éf Glúmr vildi nökkuru bæta fyrir þetta, 
ok felli þar málit niðr, sem nú var komit. Enn 
Glúmr kvað það fjarri fara, at hann myndi hér 
neinu fyrir bæta, er hann mátti engan. grun 
vita sér á hendr. Þorbergr kvað þó hér mundu 
verða nökkut fyrir at koma, þó at honum væri 
leiðent gert um bótina. Glúmr kvaðst því betr 
þykkja er meira kæmi fyrir, ef sá gyldi er 
maklegastr væri; ok nú skilja þeir ræðuna at 
sinni, ok ferr Þorbergr nú heim, ok þykkist 
vel hafa leikit. Spurðist nú þetta víða, ok þótti 
mönnum þetta illa orðit, því at fleiri menn unnu 
góðs hlutar Glúmi, enn Þorbergi, ok væntu enn, 
at hér muni önnur raun á verða um þetta mál, 
enn nú var fyrst orðrætt af alþýðu. Nú sitja 
hvárirtveggja í kyrðum um vetrinn. Í 
Svá er sagt, at Þorbergr hittir Þorgeir 
goða, frá Ljósavatni, því at vinátta var milli 
þeira, ok spyrr hann ráða um þetta mál, hversu 
með skal fara. Segir, at hann þykkist þar eiga 
mikit traust um ráðagerðir sínar, þar sem hann 
var. Þorgcirr bauð at búa til málit á hönd 
Glúmi. Enn Þorbergr kvað þá þann upp kom- 
inn, sem honum var mest at skapi.  Ferr nú 


s 


REYKDÆLA SAGA. 63 


heim síðan; ok er váraði, bjóst hann at fara 
stefnuför til Glúms, ok biðr nú menn til far- 
arinnar með sér. Hann ræðir um við vetrtaks- 
menn sína, ef þeir vilja verða í ferð með hon- 
um. Enn þeir váru þó tregir til, ok fóru þó 
um síðir við fortölur Þorbergs. Býst hann nú 
heiman, ok váru þeir átján saman. Þeir höfðu 
kalt veðr um daginn. Fara þeir nú, þar til er 
þeir koma á Geirastaði. Þeir Glúmr sátu við 
eld, þá er þeim var sagt, at mennirnir fóru at 
bænum. Nú hlaupa þeir til klæða sinna ok 
vápnast, ok ganga síðan í dyr út. Ok nú senda 
þeir eftir mönnum at veita þeim lið. Svá er 
sagt, at þeir Glúmr váru átta saman þar fyrir, 
þá er Þorbergr kom. Nú koma þeir Þorbergr 
at bænum, ok ríða þégar í túnit, ok stefnir Þor- 
bergr þegar Glúmi um þjófskap. Svá er sagt, 
at þá er hann hóf stefnuna, hljóp hann Geiri 
ór dyrunum út, ok at honum Þorbergi, ok hjó 
til hans, enn Þorsteinn son Þorbergs brá við 
skildi, ok þá hljóp Glúmr at, ok hjó til Þor- 
steins, ok veitti honum þegar bana. Nú hlaupa 
út allir þeira menn ok til bardagans, ok nú 
veitir Þorbergr Geira sár á fæti. Þá kemr at 
Hallr frá Sandfelli við tíunda mann, ok fór 
Þegar til með Glúmi, ok þeir níu, sem með hon- 
um váru. Ok nú var skamt at bíða, áðr enn 
Skúta kemr þar til með tíunda mann; ok nú 
ræðir hann til sinna manna, at þeir skulu ganga 


64 REYKDÆLA SAGA. 


á hæð nökkura, er þar var hjá þeim, ok vildi 
hvárigum veita, ok kvað þeim betr ganga sem 
skyldi, segir ok, ef sá yrði brott gerr af víg- 
unum, at þá myndi reynast brátt, hverr rikastr 
væri at Mývatni. Þá kom Þorfinnr Arnórsson 
at ríðandi, ok ferr þegar til bardagans með 
Glúmi. Ok svá er sagt, at Þorfinnr hjó fram- 
an í andlit Þorbergi, ok var af því kallaðr 
höggvinkinni. Í þessu bili kemr at Arnórr ór 
Reykjahlíð með tólfta mann, ok gengr hann 
þegar í milli manna, ok skildi þá. Þar fellu 
allir austmennirnir. En sinn húskarl var fall- 
inn af hvárum. Enn Ótryggr var særðr til ó- 
lífis; ok græddi Glúmr hann, því at hann sagði 
hversu farit hafði um merina, þá er Þorbergr 
bauð honum at leiða hana í hlöðu Glúms, ok 
var nú bert illmælit af Þorbergs hendi við Glúm. 
Er nú leitat um sættir milli þeira, ok kom svá 
at þeir skulu gera um málin, Þorgeirr goði frá 
Ljósavatni ok Arnórr ór Reykjahlíð. Sú var 
gerð þeira, at á gengust vígin húskarlanna, enn 
áverki Ótryggs, er hann var særðr til ólífis, ok 
enn aðrir tveir menn líflátnir af liði Þorbergs, 
skulu koma fyrir áverka Geira; enn sá áverki, 
er Þorbergr hafði fengit, skal vera fyrir tilför- 
ina ok ill málaefni, er hann hafði með svikum 
at farit. Þeir váru ok allir drepnir austmenn- 
irnir, er með Þorbergi váru ok lágu þeira víg 
kyrr, svá at engi þeira var fé bættr. Þeir váru 

brott gervir þaðan ór sveitinni, Geiri ok Glúmr, 
feðgarnir, ok er svá sagt, at Geiri bjó í Króks- 
firði á Geirastöðum. Svá er sagt, at Glúmr 
fekk Ingunnar Þórólfsdóttur Véleifssonar; — 
ok þótti Glúmr vera mikill maðr fyrir sér, sem 
enn má nökkut marka í þessum frásögum. 

19. Þat er sagt, at Þorkell Geirason kom 
út um sumarit í Húsavík vetri síðar, enn þess- 
ir atburðir váru, er nú var frá sagt, ok fór 
hann til vistar til Ófeigs í Skörð.  Ófeigr var 
þá átján vetra gamall, ok þat segja menn, at 
þeir Þorkell væri jafngamlir. 

Maðr er nefndr Þorsteinn, ok var kallaðr 
varastafr. Hann bjó í Laxárdal. Hann var hólm- 
göngumaðr mikill ok illr viðreignar. Þat er 
sagt, at hann gerir heiman ferð sína einhverju 
sinni þess erendis, at biðja Þorkötlu, dóttur 
Halls frá Sandfelli. Enn Hallr sagði, at hann 
myndi eigi gifta dóttur sína svá vándum manni, 
sem hann var, ok kvað þat mörgum manni 
kunnigt vera, at varla fokst meiri ójafnaðar- 
maðr, enn Þorsteinn var. Nú bauð Þorsteinn 
Halli hólmgöngu. Sagði þá reyna mundu, hvárr 
ráða skal kosti konunnar. Enn Hallr nennir 
varla at ganga undan því, enn þóttist þó vera 
vanfærr at ganga í móti þvílíkum berserk, sem 
Þorsteinn var. Ok nú finnast þeir Hallr ok 
Þorkell Geirason, ok sagði Hallr Þorkatli, hvern 
vanda honum hefir til handa borit, is svá, at 

ráðin var hólmgangan með þeim Þorsteini vara- 
staf. Þorkell kvað Hall nú missa Glúms bróð- 
ur síns, ok sagði hann þá eigi mundu þurfa at 
ganga á hólm við Þorstein, — „ef hann væri 
hér, svá vingott sem með ykkr var“. Nú bauð 
Þorkell, at hann skyldi ganga á hólm fyrir hönd 
Halls, enn hann kvaðst þat gjarna vilja þiggja 
af honum. Hallrlét nú taka sverðit Skefilsnaut, 
ok er Þorkell skyldi á hólm ganga, fekk Hallr 
honum sverðit í hendr, ok kvað þat bíta mundu. 
Þat er nú at segja, at þeir Ófeigr ok Þorkell 
sömnuðu at sér mönnum, ok bjoggust nú til 
hólmsins, ok váru þeir saman fjórir tigir manna, 
ok helt Ófeigr skildi fyrir Þorkatli. Þorsteinn 
hafði ok fjóra tigu manna. Þorsteinn hét maðr, 
ok var kallaðr kvígr. Hann var vanr at halda 
skildi fyrir nafna sínum, ok svá var þá. Ófeigr 
hélt nú skildi fyrir Þorkatli, ok ganga þeir nú 
á hólminn. Er svá sagt frá viðskiftum þeira, 
at Þorkell hjó Þorstein banahögg, ok þegar er 
Þorsteinn var fallinn, þá mælti Ófeigr til Þor- 
steins kvígs, at nú vill hann, at þeir gangi á 
hólminn, ok reyni með sér, — „höfum vit nú 
áðr haft skemtan af þeira bardaga. Skulu vit 
nú skemta öðrum mönnum nökkura stund“. Enn 
Þorsteinn vill fyrir engan mun í móti mæla, er 
honum var svá á hólm skorat; ok nú ganga 
þeir á hólminn ok lauk því máli svá, at Þor- 
steinn fellr fyrir Ófeigi. Svá er sagt, at Þor- 

kell vill nú láta bera aftr sverðit í kumlit, þar 
sem þat var tekit til handa honum. Enn Hallr 
kvað þat fjarri skulu fara, at engi maðr skuli 
njóta svá góðs gripar, ok segir, at eigi skal 
aftr bera sverðit. Enn Þorkell réð, at sverðit 
var þangat borit. Fara menn nú heim af hólm- 
inum, ok þótti mönnum þat vera landhreinsan, 
at þeir nafnar váru drepnir.  Svá er sagt, at 
um nóttina eftir ena næstu bar Þorkatli Skefil 
í drauma, ok kvað Þorkel munu vera góðan 
dreng ok þakkaði honum, hvé hann hafði drengi- 
lega dugat, ok svá sverðit haft. „Enn ef þú 
hefðir eigi viljat, at aftr hefði verit borit sverð- 
it, þá myndir þú hafa goldit þess í nökkuru. 
Enn nú mun fara með okkr annan veg, því at 
nú skal hvárrgi illa hafa, svá vel sem þér hefir 
farit, ok vil ek gefa þér sverðit, því at ek þarf 
þat nú ekki, enn þú ert svá vaskr maðr, at ek 
ann þér allvel at njóta“. Ok nú vaknar Þor- 
kell, ok var þar komit sverðit, ok þótti honum 
allgóðr gripr, ok bar þat lengi æfi. Þorkell 
setti bú saman, ok bjó hann þar í hinum ytrum 
Skörðum, ok þótti hinn beæti bóndi. Spjótit 
Vagnsnaut átti síðan Þorvarðr Þorgeirsson. 
Saxit var ok upp tekit ór kumli Nafars, ok 
þóttu öll vápnin vera forkunnar góð, sem jafn- 
an bar raun á, ef þau váru til nökkurs höfð. 
Enn eru hér nökkur merki til sögð. 

Svá er sagt, at skip kom út við „Knarra,- 

eyri eitthvert sumar, ok Skúta ferr til skips- 
ins, ok vá hann þar fyrstan mann í hefnd föð- 
ur síns. Sá maðr hafði verit í ferð með Stein- 
grími, þá er þeir Áskell börðust ok Steingrímr, 
sem sagt er fyrr í Reykdæla sögunni frá við- 
skiftum þeira. Annan mann drap hann litlu 
síðar er þar hafði verit á þeim fundi. Eftir- 
mál var veitt um þessa menn báða, ok bætti 
Þorsteinn þá, bróðir Skútu, með sínu fé, sem 
rætt var í máldögum með þeim bræðrum. Enn 
ekki kunnu vér með sannindum at segja atburð 
um líflát þessarra manna. Enn þat vitum vér, 
at þetta var hin fyrsta hefnd Skútu eftir Áskel 
goða, föður hans. 

20. Þórir, son Ketils flatnefs, er fyrr var 
frá sagt, at vá Áskel goða, hann varð sekr eft- 
ir víg Hróars Tungugoða sunnan um land, ér 
hann hafði at verit með þeim Móðólfssonum í 
þeiri sveit, er heitir Skógahverfi, er þeir börð- 
ust þar sem nú heitir Hróarstunga; þat er í 
milli Forsok Hörgslands, ok milli lækja tveggja, 
er þar falla ofan af heiðinni. Svá er sagt, at 
Þórir ferr á fund Eyjólfs Valgerðarsonar, at vita 
um heraðs-vist norðr þar, því athann var nökk- 
ut skyldr honum, ok þó litt. Nú biðr hann Ey- 
Jólf at staðfestast þar í heraðinu, er hann kom 
út. Eyjólfr bað lýsa sýknu hans á Hegraness- 
leið, ok taldi hann vera sýknan, ef engi talaði 
á móti, ok svo á Vöðlaleið. Svá var gert, ok 

fekst þar hvártveggja sýknan, þegar er beizt 
var. Síðan skal biðja á Ljósvetningaleið, ok 
þótti Eyjólfi þat líkast, at þar myndi í móti 
mælt sýknu hans, enn taldi hann vera frjálsan, 
ef þar fengist sýknu leyfit. Þar kom Eyjólfr 
til leiðarinnar ok svá Þorgeirr frá Ljósavatni, 
ok sat Þórir í millí þeira höfðingjanna. Svá er 
sagt, at Skúta kemr nú at máli við Þorstein 
bróður sinn, ok spyrr, hvárt hann vill heldr 
vinna á Þóri, eða setja ráðin til, ok sagði þá 
eiga honum mikla harma at gjalda, er hann 
hafði drepit föður þeira; — „skaltu fyrir því 
kjósa um“, sagði Skúta, „at ek mun gera þat, 
sem þú vill síðr, því at eigi mun auðvelt þykkja 
at svá búnu at komast yfir hann, ok eigi berr 
okkr at minni nauðsyn til, þótt torvelt sé at ná 
honum, at reka okkarra harma við hann“. Enn 
Þorsteinn þóttist til hvárskis vera vel færr; ok 
nú þóttist Skúta sjá, at þetta myndi verða meir 
til hans at taka, ok setti þau ráð til, at Þor- 
steinn skal bjóða Þorgeiri sætt fyrir sekt þess 
manns, er hann hafði fyrir ráðit, ok lúka þeg- 
ar fyrir sakar fjölskyldar þeirar, er hann átti at 
annast. Ok nú verðr svá, sem hann setti ráð 
til, at Þorsteinn bauð fyrir váttum sættina, ok 
Þorgeirr kvaðst vilja, at Þorsteinn gengi til 
handsalanna, ok þó með fá menn. Skúta var 
þar með Þorsteini, ok þó duldist hann þar. Ok 
nú þegar er Skúta mátti at komast, þá hjó hann 

til Þóris með öxinni Flugu, ok veitti honum 
banasár. Þá mælti Skúta: „Veiddi Fluga flat- 
nefjunginn, þótt hann sæti á millum tveggja goð- 
anna“. Eigi máttu nú lúkast handsölin fyrir 
þröng þeiri er þá var. Ok svá er sagt, at 
Skúta komst í brott ór þrönginni ok á bak hesti 
sínum, ok hleypti þegar út í skóginn, ok var 
bæði riðit ok runnit eftir honum, ok varð hon- 
um þó ekki nát, ok komst hann svá undan. Fara 
menn nú heimleiðis, ok urðu þeir KEyjólfr illa 
við þenna atburð ok Þorgeirr, því at þeir vildu 
hafa haldit hendi yfir manninum. Annan dag 
eftir, þá er smalamaðr Þorgeirs goða vildi hafa 
rekit fé sitt, þá hittir hann mann þann, er finna 
vildi Þorgeir, ok kvaðst vera sekr, ok vildi 
biðja hann dugnaðar ok viðtöku, enn þorði þó 
eigi at láta sjá sik, ok biðr hann at koma þang- 
at í skóginn, enn hann kveðst mundu þar bíða, 
ok bað þó, at aðrir menn vissi ekki af þessu, 
enn Þorgeirr. Smalamaðr ferr nú, sem honum 
var boðit, ok segir Þorgeiri. Enn hann grun- 
aði, hverju gegna myndi, ok fór nú til skógar 
með tíunda mann, ok lætr hann eftir mennina 
við skóginn, enn þeir fóru tveir einir í skóginn, 
Þorgeirr ok smalamaðr hans, ok fundu hvergi 
hinn seka manninn, ok fóru nú heim aftr við 
svá búit. 

21. Nú er þar til at taka, at Grímr heitir 
maðr, ér Þórðr gellir hafði sekðan um áverka 

eitthvert sumar á þingi. Hann kemr á fund 
Þorgeirs einu sinni, ok biðr hann taka við sér, 
ok kvaðst mjök vera þurfandi dugnaðar, enn 
kvaðst þat hafa frétt, at Þorgeirr væri góðr 
drengr, og sagðist því fyrst hafa á hans fund 
sótt, at hann vænti af honum nökkurra hjálp- 
ræða, enn Þorgeirr kvaðst mundu veita honum 
ásjá, ef hann vægi Skútu. Nú kaupa þeir þessu 
saman. Síðan sendi Þorgeirr Grím til Þor- 
bergs höggvinkinna, at hann réði honum ráð til 
at drepa Skútu. Sú var ráðagerð, at Grímr 
skal fara á fund Skútu, og biðja hann trúlegs 
dugnaðar, ok segja sér alla af hendi vera, ok 
at engu gagni vilja koma, ok biðja hann þar- 
vistar ok ásjá, ok bað hann vera færivandan. 
Nú ferr hann sem fyrir hann var lagt, ok bar 
upp: erendi sín fyrir Skútu, ok bað hann þar- 
vistar ok ásjá, og kveðst mjög þurftigr vera, 
ok svá kemr, at Skúta tekr við honum, ok hét, 
at hann myndi þar vera um vetrinn. Ok þar 
var hann þann vetr, ok veitti Skúta honum vel 
vistina, enda kunni Grímr vel at þiggja, ok 
leitaði hann aldri til at vinna á Skúta. Um 
várit er þat sagt, at þeir fara til netja báðir 
saman einnhvern dag, Skúta ok Grímr, er þar 
váru Í vatninu. Ok er þeir hafa farit um hríð, 
þá losnar skóþvengr Skútu, ok dvaldist hann 
at ok batt þvenginn, ok þá veitti Grímr honum 
tilræði ok hjó til Skútu. Enn Skúta var þann 

veg búinn, at hann var í kufli ok hafði brynju 
undir kuflinum. Festi öxi Gríms í kuflinum, 
enn Skútu sakaði ekki, og nú greip hann Grím 
höndum, ok spurði, hvé hann var svá hverflyndr 
ok ótrúr. Enn hann segir þegar, at Þorgeirr 
hafði hann þangat sent, at drepa Skútu, ok nú 
bað hann sér griða, enn Skúta hét honum engu 
um þat; enn vita þóttist hann, at þetta váru 
ráð Þorgeirs. Svá er sagt, at Skúta færði Grím 
út í einn hólm í Mývatni, ok alnökðan. Síðan 
batt hann hann þar í hólminum við einn staur, 
ok kvað hann þar mundu búa verða um hrið, 
nema Þorgeirr byrgi honum. Nú ferr Skúta 
heim ok sendi Þorgeiri orð um þétta, enn Þor- 
geirr spurði, ef þeir vildi nökkut við hjálpa 
manninum. Enn þeir kváðust aldrei hirða, hvar 
hann var, ok kváðust eigi mundu duga honum, 
ok lét hann þar líf sitt í hólminum, og angr- 
aði mest sultr og myýbit, er hann var í eng- 
um klæðum. 

22. Maðr hét Óláfr ok annarr Þorgautr. 
Þeir váru sekir menn, ok þó var þeim margt 
vel gefið. Þeir váru menn vænir ok kurteisir 
ok góðir fardrengir. Svá er sagt, at þeir koma 
einhverju sinni á fund Þorgeirs goða, ok báðu 
hann ásjá, ok var kaup þeira með sama móti 
og þeira Gríms hafði verit, at hann mun veita 
þeim ásjá, ef þeir dræpi Skútu, ok nú sendir 
hann þá til Þorbergs höggvinkinna, vinar síns, 


REYKDÆLA SAGA. 78 


með þeim erindum, sem fyrr, at hann gæfi enn 
ráð til at ná Skútu, ok nú koma þeir á hans 
fund, ok sögðu honum sín erendi, þau sem Þor- 
geirr hafði boðit til hans. Gott þótti Þorbergi, 
at Þorgteirr lét eigi fyrir vinnast um þetta mál. 
Kveðst að vísu enn skulu til gefa nökkur ráð. 
Nú var önnur ráðagerð hans, enn hit fyrra sinn. 
Þeir hafa nú varning nórænan með sér frá Þor- 
bergs, ok skulu segjast hafa komit út á Eyrum 
suðr, ok teljast vera frændr þeira Skefils, ok 
segja, at því fóru þeir norðr þangat, at þeir 
vilja bæði heimta bætr fyrir vígin, ok svá fé 
þat, sem þeir höfðu átt bræðr, ok Þorbergr vildi 
eigi láta takast, — „skorið þá til vistar við 
Skútu og ásjá um mál ykkart. Farið fyrst suðr 
um vatnit, ok þaðan at húsi“. Ok nú fara þeir 
svá með öllu sem þeim var fyrir sagt. Koma 
nú á fund Skútu, ok bera upp erendi sín, ok 
tók hann við þeim, sem þeir beiddu. Svá var 
sagt, at þeir váru þar, ok var Skúta vel til 
þeira, ok hverjum manni líkar vel við þá. Ok 
um jól um vetrinn eða litlu fyrir jólin fellr þar 
váðmeiðr, ok kemr einhver kona at Skútu ok 
bað hann at gera, ok hann ferr til þegar, ok 
þeir með honum, vetrtaksmenn hans. "Tekr nú 
Skúta, ok styðr herðum sínum undir mitt tréit. 
Enn þeir Óláfr og Þorgautr setja nú kvíslatré 
undir endana. Þá hjó Óláfr til Skútu, enn 
Skúta hljóp nú undan trénu, ok féll þat niðr á 

milli þeira, ok kom eigi á hann höggit. Hann 
var þá vápnlauss, því at Fluga stóð við vegg. 
Þá hljóp Þorgautr at honum með reidda öxina, 
ok vildi þegar höggva til hans, ok nú þreif 
hann upp eitt tré, er lá hjá honum, ok laust 
við öxinni með víiflinni, er konur váru vanar at 
hafa til þváttar, ok svá laust hann hart við at, 
öxin hraut ór hendi honum Þorgauti, ok þá er 
svá sagt, at Skúta greip þegar öxina, ok hjó 
þegar Óláf banahögg með þeiri öxi. Enn frá 
lífláti Þorgauts segja menn misjafnt. Sumir 
segja, at Skúta léti hann koma í Hrafnasker, 
ok sendi Þorbergi orð, at hann veitti honum 
nökkura björg, ef hann vildi. Enn sumir segja, 
at hann dræpi hann þegar, ok hvárt sem þat 
var heldr, þá hefir hann bana af fengit. Nú 
eignast Skúta fé þat sem þeir höfðu þangat haft. 
Nú verða þeir þessa vísir, Þorgeirr ok Þorbergr, 
ok þótti þeim miklu við auka sína svívirðing, 
er þeir fengu, því heldr, sem þeir lögðu meiri 
stund á at ná Skútu, ok una nú stórilla sínum 
hlut, enn létu þar fé mikit, ok þótti þeim þat 
þó miklu verra, er Skúta skal njóta mega fjár- 
ins, enn kunna þó ekki tilkall at veita, ok þótt- 
ust þá verða berir í svikum við hann, ef þeir 
kallaði til fjárins; ok varð nú af því þar niðr 
at falla þessi mál, sem þá var komit. 

23. Þormóðr hét maðr, er bjó í Laxárdal 
á Mánahjalla. Hann var kvángaðr maðr, ok 

hét kona hans Þorbjörg. Hon var föðursystir 
viga-Skútu. Þau Þormóðr áttu son ok var 
nefndr Eyjólfr. Hann var vænlegr maðr, ok óx 
þar upp heima með feðr sínum ok móður. 
Maðr hét Þorsteinn. Hann bjó á þeim bæ, 
er á Mýri heitir. Hann var ok kvángaðr maðr, 
ok átti þá konu, er Þorgerðr er netnd. Hon 
var systir víga-Glúms at Þverá ór Eyjafirði. 
Þau áttu þann son, er Bjarni hét. Hann var 
mikill maðr þegar á unga aldri, ok rammr at 
afli Þau Bjarni váru því vön jafnan um haust- 
um at fara til Þverár at heimboði, ok nú gera 
þau enn svá á einhverju hausti. Tekr Glúmr 
við þeim forkunnar vel, ok váru þar þá stund 
sem þeim líkaði. Enn er þau búast heim at 
fara, þá gaf Glúmr Bjarna frænda sínum hest 
rauðan sex vetra gamlan, ok kveðst mundu fá 
honum annan hest, ef nökkurir væri hvassari, 
enn sjá. Ok nú fara þau heim frá heimboðinu, 
ok setr Bjarni þegar hestinn til heys, ok var 
allvel varðveittr. Ok um sumarit eftir var hon- 
um mikil forvitni, hvé bítast vildi hestrinn. 
Ræddi hann um, at hann vildi etja við hest, er 
atti Þorkell Geirason ór Skörðum, ok var á 
kveðit, at þeir skulu etja at miðju sumri hest- 
unum á Mánahjalla. Enn þezr feðgar áttu grán 
hest, föxóttan, ok seldu mönnum jafnan hross 
undan til slátrs, enn áttu ekki skap til at etja 
hestinum. Svá er sagt, at saman koma hestarn- 

ir einhverju sinni, þeir Þormóðs ok Bjarna, ok 
bítast svá, at í blóði var hvárrtveggja. Hús- 
karl Bjarna kemr nú á fund hans, ok segir hon- 
um frá, er hann hafði sét báða hestana albitna, 
ok kvað hvárntveggja hestinn vera alrauðan. 
Ok þá sendi Bjarni orð Þorkatli, at eigi myndi 
þeir etja hestunum, segir ok, hvat til bar, at 
hans hestr var nú ekki ötufærr. Þat ætlaði 
Bjarni, at þeir Eyjólfr myndi hafa att hestun- 
um ok Þormóðr, faðir hans, ok því myndi þeir 
þann veg vera, at af manna völdum myndi orð- 
it hafa, ok því bauð hann þeim at at átta vik- 
um sumars. Enn Þormóðr bað Eyjólf son sinn 
fyrir ráða, hvárt etja skal eða eigi; enn hann 
vill etja láta. Nú váru hestarnir fram leiddir, 
ok váru góð vígin, þar til er gengnar váru 
ellifu lotur. Þá tekr hestr Eyjólfs undir kinn- 
arkjálka á hesti Bjarna, ok helt þar lengi, þar 
til at Bjarni fór til, ok laust hestinn af takinu. 
Enn Eyjólfr snerist nú við ok laust hestinn, ok 
hraut stafrinn hart af hestinum, ok kom á öxl 
Bjarna, ok nú váru þegar skildir hestarnir. 
Gengr Eyjólfr at Bjarna ok mælti, at þetta 
þykkir honum verr tekizt hafa, enn hann vildi, 
— „skal ek“, segir hann, „raun til gera, hvárt 
mér var þetta váðaverk, eða eigi. Nú vil 
ek“, segir hann, „gefa þér sex tigu geld- 
inga til þess, at þú kunnir mik eigi um þetta, 
ok máttu þá skilja, at ek munda eigi vilja, at 

svá hefði at borizt“. Bjarni kvaðst þessu litlu 
síðr valdit hafa. Þykkist hann nú vita, at þeir 
muni eigi att hafa hestunum. Fara menn nú 
síðan heimleiðis, ok um haustit at réttum drógu 
þeir Eyjólfr út sex tigu geldinga. Nú spyrr 
Þormóðr, hvat sauðir skuli þeir, sem út váru 
dregnir. Enn KEyjólfr kvaðst hafa gefit Bjarna 
sauðina. Þá segir Þormóðr: „Bæði ætla ek“, 
segir hann, „at höggit var mikit, enda er miklu 
launat“; — ok þegar eftir er hann hafði þetta 
mælt, þá snýr hann Bjarni at honum, ok hjó 
hann banahögg. Ok nú vill hann eigi þiggja 
geldingana. Eyjólfr var nú fámennr, svá at 
hann mátti ekki ná Bjarna, ok nú segir hann 
móður sinni, at hann mun finna Þorstein frænda 
sinn at um þetta mál, ok svá Einar Konálsson, 
ok beiða þá ásjá um með sér. Enn Þorbjörgu 
móður hans þótti mest traust að Skútu, ok kvað 
honum verr mundu þykkja, ef aðrir væri fyrr 
at sóttir, enn hann. Nú gerir hann svá, at hann 
hittir Skútu, ok segir honum sín érendi, ok 
hann tekr við honum forkunnar vel, ok hét þeg- 
ar sinni ásjá um þetta mál. Tók hann nú við 
Eyjólfi. Nú ferr Bjarni á fund Glúms at Þverá 
frænda síns, ok segir honum vígit. Glúmr seg- 
ir, at hann vill, at Bjarni sé þar með honum 
um vetrinn, ok til þess er lyki málum þessum, 
ok þótti vera gagnsakir í málinu. Bjarni sagði, 
at honum þótti lítilmannlegt at flýja bú sín, ok 

fór hann af því heim. Enn þó vildi Glúmr, at 
hann hefði eigi heim farit á því máli. Eyjólfr 
vekr nú til við Skútu frænda sinn þrjá tíma 
um tilbúnað málsins, ok tók hann vel hit fyrsta 
sinn, ok kvað enn vera gott tóm til þess. Enn 
í annat sinn kvað hann munu finnast gagnsak- 
ir í málinu. Ok hit þriðja sinn, þá er Eyjólfr 
hafði þetta mál upp við Skútan, þá kvaðst Skúta 
vilja hefnd láta fyrir koma. Ok þá beiddist 
Eyjólfr at taka við málinu, enn hann hafði áðr 
Skútu í hendr fengit, enn hann varnaði honum 
þess, ok nú verða þeir frændr andorða um þetta, 
ok við þetta skilja þeir, at sinn veg þótti hvár- 
um. Enn bráðlega eftir tal þeira ferr KEyjólfr 
heiman einn saman, ok þar til er hann kom á 
Mýri, ok nemr þar staðar undir garði einhverj- 
um hávum. Ok nú sér hann, hvar Bjarni fór 
einn saman til sauðahúss, ok skal rýja sauði 
fyrr enn aðrir menn. Nú setr hann hurð fyrir 
húsit. Eyjólfr gengr nú þangat, ok þokar hann 
hurðinni frá dyrunum. Þá tók Bjarni til hend- 
inni, ok vill láta fyrir dyrnar. Þat sér Eyjólfr, 
ok er svá sagt, at hann höggr af Bjarna hönd- 
ina, fyrir framan úlfliðinn. Bjarni hljóp nú út 
með öxi, ok bað Eyjólf bíða sín, ok svá gerði 
hann. Ok þegar er Bjarni kom eftir, þá hjó 
hann til Eyjólfs með annarri hendi, ok þegar af 
honum skjöldinn, ok í jörðina niðr síðan. Þá 
hjó Eyjólfr milli herða Bjarna, ok var það bana“ 

högg. Nú ferr Eyjólfr á fund móður sinnar ok 
Skútu, ok sagði þeim til þessa. Svá er sagt, at 
nú líkar Skútu forkunnar vel, ok þykkir nú 
gott hlut í at eiga með honum, er hann vildi 
nökkut at manni vera sjálfr, ok kallar hans 
ferð góða vera. 

24. Svá er sagt, at Þorgerðr móðir Bjarna 
ferr þegar á fund Glúms, bróður síns, ok segir 
honum þessi tíðindi, ok svá selr hon honum 
vigsmálit, ok biðr hann taka við eftirmálinu. 
Hann gerir svá. Glúmr harmaði þetta mjök, 
ok þótti vera ill tíðendi. Ferr nú á fund Ey- 
Jólfs Valgerðarsonar, ok segir honum atburðinn. 
Eyjólfr vill at þeir fari allir í mála tilbúnaðinn; 
kvað vera nauðsyn, at slík mál lægi eigi kyrr. 
Svá er sagt, at Glúmr ferr nú fyrir í njósn með 
tíunda mann til Hnjóskadals, ok þaðan til Gnúps- 
skarðs, svá í Bárðardal, ok átu dagverð þar í 
dalinum, at þess manns, er Áslákr hét. Þar 
var stafkarl einn á búi, ok þótti förunautum 
Glúms gaman at glettast við karl. Glúmr bað 
þá ekki glettast við hann meir enn hann vildi; 
kvað þat vera litilmannlegt at erta gamalmenni, 
ok nú láta þeir hann lausan; enn karl fór þeg- 
ar á brott, er hann mátti í sjálfræði vera, ok 
þar til er hann kom á þann bæ, er heitir í Ís- 
ólfstungu; enn þar bjó sá maðr, er Hávarðr hét, 
ok móðir hans. Nú sagði hann Hávarði, at all- 
ólikr var hann þó öðrum mönnum Glúmr, ok 

kvað hann engan einn hlut til þess hafa, at 
honum væri betr farit enn öðrum mönnum. „Mik- 
it tekr þú af“, sagði Hávarðr, „eða hvat er nú 
svá nýtt um þetta“. Nú sagði karl honum, 
hvaðan hann var at kominn, ok hvé farit hafði 
með förunautum hans ok honum áðr, — „Glúmr 
átti hlut í með oss“ — ok lofaði hann Glúm í 
hverju orði, sem hann kunni, ok nú bað Há- 
varðr móður sína gefa karli mat, enn hann bjóst 
heiman ok fór á fund Skútu, vinar síns, ok sagði 
honum um ferðir Glúms, þat sem hann vissi til. 
„Vel þætti mér þat“, sagði Skúta, „at Glúmr 
kæmi hingat til vár, ok vilda ek gjarna, at hann 
fengi erendi, ef hann kemr hér“. Nú ríðr Glúmr 
yfir fjallit, ok hans förunautar. Svá er sagt, at 
maðr hét Gautr. Hann bjó þar, sem heitir í 
Gautlöndum. Hann átti góðan hund, er Flóki 
hét. Ok þat sama kveld gó Flóki einart á fjall- 
it upp. Ok þá þóttist Gautr vita, at manna 
myndi ván af fjallinu ofan. Ok nú sendi hann 
þegar hjón sín öll til Skútu, ef hann þyrfti nökk- 
ut manna við. Ok nú er þeir Glúmr koma þar 
í nánd, heyrir hann mannamál, ok skilr, at 
nökkur njósn mun komin vera um þeira ferð, 
enn vildi eigi láta teppa sik þar, svá at hann 
mætti eigi þegar aftr snúa at hann vildi; ok 
snúa þeir nú aftr á leið, þar til er þeir finna 
Eyjólf ok förunauta hans á Hálsi. Skúta segir 
nú, at honum þótti Gautr minna hafa veitt sér í 

njósninni, enn hann myndi vilja, þá er. seinkað- 
ist kváman Glúms. Þóttist hann nú vita, at 
Glúmr mun hafa orðit varr við mannafararnar, 
ok snúit þá aftr, er hann skildi njósnina komna 
vera fyrir þeim. Svá er sagt, at Skúta vill nú 
verja þeim vaðit á fljótinu ok hafði hann nær 
hundraði manna, áðr enn þeir kómu til móts 
við hann Einarr ok Þorsteinn, bróðir hans, 
eftir orðsending Skútu. Nú koma þeir Eyjólfr 
ok Glúmr til vaðsins með tvau hundruð manna, 
ok því nær var sagt, at þeir Skúta hefði ok, 
því at Arnórr ór Reykjahlíð veitti honum. Þat 
er sagt, at þetta var við Eyjarvað, ok váru nú 
sínum megin hvárr með flokkana. Eyjólfr tal- 
ar til Glúms, at rétt var, at búa þar mál til, 
er þeir mætti framast komast, svá at þeim væri 
óhætt. Ok nú íhugar Glúmr málit, ok fekk 
hann nú þat ráð, at þeir skulu heyjast við, 
Skúta og þeir Eyjólfr. Enn Már, son Glúms, 
er þá var átján vetra gamall, skal ríða til Mý- 
vatns við tíunda mann, at stefna Eyjólfi Þor- 
móðssyni. Hann kom þar snemma um morgin- 
inn, ok barði á hurð. Enn Hávarðr ór Ísólfs- 
stungu var þar þá, ok gekk hann þá til hurð- 
arinnar. Enn Már rak á honum spjótit Há- 
varði, ok vá hann þar, enn síðan stefnir hann 
Eyjólfi. Eftir þat ferr hann á fund föður síns, 
ok segir honum til, hvat hann hefir at sýst á 
þeirri stundu, sem hann hefir á Orð a vcrit- 

Vel líkar þeim Glúmi ok Eyjólfi förin Más, ok 
báðu hann hafa þökk fyrir. Segja nú Skútu, 
„at Hávarðr mun eigi bera oftar njósnina. Skúta 
skaut nú yfir vaðit snærisspjóti, ok kom á þann 
mann, er Þrándr hét. Hann var góðr bóndi, 
ok er svá sagt, at hann fekk þegar bana. Nú 
mælti Eyjólfr, at þar væri þann veg farit mönn- 
um í hvárumtveggja stað, at mannskæð myndi 
verða deilan þeira, ok nú eiga þeir hlut í, Ey- 
Jólfr ok Einarr, at þeir myndi vilja sættast á 
málit, ok þar kom, at þeir játtuðu báðir þeira 
ummælum þessarra mála. Enn sú var sættar- 
gerð þeira Eyjólfs ok Einars, at stafshöggit, er 
Eyjólfr laust Bjarna, ok orðin Þormóðs skulu 
óhelga hann sjálfan. Eyjólfr skal vera utan 
þrjá vetr, ok fara þá til búa sinna, er hann 
kemr aftr. Bjarna skal bæta hundraði silfrs; 
þat skal Glúmr láta koma í hendr Þorgerði 
systur sinni, enn móður Bjarna. Enn þat var 
ráðit á laun, at Skúta skal fá Þórlaugar, dótt- 
ur Glúms, ok skal Skútu svá heima standa 
hundraðit, at Glúmr gyldi því minni heiman- 
fylgjuna. Enn þó vissi þat ekki fyrst alþýða 
manna, ok nú skiljast þeir at sinni vel sáttir. 
Svá er sagt, at Skúta bað Þórlaugar, ok fekk 
hennar. Þá var Álfildr öuduð, er Skúta hafði 
fylgt áðr, ok Kolli hafði átt á Sauðanesi. Þat 
segja menn, at Þorlaug hafi átta þrjá bændr. 
Fyrst átti hon Skútu, þar næst þann mann, er 

Eldjárn hét, ok var kallaðr hinn mildi; hann 
var farmaðr ok góðr drengr. Síðast átti hana 
Arnórr kerlingarnef, ok eru göfgir menn frá 
þeim komnir, ok þótti hon vera mikill skör- 
ungt. 

" Rð. Nú er þat fyrst at segja, at Þorgeirr 
son Þóris flatnefs kemr at máli einhverju sinni 
við Þórodd goða at Hjalla í Ölfusi, frænda 
sinn, at hann gæfi honum nökkut ráð til þess, 
at koma Skútu til alþingis, ok þóttist Þorgeirr 
eiga at sjá þar til föðurhefnda við Skútu. Þór- 
oddr kvað eigi mundu batna við hans kvámu. 
Enn sjá þykkist hann bragð til þessa; segir, at 
búðir þeira standa hit næsta fyrir vestan á, 
ok nú gaf hann þat ráðit til, at þeir skulu hafa 
búðartoft Skútu fyrir gang um sumarit, ok svá 
bað hann Þorgeir reisa þar upp ás, ok skera 
á karlhöfða á endanum, — „ok væntir mik“, 
segir Þóroddr, „at Skúta mundi koma til þings- 
ins at sumri, ef þann veg er með farit, því at 
svívirðing mun honum at þykkja, þá er hann 
veit“. Þessa meðferð hefir Þorgeirr, sem nú 
var frá sagt. Ok er menn koma heim á heruð, 
var mjök fjölrætt um þetta, hvárt Skúta mun 
þola Þorgeiri þessa svívirðing, ok þykkir þat 
hvergi ólíkara, at hann myndi hefna vilja, svá 
sem hann er áðr farinn við flesta menn, þó at 
minna væri til gert enn nú var. Þat er sagt, 
at kemr þetta til eyrna Skútu, ok lét hann 

sem hann vissi eigi, alt þar til er menn búast 
til þings annat sumar eftir. Þá ferr hann á 
fund Arnórs ór Reykjahlíð, ok segir honum, at 
hann vill, at þeir ríði til þings um sumarit. Ok 
nú samna þeir at sér mönnum; ríða heiman, 
sem leiðir liggja til þingsins. Enn er þeir 
koma á völluna efri, þá bað Skúta Arnór ríða 
til búðar með liðinu, enn hann kveðst eiga ann- 
at erendi af út at snúa. Nú reið Arnórr með 
flokkinn tíl búðar Skútu, ok tjaldaði búðina. 
Enn Skúta snýr þangat, sem hann sá mann 
ganga með viðarbyrði, ok nú skiftir hann klæð- 
um við þenna mann, enn tekr upp byrðina, ok 
gengr vestr yfir á með, ok hefir viðaröxina í 
hendi sér. Þeir hlaupa nú at, menn Þorgeirs, 
ok föluðu viðinn, enn færa hann í reikuð. Ok 
nú sér hann Þorgeirr þetta ok bað þá vera 
láta. Ok þá er hann átti hlut í þessu, þá fell 
ofan byrðrin, ok í því reiðir hann upp öxina 
Skúta, ok veitti Þorgeiri þegar banasár. Nú 
hljóp Skúta þegar til sinna manna, ok fara 
þeir á bak, ok riðu brott af þinginu. Fara nú 
þar til, er Skúta var kominn ór allri hættu; 
þá ríðr Skúta heim til bús síns. Enn Arnórr 
snýr aftr til þingsins með allan flokkinn, ok 
svá til búðarinnar. Mál eru nú til búin á hönd 
Skútu, ok Glúmr galt fyrir hann hundrað silfrs 
þar á þinginu. Fara menn nú heimleiðis. Ok 
er þeir finnast Skúta ok Glúmr, sagði Glúmr 

honum, hvar þá var komit, at sæzt var á málit, 
ok hann hafði goldit fyrir vígit Skúta sagði, 
at þat myndi hann aldri gert hafa, ef hann 
hefði ráðit, ok kveðst honum eigi þökk fyrir 
kunna. Glúmr kvað hann meiri svívirðing af 
mundu hafa fengit, ef eigi hefði þetta verit at 
gert, sem nú var frá sagt, ok þótti sinn veg 
hvárum, sem jafnan váru þeir eigi samlyndir 
mágar. 

Eldjárn hinn mildi Áskelsson kom út á skipi 
sínu í Eyjafjörð nökkuru síðar. Hann var far- 
maðr mikill, ok hann kemr á fund Glúms, ok 
sitja þeir á tali allan dag, svá at engi vissi, 
hvat þeir töluðu. Ok litlu síðar sendi Glúmr 
mann til Mývatns, ok bauð hann Þorlaugu dótt- 
ur sinni til boðs, ok bað hana hafa gripi sína 
með sér, ok svá nökkut lausafé. Enn sumir 
menn vilja þat segja, at Skúta sendi hana heim 
til Glúms, þá er versnaði með þeim, ok þóttist 
Skúta gera þat til svívirðingar Glúmi. Enn 
hin frásögn er hér höfð, at Skúta væri eigi 
heima, þá er sendimaðr kom eftir Þórlaugu, ok 
var hann farinn norðr á Strandir at tekum. 
Hon ferr nú á fund föður síns at hans orð- 
sendingu. Nú urðu menn brátt varir við, hvat 
verit hafði í talinu þeira Glúms ok Eldjárns, 
því at þá gifti hann Þorlaugu dóttur sína Eld- 
járni, ok fóru þau þegar á brott ok utan, ok 
þótti mönnum þetta vera mikil tíðendi, ok þótt- 

ust vita, at Skúta myndi þessa hefna, ef hann 
mætti því við koma. 

26. Ásbjörn hét maðr. Hann var frændi 
Þorlaugar ok ónytjungr mikill. Hann varð sekr 
á várþingi í Skagafirði. Hann kemr nú á fund 
Skútu ok biðr hann dugnaðar, því at þau Þor- 
laug höfðu veitt honum fyrri ásjá. Ok Skúta 
hét honum ásjá, ef hann færi sendiför hans til' 
Glúms. Ásbjörn kveðst eigi vilja vera flugu- 
maðr Skútu; sagði þat eigi vera hans færi. 
Skúta sugði: „Þú skalt fara á hans fund, ok 
mæla þessum orðum, at þú þykkist þurfandi, at 
hann gerist forsjámaðr ráðs þíns, ok seg, at 
þitt vandræði er mikit, er þú hefir beðit af 
vígaferlinu, ok get ek, at þann veg beri til um 
fund ykkarn, at Glúmr sé í þingreið. Enn hans 
skaplyndi er þat, at hann er maðr þrautgóðr 
ef menn þurfa hans, ok enn mætti svá verða, 
ef þú gerir þitt mál líklegt; enda viti hann, 
at þú ert. hjálplauss; ef hann mælir, at þú farir 
til Þverár, ok biðir hans þar, til þess er hann 
kemr heim af þinginu, þá skaltu svá svara, at 
„meir cr þrengt mínu máli, meðr því at hugr 
býr lítill í brjósti“; seg, at þú hræðist mennina, 
ok vildir heldr koma á hans fund, er þú hittir 
hann einn saman; ok meðr því at Glúmr er 
armvitigr ok vel skapi farinn, kann vera at 
þar leggi hann til nökkut ráð; ok þess skaltu 
biðja, at finna hann í Mjaðmárdal, er gengr 

upp frá bænum at Þverá, ok sel hans standa. 
Lát þér þar sýnast, sem þú munt hugboðit hafa, 
at finna hann at ákveðnum degi ok stund. Ok 
ef þetta gengr fram, skaltu þess njóta frá mér, 
ok mun ek þá veita þér dugnað, enda vinnr 
þú þat eina til, at þér samir vel“, — ok þessn 
játtar Ásbjörn. Svá er sagt at hann hittir nú 
'Glúm, þá er hann var kominn á leið á Öxna- 
dalsheiði, ok ríðr hjá honum, ok segir sitt er- 
endi, ok þan orð öll, er áðr váru sögð. Glúmr 
kveðst eigi þat vita, at hann ætti honum góða 
hluti at launa, — „enn fyrir þá sök, at þú 
segir þik vinlausan, ok lætr, at hér liggi við 
líf þitt, þá vil ek, at þú farir norðr til Þverár, 
ok bíðir þar minnar heimkvámu“. Hann svarar: 
„Vel er leyst vandræðit ok mikilmannlega, enn 
þó hefi ek eigi dirfst til at sækja þangat, er 
margir menn eru fyrir, ok aldri örvænt, hvar 
óvinum mætir“. Glúmr svarar: „Þú ert blaut- 
hugaðr. Enn at þú skilir, at ek vil þér hjálpir 
veita, þá kom þú í Mjaðmárdal at ákveðinni 
stundu til selja minna, því at þar mun eigi 
fjölmenni fyrir“. Hann svarar: „Þann kost 
hefir þú boðit, er mér líkar“. Skiljast þeir nú. 
Ferr Glúmr til þings, enn Ásbjörn ferr til 
Skútu, ok segir honum, hvar komit er. Skúta 
segir: „Vel hefir þú leyst þitt erendi, ok ver 
nú með mér“. Enn er at líðr þessum tíma, þá 
býst Skúta heiman ok þeir Arnórr með þrjá 

tigu manna. Þeir ríða nú norðan, ok koma 
vestr yfir Vöðlaheiði ok á hjalla þann, er heitir 
Rauðahjalli. Þar stíga þeir af baki. Þá mælti 
Skúta til Arnórs: „Nú munu þér eiga hér dvöl 
um hríð; enn ek mun ríða inn með hlíðum, ok 
vita, ef nökkut verðr til fengjar. Langt hefir 
nú verit síðan er vér höfum hitt menn ór her- 
uðum“. Hann ríðr með vápnum sínum, ok sér, 
er hann reið í dalinn, at maðr ríðr neðan eftir 
dalnum upp frá Þverá, mikill, í kápu grænni, 
ok kennir hann þar Glúm. Þá stígr Skúta af 
hestinum. Hann hafði vesl yfir sér tvískift 
svart ok hvítt. Hann lét hestinn í rjóðr eitt, 
ok gengr síðan upp til selsins, ok var Glúmr 
þá kominn í selit. Þat var þann dag, er þeir 
skyldi finnast, Glúmr og sendimaðr Skútu. 
Skúta hafði Flugn í hendi ok hjálm á höfði. 
Þar segja menn eigi einn veg frá. Sumir segja 
svá, sem hér er sagt, at þat væri öx, ok héti 
Fluga, enn sumir segja, at þat væri sverð, ok 
héti Fluga, enn hvárt sem heldr var, þá hafði 
Skúta þat vápn jafnan í hendi, ok svá var nú 
þetta sinn. Nú gengr Skúta at selsdyrunum, 
ok laust á vegginn, ok víkr síðan hjá selinu 
aftr. Glúmr gekk þá út, ok hafði ekki í hend- 
inni, ok sér nú éigi manninn. Hann snýr þá 
hjá selinu, ok kom í hug, at maðrinn var ó- 
djarfr, at hann myndi eigi traust til bera, at 
ganga at selsdyrunum. Nú víkr Skúta milli 

hans ok dyranna, ok er Glúmr sér þat, ok 
kennir manninn, þá hopar hann undan, enn ár- 
gljúfr váru nær selinu. Skúta biðr hann bíða. 
Glúmr segir, at þat myndi mælt, at eigi væri 
fjarri, hvárr þeira betr væri vígr, ef þeir eru 
jafnbúnir til, — „enn eigi vil ek ganga á vápn 
þín“, — ok hopar hann at gljúfrinu. Enn 
Skúta leitar þar ofan, er ganga mátti, ok sér 
í gljúfrinu, hvar kápuna rak ofan. Hann hleypr 
at, ok leggr til kápunnar; þá heyrir hann, at 
mælt er yfir honum uppi: „Þaterlítil fremd“, 
segir svá, „át spilla klæðum manna“. Skúta 
leit upp, ok kennir þar Glúm. Hafði hann vit- 
at raunar, at þar var tó undir, er hann fór of- 
an, ok réð hann því til, at hann sá eigi færi at 
bíða. Þá mælti Skúta: „Á þat áttu at minn- 
ast, Glúmr, at nú hefir þú runnit, ok beðit eigi 
Skútu“. „Satt er þat“, segir Glúmr, „enn vilja 
munda ek, at þú rynnir eigi skemra, áðr sól 
settist í kveld“. Þá kvað Glúmr þetta: 

Halfs eyris met ek hverjan 

hrísrunn fyr á sunnan; 


vel hafa viðir skógar 
vargfæðanda borgit. 


Þar skilr með þeim. Ferr Glúmr heim, ok 
samnar liði, og segir, hvert vélræði var fyrir 
hann sett af óvina hendi; lézt ok vilja, at þat 
mætti brátt gjaldast. Hann fær á lítilli stundu 
sex tigu manna, ok ríða síðan upp í dalinn. 

Skúta gekk til hests síns, ok reið með hlíðinni, 
ok gat nú at sjá, hvar fjöldi manna reið, ok 
veit, at þat má honum eigi endast, ef þeir fá 
staðit hann; leitar nú ráðs, brýtr af skaftinu 
spjótit, ok hefir fyrir staf; tekr af hestinum 
söðulinn, enn snýr veslinu, ok reið nú at sauð- 
um, ok hóar fast á féit. Nú koma þeir eftir 
honum, förunautar Glúms, ok spyrja, ef hann 
hefði sét mann nökkurn skörulegan ok með 
vápnum ríða fram um leitit. Skúta kvaðst sjá, 
at maðrinn fór hvatlega, ok dró þá í sundr, er 
leitit bar í milli þeira. Þeir spyrja, hvat er 
hann hét. Skúta segir: „Ek heiti margr at 
Mývatni, énn fár í Fiskilækjarhverfi“. Þeir 
sögðu: „Af skætingu viltu svara oss ok spotti“. 
Skúta segir: „Ek kann aldri sannara at segja“. 
Ok þá skilr með þeim. Þat er sagt, at Skúta 
tekr nú vápn sín, ok reið hvatlega til sinna 
manna. Enn hinir finna Glúm ok segja honum 
at þeir fundu þann mann, er þeim svaraði með 
spotti ok kvaðst heita margr í Mývatnshverfi, 
enn fár í Fiskilækjarhverfi. Glúmr segir: „Nú 
hefir yðr orðit ráðfátt nökkut. Þar hafi þér 
hitt Skútu, eða hvat mátti hann sannara segja, 
því at í Mývatnshverfi er hverr skúti við ann- 
an, enn í Fiskilækjarhverfi hittir hvergi skúta, 
ok hefir nú nær lagt með oss, ok eftir skulu 
vér enn ríða“, — ok koma nú at hjallanum, 
ok eru þeir Skúta þar fyrir. Enn þar var ein- 


REYKDÆLA SAGA. 91 


stígi upp at ganga, ok er þar betra at verja 
með þrjá tigu manna, enn sækja at með sex 
tigu. Þá mælti Skúta: „Svá er nú, Glúmr, 
at þú hefir kost til gefit, at sækja eftir mér. 
Má nú vera, at þú þykkist þín eiga í at hefna 
fyrir undanhaldit, því at allknálega heltu und- 
an, ok bart gott áræði til at hlaupa í gilit“. 
Glúmr segir: „Satt er þat, at mér leizt þat 
ráð. Enn kunnir þú ok hræddr at verða, þá 
er þú lézt vera sauðamaðr Eyfirðinga, ok leynd- 
ir vápnum þínum, ok ætla ek at eigi rynnir þú 
skemri leið“. Skúta segir: „Hversu sem hér 
til hefir verit, þá sæk nú at með hálfu fleira 
lið, enn vér munum hér bíða, ok eltast eigi 
lengra“. Glúmr segir: „Ek ætla, at vér mun- 
um nú skilja at sinni. Verðr nú virt sém má 
í hvárn stað“. Nú riðr Glúmr heim til Þverár 
með sínum mönnum, ok ekki bjó hann þetta 
mál til. Skúta kveðst ætla, at eigi myndi hon- 
um auðit verða, at koma Glúmi fyrir, ok sagði, 
at þat myndi undan bera, at hann yrði honum 
at skaða. Ok ferr hann nú heim við sínum 
mönnum. 

24. Nú er þat fyrst at segja, at Þorbergr 
höggvinkinni gerir heiman ferð sína til fundar 
við þann mann, er Arnórr hét, — hann var at 
ok smíðaði skot um skála Skútu, — ok gaf 
honum hálft hundrað silfrs til, at hann skyldi 
leyna þeim mönnum þar í skotinu hjá sér, er 

annar hét Játgeirr, enn annar Eyjólfr. Þeir 
váru sekir menn, ok hafði Þorbergr þá sent til 
at vinna á Skútu. Ok nú var þetta kaup þeira, 
Arnórs ok Þorbergs. Eigi var Skúta heima, 
þá er Þorbergr hafði þar komit. Hann kemr 
nú heim, ok var honum vel fagnat, sem líklegt 
var. Gengr Skúta nú til, ok litr á smíðina 
Arnórs, ok hefir hann ekki vápna í hendi. Arn- 
órr telgdi þá með knífi, enn tálgöxin lá þar hjá 
honum. Nú hléypr ofan þilit ok mennirnir 
fram. Þykkist Skúta nú sjá bragð þeira. Varð 
honum nú þat fyrir, at hann þreif upp tálgöx- 
ina, ok hjó hann Arnór banahögg, ok kvað hann 
eigi oftar sik svíkja skuli, ok nú kallar Skúta 
á sína menn ok segir þeim, hvert vélræði var 
fyrir hann sett. Enn húskarlar hans hlupu til 
ok drápu flugumennina. Enn Skúta hefir silfrit 
þat, er Arnórr hafði haft af Þorbergi höggvin- 
kinna. Þetta mál var til búit á hönd Þorbergi 
til Eyjarþings, ok var þar sæzt á málit. Skal 
Þorbergr gjalda fyrir fjörráðit hálft hundrað 
silfrs, enn Þorbergr skal fara á brott þaðan ór 
sveitinni, ok til Lundarbrekku í Bárðardal, ok 
þótti þá líklegra til, at af myndi taka óþokk- 
ann milli þeira, ef þeir sætist eigi svá nær, 
sem áðr hafði verit. Ok færir Þorbergr þegar 
bú sitt. 

28. Maðr er nefndr Auðgísl Hann var 
frændi Þorbergs höggvinkinna, ok hinn mesti 

ónytjungr þótti hann vera. Hann kemr ein- 
hverju sinni á fund Þorbergs, frænda síns, ok 
skorar á hann til nökkurra tillaga við sik. 
Enn Þorbergr kvað hann eigi verr til fallinn 
at afla sér fjár enn sik, ef hann hefði þrifnað 
til. Enn fá kveðst hann mundu til utanferðar 
honum, ef hann vægi Skútu. Enn Auðgísl 
kveðst litlu verra eigu at launa Skútu, enn hon- 
um, enn kvaðst þó nær mundu honum leggja 
ef hann vildi. Ok nú setti hann sjálfr þau ráð 
til, at hann mun brjóta fatakistu Þorbergs, ok 
taka á brott feld hans ok kyrtil ok sverð, enn 
ganga síðan fyrir hann, ok heitast við hann 
sjálfan at taka meira, ef hann vildi eigi þetta 
gefa honum, enn fara síðan til Skútu, ok biðja 
hann ásjá, ok sagði hann eigi gruna mundu, ef 
hann færi þann veg með. Þorbergr kvaðst 
þetta þykkja féfrekt, enn kveðr þó líklegt, at 
svá myndi ganga, ok vill hann fyrir því þenna 
kost. Svá ferr Anðgísl með sínu máli, sem áðr 
var frá sagt, ok kemr á fund Skútu, ok beiddi 
hann viðtöku ok ásjá. Spurt hafði Skúta, at 
sönn var saga hans, ok tók hann við honum. 
Svá er sagt, at Skúta hafði látit gera sér lok- 
rekkju; enn þar var svá um búit, at ketill var 
upp yfir rekkjuna, ok reist upp haddan yfir 
katlinum, ok váru þar á festir hringar til þess 
at eigi mætti svá at koma rekkjunni, at Skúta 
yrði ekki varr við; af því var haddan upp reist, 

at hann vaknaði við, ef hon felli. Ok jarðhús 
átti hann undir rúmi sínu, ok annan jarðhúss- 
munna í sauðahúsinu. Ekki vissu þetta fleiri 
menn, enn Skúta ok fóstra hans, er Sigríðr hét, 
at væri þann veg um búit, ok svá unni hann 
henni mikit, at hann trúði henni einni, at vita 
með sér slíka hluti. Enn er Auðgísl hafði þar 
verit hálfan mánuð, var þat eina nátt, at Skúta 
gekk ór rúmi sínu, ok læsir hlemminum, er 
hann kemr aftr til rúmsins, ok leggst svá niðr. 
Síðan réð Auðgísl til, er hann var sofnaðr, ok 
sté í rekkjugolfit, ok þegar hljóp niðr undir 
honum golfit. Þá fell haddan á katlinum, því 
at hann kom við festina, ok nú vaknar Skúta 
í því bili við þetta alt saman, ok nú leggr 
hann á Skútu miðjan. Enn Skúta bregðr upp 
fætinum, ok leggr hann í fótinn á honum. Nú 
hljóp hann þegar upp, ok veitti honum bana- 
sár, enn tekr nú til sín gripina, þá cr Þorbergr 
hafði átt, ok eftir leitar hann við Þorberg, ef 
þetta væri nökkut af hans ráðum; enn hann 
kvað þat fjarri fara, ok kvað Auðgísl hafa stol- 
it frá sér gripunum, ok barit á honum á svá 
gert ofan. Nú bjó Skúta þetta mál ekki til, 
ok fell þetta þar niðr. 

29.  Einhverju sinni kom Þorbergr á fund 
Þorgeirs goða, ok sagði, at honum þótti eigi 
vel veita við Skútu. Þóttist fá mikit manntjón 
af honum, ok engar bætr fengit, ok biðr nú 

Þorgeir, at eiga hlut í um sínar sakar, at 
Skúta yrði af ráðinn. Honum kvaðst illa hugr 
um segja, enn játar þó at vita, hvernig til vill 
takast um sinn. Um várit at várþingi samnar 
Þorgeirr at sér mönnum, ok fór upp í Reykja- 
dal á laun, ok hafði tvau hundruð manna til 
Lauga, ok á nú at sitja þar fyrir Skútu, þá 
þegar hann ríðr til Eyjarþings. Skúta hafði 
sex tigu manna, ok vissi hann enga ván til 
ferðar Þorgeirs. Nú sér Skúta hrossfjölda mik- 
inn, ok þykkist eigi vita, hverju gegna myndi. 
Bað nú Arnór ór Reykjahlíð at vera fyrir lið- 
inu, enn hann vill ríða til húss at Reykjnn. 
Nú fór hann til bæjarins einn saman, ok síðan 
at hrossum Þorgeirs, ok hittir hann þar einn 
marn af liði Þorgeirs, er gætti hrossanna. Sá 
maðr sagði alt, hvat gegndi um ferð Þorgcirs, 
ok spurði, ef hann vissi nökkut af Skútu, enn 
hann kvað þat fjarri fara. Nú spurði Skúta, 
hverir þar sæti í brekkunni stund frá þeim, 
enn maðrinn kvað þann heita Vestmann, er 
fyrir þeim var, ok í litklæðunum var, enn hinir 
tveir fengnir honum til fylgdar við hann -—- 
„ok skulu þeir“, segir hann, „njósna um ferð 
Skútu, því at Þorgeirr vill finna hann“; ok nú 
skilja þeir, ok ríðr Skúta fram hjá þeim Vest- 
manni, Hann var í kufli, ok nú fleygir Skúta 
til Vestmanns spjóti, ok kvað hann mega nú 
sjá þann mann, sem hann hefði áðr at leitat. 

Spjótit kom á Vestmann miðjan, ok fekk hann 
þegar bana. Skúta hleypti nú á brott ok til 
sinna manna, enn hinir fóru á fund Þorgeirs, 
ok segja honum til svá búins. Nú eggjar Þor- 
bergr mjök, at ríða eftir Skútn, enn Þorgeirr 
vill þat ekki, ok kvaðst ekki oftar til leita við 
Skútan. Þetta mál var nú búit til Eyjarþings, 
ok sættust þeir á þinginu. Gnuldu þeir Þor- 
steinn hundrað silfrs fyrir víg Vestmanns. Þá 
lét Þorgeirr þat til, er hann náði bótunum, at 
hann skyldi aldri sitja um líf Skútu síðan. Ok 
nú fara menn heim af þinginu, ok váru nú allir 
sáttir, ok efndi Þorgeirr þat vel, at hann setti 
fjörráð fyrir Skútu. 

30. Svá er sagt, at þeir kæmi at máli við 
Þórodd goða Eyvindarson, frænda sinn, synir 
Þóris flatnefs. Hét annarr þeirra Þórðr Hugi, 
enn annarr Björn. Þeir báðu hann ráðagerðar 
til at drepa Skútu Áskelsson, því at hann hefði 
drepit föður þeira ek bróður. Þóroddr vill nú 
þreifa um þá, ok þóttist ger vita, hvat þeir 
váru, ok þótti honum Þórðr Illugi ólíklegr til 
hefnda, ok bað þá koma önnur misseri í þat 
mund, ok sagðist þá mundu ger vita híbýli 
víga-Skútn, ok sagðist þá heldr mega vita, 
hverja meðferð hafa skyldi. Brott fara þeir at 
sinni bræðr, ok ætla at vísu at koma á hans 
fund á nefndri stundu, ef nökkut mætti þeir 
rcka réttir sinna svívirðinga. — Nú kemr Þór- 

oddr at máli við þann, er Þorgrímr hét. Hann 
var Óttarsson Þorgrímssonar, ok systrungr Þór- 
odds at frændsemi. Nú segir hann, at hann 
var heitbundinn í við þá bræðr, enn frændr 
sína ok sonu Þóris flatnefs, at kunna at segja 
þeim nökkut af híbýlum víga-Skútu af Mývatni, 
ok ráðit þeim ráð til hefnda eftir föður sinn 
ok frændr, — „enn mér er það ókunnigt“, 
segir hann, „at svá búnu. Nú trúi ek þér bezt 
at fara með mínum érendum norðr þangat, enn 
þat skal vera með því möti ok tilstilli, at ek 
vil“, segir Þóroddr, „at þú látir þik áskilja við 
einhvern húskarl minn, ok skaltu vinna á hon- 
um ok hlaupa síðan norðr til Skútu, ok biðja 
hann ásjá ok skaltu fiflast á Sigríði, fóstru 
hans, ok gefa henni margt, enn tala aldri um 
Skútu við hana, ok far til þings at sumri ok 
finn mik“. Þorgrímr mælti mjök í móti, enn 
fór þó með öllu, sem Þóroddr hafði honum boð- 
it; vinnr nú á húskarlinum, ok hleypr nú norðr 
á brott á fund Skútn, ok bað hann viðtöku. 
Enn Skúta segir, at honum þótti kynlegt, at 
hann fór norðr þangat, ok sagði sér margt vera . 
sagt torsóttlegt frá Þóroddi. Tók þó við hon- 
um, ok var hann þar vel haldinn. Hann tekr 
sér brátt af at skipta við Sigriði, fóstru Skútn, 
ok gat ástir hennar, því at Skúta bannaði þat 
ekki, enn þó grunaði þat nm Þorgrím Skúta, 
at eigi myndi trúr vera. Enn þó a þar 

um vetrinn, enn um sumarit vill hann fara til 
þings, at hitta Þórodd. Ok nú ferr hann ok 
segir Þóroddi til þessa, þat er hann mátti af 
vita um háttu Skútan, ok þótti Þóroddi eigi færi 
á um sinn. Íllt þótti Þorgrími at starfa í þessu, 
því at Skúta var vel til hans. Þóroddr réð 
þeim Illuga ok Birni at fara til Ölvis hins 
spaka, ok biðja hann ráðs at vinna Skútu. Síð- 
an fara þeir ok finna Ölvi. Réðst hann þegar 
til ferðar með þeim. ok haga svá til, at þeir 
koma til híbýla Skútu um nátt, ganga þeir Tl- 
ugi ok Björn í jarðhúsit með ljósi, enn Ölvir 
var hjá jarðhúsmunnanum. Þeir ganga nú eftir 
jarðhúsinu, ok koma at þar, sem um festina 
var búit, ok nú skáru þeir festina, ok létu síga 
hóglega niðr hödduna. Nú lúka þeir upp jarð- 
húsmunnanum, ok þá kom kaldr blær á Skútu 
ór jarðhúsinu, ok vaknar hann við, ok stóð nú 
upp, ok í því bili lagði Illugi spjóti á Skútu. 
Enn Skúta hjó yfir höfuð Iluga ok í höfuð 
Birni, ok mælti í því, at eigi hefði allir haldi- 
norðir verit, ok nú var hann þó því sári særðr, 
er hann leiddi til bana. Mlugi bar nú Björn 
bróður sinn á brott af jarðhúsinu, ok var hann 
mjök sárr. Ferr hann nú síðan á brott, ok þeir 
Ölvir allir saman, ok andaðist Björn bráðlega 
af því sári, sem Skúta hafði veitt honum. Þor- 
grímr bauð nú Sigríði með sér at fara, enn hon 
ásakaði hann mjök um þetta, ok kvað þá Skútu 

hafa ójafnt við haft, — „er hann trúði þér vel, 
enn þú hefir nú svikit hann“; ok þó ferr hon 
nú brott með honum á þeirri nátt, ok giftist 
honum síðan. Nú er þat sagt, at mál var til 
búit um víg Skútu, ok varð Þórðr illhugi sekr 
um vigit Skútu, ok skal hann vera utan þrjá 
vetr. Enn þeir halda upp bótum fyrir ráðin 
ok tilförina vígs Skútu, Þóroddr goði ok Ölvir 
hinn spaki, sonr Þorbergs höggvinkinna. Ok 
váru nú sáttir at kalla. 

Þótti mörgum mönnum þat eigi fyrr hafa 
at hendi borit, enn líklegt var, um málit Skútu, 
at hann væri af ráðinn. Enn þó er þat eina 
satt af honum at segja, at hann var vitr maðr 
ok hinn mesti fullhugi, ok margir gengu ekki 
betr, enn til jafns við hann, þótt miklir þættist 
fyrir sér vera, enn eigi þótti hann öllum jafnað- 
armaðr vera. Höfum vér nú hér lok þessarr- 
ar frásagnar, ok þakki nú hverr, sem vert þykkir. 


7* 


VIÐBÆTIR. 


I. 
Úr Landnámu. 


IT1. 19. 

Þorsteinn höfði hét maðr; hann var hersir 
á Hörðalandi; hans synir váru þeir Eyvindr 
- ok Ketill hörðski. Eyvindr fýstist til Íslands 
eftir andlát föður síns, enn Ketill bað hann 
nema báðum þeim land, ef honum sýndist síð- 
ar at fara. Eyvindr kom í Húsavík skipi sínu, 
ok nam Reykjadal upp frá Vestmannsvatni; hann 
bjó at Helgastöðum ok er þar heygðr. Náttfari, 
er með Garðari hafði út farit, eignaði sér áðr 
Reykjadal, ok hafði merkt á viðum, enn LEy- 
vindr rak hann á braut ok lét hann hafa Nátt- 
faravík. Ketill fór út at orðsendingu Eyvind- 
ar; hann bjó á Einarsstöðum; hans son var Kon- 
áll og Þorsteinn, faðir Einars, er þar bjó síð- 
an. Sonr Eyvindar var Áskell goði, er átti 
dóttur Grenjaðar; þeira synir Þorsteinn ok 
víga-Skúta. Dóttir Eyvindar var Fjörleif. 


— A —— 

III. 18. 

Hann (þ. e. Gnúpa-Bárðr) átti mörg börn; 
hans son var Sigmundr, faðir Þorsteins, er átti 
Æisu, dóttur Hrólfs rauðskeggs; þeira dóttir var 
Þórunn, er átti Þorkell leifr, ok var þeira son 
Þorgeirr goði at Ljósavatni. Annarr son Bárð- 
ar er Þorsteinn, faðir Þóris, er var á Fitjum með 
Hákoni konungi, ok skar rauf á oxahúð, ok 
hafði þá hlíf; því var hann Leðrháls kallaðr; 
hann átti Fjörleifu Eyvindardóttur; þeira syn- 
ir váru þeir Hávarðr í Fellsmúla, Herjólfr at 
Mývatni, Ketill í Húsavík, Vémundr kögurr, er 
átti Halldóru, dóttur Þorkels svarta, ok Áskell 
ok Háls. Hann bjó á Helgastöðum. 


III. 20. 

Máni hét maðr; hann var fæddr í Ömd á 
Hálogalandi; hann fór til Íslands ok braut við 
Tjörnes, ok bjó at Máná nökkura vetr; síðan 
hrak Böðólfr hann á braut þaðan, ok nam hann 
þá fyrir neðan Kálfborgará, milli Fljóts ok 
Rauðaskriðu, ok bjó at Mánafelli. 


III. 14. 

Maðr hét Þórðr slítandi; hann nam Hörg- 
árdal upp frá Myrká ok ofan til Dranga öðrum- 
megin. Hans son var Örnólfr, er átti Ingvildi 
allra-systur; þeira synir váru þeir Þórðr ok 
Þorvarðr í Kristsnesi ok Steingrímr at Kroppi. 

III. 17. 

Þengill mjöksiglandi fór af Hálogalandi til 
Íslands; hann nam land at ráði Helga út frá 
Hnjóská til Grenivíkr. Hann bjó í Höfða. Hans 
synir váru þeir Vémundr, faðir Ásólfs í Höfða, 
ok Hallsteinn, er þetta kvað, þá er hann sigldi 


af hafi, ok frá andlát föður síns: 
Drúpir Höfði, 
dauðr er Þengill, 
hlæja blíðir 
við Hallsteini. 


Ill. 20. 

Geiri hét maðr norrænn, er fyrstr bjó fyr- 
ir sunnan Mývatn á Geirastöðum; hans synir 
váru Glúmr ok Þorkell. Þeir feðgar börðust 
við Þorberg höggvinkinna, ok feldu Þorstein 
son hans; fyrir þau víg váru þeir gervir norð- 
an Ór sveitum. Geiri sat um vetr á Geirastöð- 
um við Húnavatn. Síðan fóru þeir í Breiðafjörð: 
ok bjoggu í Geiradal í Króksfirði. Glúmr fekk 
Ingunnar, dóttur Þórólfs Véleifssonar. Þeira 
börn váru þau Þórðr, er átti Guðrúnu Ósvífrs- 
dóttur, ok Þorgerðr, er átti Þórarinn Ingjalds- 
son; þeira son Helgn-Steinarr. 


TV. 2. 
Son Una (9: danska) ok Þórunnar var Hró- 
arr Tungugoði; hann tók arf Leiðólfs allan, ok 
var it mesta afarmenni. Hann átti dóttur Há- 

mundar, systur Gunnars frá Hlíðarenda, þeira 
son var Hámundr enn halti, er var enn mesti 
vígamaðr. Tjörvi enn háðsami ok Gunnarr váru 
systursynir Hróars. Tjörvi bað Ástríðar mann- 
vitsbrekku Móðólfsdóttur, enn bræðr hennar 
Ketill ok Hrólfr synjuðu honum konunnar, enn 
þeir gáfu hana Þóri (9: flatnef) Ketilssyni; þá 
dró Tjörvi líkneski þeira á kamarsvegg, ok hvert 
kvöld, er þeir Hróarr gengu til kamars, þá hrækti 
hann í andlit líkneski Þóris, enn kysti hennar 
líkneski, áðr Hróarr skóf af. Eftir þat skar 
Tjörvi þau á hnífshefti sínu ok kvað þetta: 

Vér höfum þar, sem Þóri 

þar var sett við glettu, 

auðar unga brúði 

áðr á vegg of fáða; 

nú hefk rasta karms ristit — 

réð ek einn fyrir því meini — 

hauka skofts á hefti 

Hlín ölbækis mínu. 

Hér af gerðust víg þeira Hróars ok syst= 

ursona„hans. 


| Vísuskýring. 


Víga-Glúmr: Ek met hverjan hrísrunn fyrir sunnan 
á halfs eyris. Skógar viðir hafa oft borgið vel varg- 
fæðanda. 


Eg met hvern hrísrunn fyrir sunnan ána á við hálfan 
eyri. Skógrinn hefir oft borgið bardagamanninum. 


Leiðréttingar. 


Bls. 8110: komist les komizt. 
Bls. 580: sögu les sögn. 
Bls. 5811: sér les sér. 

Bls. 7524: atti les átti. 


Nöfn. 


Akr(s)höfði, bær í Öxarf. 
í Dingeyjars. (= Akr?) 
17. 

Arnarnes, bær á Gálma- 
strönd (= Árskógsströnd) 
í Eyjafj.s. 40, 4l. 

Arnarstaðir, bær í Eyja- 
firði 97. 

Arnarvatn, bær við Mývatn 
í Dingeyjars. 59. 

Arnórr smiðr 91, 989. 

Arnórr kerlingarnef Bjarn- 
arson 83. 

Arnórr Þorgrímsson í Reyk- 
jahlíð 58, 64, 81, g4, 87, 
88, 95. 

Atli á Grund í Bárðardal 
27. 

Auðgísl 99—94. 

Austmenn 28, 24. 

Álfhildr, fylgikona Skútu 
82. 

Árskógr, bær á Gálmastönd 
(= Árskógsströnd) í Eyja- 
fj.s. ( = Stærri-Árskógr) 
20, 22, 48, 44, 52. 


Ásbjörn frændi Þorlaugar. 
86, 87. 

Áskell goði Eyvindarson 2 
—8, 6—10, 14—16, 18 
—99, 95—29, „81-—-86, 
89, 43, 47—57, 68, 100. 

Áskell Fjörleifarson 2. 

Áslákr bóndi í Bárðardal 
79. 

Ásólfr í Höfða Vémundar- 
son 102. 

Ástríðr Þorbjarnardóttir að 
Kroppi 18. 


Bárðardalr, sveit í Þing- 
eyjars. 10, 18, 38, 79, 92. 

Bárðartjörn, bær á Látra- 
strönd í Þingeyjarsýslu 
44, 46. 

Bárðr = Gnúpa-Bárðr. 

Bjarni Þorsteinsson á Mýri 
75—79, 82. 

Björn (dularnafn Vémundar 
kögurs) 48. 

Björn frændi Fjörleifarsona 
4—8. 

Björn Þóris son flatnefs 
96, 98. 

Breiðifjörðr 102. 

Böðólfr Grímsson 101. 

Böðvarr Arnórsson í Reyk- 
jahlíð 58. 


Danmörk 9. 


Einarr Konálsson á Ein- 
arsstöðum 9, 55, 77, 81, 
82, 100. 

Einarsstaðir, bær í Reykja- 
dal 2, 31, 100. 

Eldjárn hinn mildi Áskels- 
soa 838, 85. 

Eyjafjarðará öl. 

Eyjafjarðardalir 27, öl. 

Eyjafjarðarleið 89. 

Eyjafjörðr 8, 18, 14, 28, 
40, 43, 51, 75, 85. 

Eyjarvað 81. 

Eyjarþing 92, 96. 

Eyjólfr (lugumaðr) 92. 

Eyjólfr Valgerðarson á 
Möðruvöllum 26, 32, 88, 
89, 48, 47, 55, 56, 68, 
69, 75, 79—82. 

Eyjólfr Þormóðsson á Mána- 
hjalla 75—79, 82. 

Eyrar (= Eyrarbakki) 9, 
73. 

Eysteinn Mánason 2—9. 

Eyvindr Þorsteinsson 1, 100. 


Fell, bær í Reykjadal í 
S.-Þingeyjars. (? = Ond- 
óttsataðir). 

Fellsmúli (? — Múlií Reykja- 
dal) í S.-Þingeyjarsýslu 
2. 101. 

Fiskilækjarhverfi (= Kaup- 
angssveit) í Eyjafj.s. 90. 

Fitjar (nú Fitja) á eynni 
Storð á Sunnhörðalandi 
101. 

Fjörleif Eyvindardóttir 2, 
100. 

Fjörleifarsynir 4, 32, 56. 

Fjörleifartóftir, eyðibýli Í 
Bárðardal, nú ókunnugt, 
88. 

Flatey á Skjálfanda 20. 

Fljót = Skjálfandafljót 101. 

Fljótsheiðr í S.-Þingeyjars. 
2, 81, 87, 54. 

Flóki, hundr Gauts 80. 

Fluga, öx 69, 74, 88. 

Fors, bær á Síðu 68. 


Gealti í Arnarnesi 41—48. 

Garðarr Svafarson 1, 100. 

Gautlónd, bær í Mývatns- 
sveit 80. 

Gautr á Gautlöndum 80. 

Gálmaströnd ( = Árskógs- 
strönd) í Eyjafjarðars. 18, 
87, 40. 

Gásir, við Eyjafjörð 18, %8, 
94, 40. 

Geiradalr við Króksfjörð 102. 

Geirastaðir, bær við Húna- 
vatn 102. 

Geirastaðir, bær í Króks- 
firði 65. 

Geirastaðir, bær við Mývatn 
58, 68, 102. 

Geiri, austmaðr á Geira- 
stöðum 58, 59, 61, 63— 
65, 102. 

Geirrekr, bóndi í Reykja- 
hverfi 16. 

Glúmr Eyjólfsson = víga- 
Glúmr 75, 77, 79—82, 
84—91, 

Glúmr Geirason skáld 58— 
65, 102. 

Gnúpa-Bárðr 2, 101. 

Gnúpr, bóndi á Öxnhóli 87 
—-40, 48. 

Gnúpsskarð = Hellugnúps- 
skarð = Vallafjallsvegr, 
fjallvegr milli Hnjóska- 
dnls og Bárðardals í S.- 
Þingeyjars. 79. 

Grani á Armarstöðum 97, 
61, 52. 

Grenivík, bær í Höfðahverfi 
í S.-Dingeyjars. 102. 

Grenjaðr Hrappsson, tengda- 
faðir Áskels goða 100. 

Grímr (flugumaðr) 70—--78. 

Grímsey 1. 

Grímseyjarsund 2. 


Grund, eyðibýli í Bárðardal 
27. 

Guðrún Ósvífradóttir 109. 

Gunnarr Hámundarson á 
Hlíðarenda 108. 

Gunnsteinn bóndi at Þverá 
í Hnjóskadal 45, 46. 


Hafrafellstunga, bær í Ox- 
arfirði í N.-Dingeyjars. 19. 

Halldóra Þorkels dóttir hins 
svarta 101. 

Hallr, bóndi at Sandfelli 
58, 68, 65— 67. 

Hallsteinn  Þengilsson í 
Höfða 43—46, 102. 

Hákon konungr Aðalsteins- 
fóstri 101. 

Hálogaland í Noregi 102. 

Háls Fjörleifarson 2, 4—8 
15, 26—28, 43, 50—53, 
101. 

Háls, bær, nú prestssetr í 
Ljósavatnsskarði (Hnjóska- 
dal) 43, 47, 80. 

Hámundr Gunnarsson 108. 

Hámundr hinn halti Hró- 
arsson 108. 

Hánefr bóndi í Óþvegins- 
tungu 10—19. 

Hávarðr í Ísólfstungu 79 
—80. 

Hávarðr  Fjörleifarson í 

sg 2—4, 6, 5B— 

Hegranesleið 68. 

Helga Granadóttir 27, 47, 
50—54. 

Helgastaðir, bær í Reykja- 
dal 2, 27, 101. 

Helgi bróðir Hróa í Klifs- 
haga 18. 

Helgi Eyvindarson 82, 100. 

Helgi Þorbjarnarson í Ár- 
skógi 18, 85, 37, 40, 48, 
44, 46, 47, 52, 53, 56. 

Herjólfr Fjörleifarson 19, 
28, 24, 88, 39. 

Hjalli, bær í Ölfusi 83. 

Hnjóskadalr í S.-Dingeyjar- 
sýslu 24, 45. 

Hnjóská í S.-Þingeyjars. 
4ð. 

Hnjóskdælingr 32. 

Holt, bær í Laxárdal í S.- 
Dingeyjars. 16. 

Hóll, bær í Kræklingahlíð 
JA 27,37, 38, 


Hrafn (verkstjóri Steingríms 
á Kroppi) 25, 80—89, 
86, 37. 

Hrafn bóndi á Hóli í Krækl- 
ingablíð 27, 87—89, 48, 
48. 

Hrafn bóndi á Lundar- 
brekku 10— 18. 

Hraunsás, eyðibýli við Mý- 
vatn 15, 18. 

Hrísey á Eyjafirði 4l. 

Hróarr Tungugoði 108. 
Hróarstunga á Síðu 68. 
Hrói í Klifshaga 14—19. 
Húsavík í Þingeyjars. 1, 
8, 6, 7, 58, 65, 100, 101. 
Hvammr í (Aðal-)Reykjadal 
57. 
Höfðahverfi, sveit í S.-Ding- 
eyjars. 47. 
Höfði í Höfðahverfi 43, 44. 
Hörðaland í Noregi |. 
Hörgárdalr, sveit í Eyja- 
fjarðars. 37, 40. 
Hörgsland á Síðu 68. 


Ingunn Þórólfsdóttir 68. 

Ísgerðr á Barðartjörn 44, 46. 

Ísland 1, %, 7, 55, 57. 

Ísólfstunga, bær í Bárðar- 
dal = (Litla-Tunga?) 79, 
Sl. 


Jarlsstaðir, bær í Reykja- 
dal 27, 28, 47. 

Játgeirr flagumaðr 91. 

Jökulsá í Öxarfirði 17. 


Kaupangr = Kanpangs 
sveit í Eyjafirði 48. 

Kálfr í Flatey 20, 21. 

Kárapollr í Eyjafjarðará 58. 

Ketill flatnefr 58, 68. 

Ketill hinn höræki 1,9, 100. 

Ketill Fjörleifarson 2, Ý, 
101. 

Klifshagi, bær í Öxarfirði. 
14—17. 

Knarrareyrr í S.-Dingeyjar- 
s. 23, 67. 

Kolli í Sauðanesi 82. 

Konáll Ketilsson 2, 81, 87, 
88, 100. 

Kristnes, bær í Eyjafirði 50. 

Kroppr, bær í Eyjafirði 18, 
28, 52. 

Króksfjörðr í Barðastrand- 
ars. 65, 102. 

Kræklingahlíð, sveit í Eyja- 
fj.s. 27, 87, 42. 


Laufáss, bær (nú presta- 
setr) í S.-Dingeyjars. 42. 

Langaland, bær í Hörgárdal 
40. 

Laugar, bær í Ljósavatns- 
skarði = Stóru-Tjarnir? 
28, 29, 32, 39, 95. 

Laxárdalr, sveit í S.-Ding- 
eyjars. 16, 48. 

Leyningsbakki, Örnefni í 
Reykjadal 50. 

Ljósavatn, bær í S.-Diug- 
eyjars. 5, 69, 64, 69, 101. 

Ljósavatnsskarð í S.-Þing- 
eyjars. 4, 26, 28, 81, 38, 
48. | 

Ljósvetningaleið 88, 69. 

Ljótr hofgoði at Þverá í 
Laxárdal 16, 20. 

Lundarbrekka, bær í Bárð> 
árdal 10, 18, 92. 


Mánafell, bær í S.-Þing- 
eyjars. (nafnið nú týnt) 
101. 

Mánahjalli, eyðibýli í Lax- 
árdal í S.-Dingeyjars. 16, 
74, 76. 

Mán(a)á, bær á Tjörnesi 101. 

Máni 2, (óvíst sami maðr) 
201. . 

Máni í Grímsey 21, 22. 

Már víga-Glúmsson 81, 89. 

Melkolfr þræll 40. 

Mjaðmárdalr, afdalr í Eyja- 
firði 87. 


' Móðólfssynir 68. 


Mýlaugr bóndi 2, 8. 

Mýlaugsstaðir, bær í Reyk- 
jaðal 74, 78. 

Mývatn = Mývatnssveit í 
S.-Þingeyjars. 15, 28, 38, 
57, 58, #4, 79, B1, 85, 
90, 97, 101. 

Möðrndalsheiðr 88. 

Möðruvellir, bær í Eyja- 
firði 26, 55. 


Nafarr, sax (austmaðr) 58, 
67. 

Náttfaravík í S.-Dingeyjar- 
sýslu 1, 100. 

Náttfari 1, 100. 

Norðlendingafjórðungr 586. 

Ófeigr Járngerðarson Í 
Skörðum 65, 66. 

Óláfr flugumaðr 79, 73. 

Ótryggr húskarl 60, 64. 

Óttarr Þorgrímsson 97. 

Óþveginstunga, bær í Reyk- 
dal? í S.-Þingeyjars. 
(nafnið nú týnt) 9. 


Rauðahjalli vestan í Vöðla- 
„heiði 88. 

Rauðaskriða, bær í (Aðal-) 
Reykjadal í S.-Dingeyjars. 
2, 8, 4. 101. 

Raufarhöfn á Sléttu 16. 

Reykdælar 19. 

Beykdælasaga 68. 

Reykir, bær í Reykjahverfi 
í S.-Þingeyjars. 96. 

Reykjadalr (Reykjadalr og 
Aðal-Reykjadalr) 1, 2, 5, 
15, 37, 42, 43, 95, 100. 

Reykjahlíð, bær við Mývatn 
58, 64, 81, 84, 95. 

Reykjahverfi, sveit í S.- 
ÞDingeyjars. 16, 


Sandfell, eyðibýli við Mý- 
vatn 58, 68, 64. 

Sandleið = Sprengisands- 
vegr 15. 

Sauðanes 82. 

Sigmundr Gnúpa-Bárðarson 
101. 

SE fóstra Skútu 94, 97, 


Skagafjörðr 40, 86. 

Skefill sverð (austmaðr) 58, 
67, 78. 

Skefilanautr, sverð 66. 

Skógahverfi á Síðu 68. 

Skúta Áskelsson goða = 
víga-Skúta 55—58, 63, 
68—74, 77—100. 

Skútustaðir, bær við Mý- 
vatn B7. 

Skörð, bær í Reykjahverfi í 
S.-Þingeyjars. 65. 

Skörð, hin ytri, bær Í 
Reykjahverfi 67. 

Slétta (— Melrakkaslétta) 18. 

Steinfiðr 44—-46. 

Steingrímr Ornólfsson 12— 
16, 22—40, 47—5ð. 

Steinn Þorbjarnarson 22. 

Stokkahlaðir, bær í Eyjafirði 
bl. 

Strandir = Langanesstrand- 
ir 85. 

Svartr þræll 29—30, 32. 


'Tjarnir, bær í Ljósavatns- 
skarði 4, 26, 29. 
Tjörnes 1, 101. 


Uni hinn danski 102. 


Vagn spjót (austmaðr) ö8. 
Vagnsnautr, spjót 67. 
Vellir, bær í Kaupangi 
(Kaupangssveit) 48. 
Vestmaðr 9ó, 96. 

Vestmannsvatn í Reykja- 
dal 1, 100. 

Vetrliðastaðir, 
Hnojóskadal 24. 

Vémundr kögurr Þórisson 
9, 6, 7, 9, 10, 19, 14— 
57, 101. 

Vémundr Þengilsson 102. 

Vindheimar (í Hörgárdal) 
á Þelamörk 40. 

Víga-Glúmr = Glúmr Eyj- 
ólfsson. 

Víga-Skúta = Skúta Ás- 
kelsson 

Vík í Noregi 9. 

Vöðlaheiðr í S.-Þingeyjars. 
52, 69, 88. 

Vöðlaleið 68. 

Vöðlaþing 48. 


bær í 


Yngvildr allrasystir 50, 


Þongilll mjöksiglandi 438, 
102. 

Þingvað á Hnjóská 24, 26. 

Þóra Hallsteinsdóttir 48— 
45. N 

Dorbergr höggvinkinni 58, 
59—64, 7T1I—74, 91—94, 
102. 

Þorbjörg Eyvindardóttir 8, 
74, 77. 

Þorbjörn í Árskógi 13, 20, 
49, 48, 46. 

Þórðr í Akrhöfða 17. 


Þórðr á Völlum í Kaup- 
angssveit 48. 

Þórðr Glúmsson (= Þórðr 
Ingunnarson) 68. 

Þórðr gellir 70, 

Þórðr illugi Þóris son 
flatnefs 96—99. 

Þorfinnr Arnórsson í Reyk- 
jablíð 58, 64. 

Þorgautr flugumaðr 72— 74. 

Dorgeirr smjörhringr 38— 
86. 

Dorgeirr Þóris son flatnefs 
83—84. 

Þorgeirr (Ljósvetninga-) 
goði Þorkelsson ö, 8, 62, 
64, 69— 74, 94—96, 101. 

Þorgerðr í Hraunsási 15, 18. 

Þorgerðr Eyjólfsdóttir 75, 
79. 

Þorgríma á Vindheimum 40. 

Þorgrímr Óttarsson 97—98. 

Þórhallr í Hafrafellstungu 
19. 

Þórir geitskeggr 16. 

Þórir flatnefr Ketils son 
flatnefs 58, 54, 56, 68, 
83, 96—97, 108. 

Þórir leðrháls Þorsteinsson 
2, 101. 

Þorkatla Hallsdóttir 58, 64. 

Þorkatla Vémundar dóttir 
kögurs 9. 


Þorkell Geirason 58, 61, 65 
—67, 75— 76, 102. 

Þorketl leifr 101. 

Þorkell svarti 101. 

Þórlaug Glúinsdóttir 89, 85. 

Þorleifr melrakki 10—18, 

"85, 80—89. 

Dormóðr á Mánahjalla 2, 
74, 76, 81. 

Þóroddr goði Eyvindarson 
88, 97, 99. 

Dóroddr harðjaxl 17, 19. 

Þorsteinn blindingr 38, 89. 

Þorsteinn bolstöng 3, 4, 6. 

Þorsteinn höfði 1, 100. 

Þorsteinn kvígr 68. 

Þorsteinn varastafr 65, 66. 

Þorsteinn á Mýri 74, 78. 

Þorsteinn Gnúpa-Bárðarson 
2, 101. 

Þorsteinn Ketils son hins 
hörzka 100. 

Þorsteinn Sigmundarson 
100. 

Þorsteinn Þorbergsson högg- 
vinkinna 58, 64, 109. 

Þórunn Þorsteinsdóttir 100. 


Þorvaldr Galtason 41—48. 
Þorvarðr Örnólfsson 50 58. 
Þrándr bóndi 82. 

Þverá (= Munka-Þverá), 
bær í Eyjafirði }75, "77, 
86—88, gl. 

Dverá, bær í Hnjóskadal (Í 
Dalsmynni) 45—486. 


Þverá, bær í ÝLaxárdal í 


 S.-Dingeyjars. 16, 19. 
Æsa Hrólfsdóttir 101. 


Ölfus 88. 

Ölvér hinn spaki Þorbergs 
son höggvinkinna 56, 98, 
99. 

Ömd á Hálogalandi 101. 

Öndóttastaðir, bær í Reykja- 
dal 15, 37, 88. 

Örn Geirason 58. 

Örnólfr rella 27, 28, 47, 48. 

Öxarfjörðr 14 17. 

Öxnadalsheiðr 87. 

Öxnhóll, bær í Hörgárdal 87. 


Samtal. 
1. 


Ari: Ert þú áskrifandi að Íslendinga sögunum, 
Jón, eða hann Þórður bróðir þinn? 


Jón: Þórður bróðir minn hefir keypt þær síð 

an þær byrjuðu að koma út, og er víst ekki á 

því að hætta við þær; honum þykir vænna um: 

„ sþær.en svo.. Og jeg er nú að hugsa um að verða 

áskrifandi að þeim bráðum; mig langar til aðeign- 
ast þær allar. 


Ari: Mjer þykir þú hafa skildingaráð, kunn- 
ingi, að geta Snarað út Í einu níu eða tíu krónum 
fyrir það, sem út er komið áf sögunum. Um fram- 
haldið er allt öðru máli að gegna, því sögurnar 
eru svo ódýrar, að engan muhar um að kaupa það, 
sem árlega kemur út af þeim. 


Jón: Heldurðu að jeg ætli að kaupa þær all- 
ar í einu? Nei, ekki alveg. Jeg kaupi þær nátt- 
úrlega svona smátt og smátt eptir kringumatæð- 
um, þangað til jeg er búinn að ná í allt, sem út 
er komið af þeim. 


Ari: Jeg er hræddur um, að þú fáir þær ekki 
með eins góðu verði og hinir, sem verið hafa á- 
skrifendur að þeim frá upphafi 


Jón: Jú, alvég með sama verði. Allir geta 
fengið sögurnar nú og framvegis með því verði, 

"|| |C sem á þeim stendur prentað, á hvérn hátt si 
|}; bær eru keyptar. Það hefir verið AE opt 
"| einu ginni. í 
orri: Jæja. Einmitt 
upplýsingarnar, kunningi, 
að stríða við hann Stef 

lánar manni bók nema 


"rað eignast Sögurnar 
Jón: Þetta 


A 


a 


Verð: 30 aur. 


EÐ a 


Búið hefir til prentunar 


Valdimar Ásmundarson. 


ia vík. 


ður Kristjánsson. 

